text:
ཨ་ནུ་རིང་ལུགས་ཀྱི་གླུ་གཞས༼ འཕུར ༽ཞེས་པ་ལ་དཔྱད་པ།
ཁྲི་སྨྱུག་དགའ་ཡིས་བརྩམས།
གཞས་འདི་ནི་གསར་སྐྱེས་གླུ་བ་ཨ་ནུ་རིང་ལུགས་ཀྱིས་མི་རིགས་རང་གི་སྐད་ཐོག་ནས་བླངས་པའི་དེང་རབས་གླུ་གཞས་ཀྱི་གྲུབ་ཆ་དང་རང་བཞིན་ལྡན་པའི་གཞས་ཤིག་རེད་ལ། གཞས་འདིར་རྒྱལ་ཁབ་ཕྱི་ནང་ཀུན་གྱི་བོད་པ་མང་པོས་དགའ་བསུ་ཆེན་པོ་ཐོབ་ཅིང་། ལྷག་ཏུ་བོད་ཀྱི་ན་གཞོན་ཕོ་མོ་དག་གིས་དགའ་བསུ་དང་གདེང་འཇོག་ཆེན་པོ་གནང་ཡོད་པ་རེད།
སྤྱིར་ན་བོད་མི་རིགས་ནི་གླུ་གར་གྱི་རྒྱ་མཚོ་ཞེས་གྲགས་ལ། སྒང་པ་བོད་ཀྱི་ཡུལ་གྲུ་སོ་སོ་ན་རྣམ་པ་དང་ཁྱད་ཆོས་མི་འདྲ་བའི་བྲོ་དང་གཞས། གར་དང་ཤགས་སོགས་ཀྱིས་སྒོ་ཀུན་ནས་ཕྱུག་པའི་མི་རིགས་ཤིག་ཡིན། དཔེར་ན། འབྲོག་པའི་སྡེ་ལ་རང་གི་འཚོ་བ་མཚོན་པའི་གླུ་གར་དང་རོང་པ་ལ་རོང་པའི་ཁྱད་ཆོས་ལྡན་པའི་གླུ་གར་བྲོ་གསུམ་ཡོད་པ་རེད། ཐ་ན་ལ་ཁའི་རྫི་གླུ་དང་ཞིང་པའི་གྱང་གླུ། ཕོ་མོའི་མཛའ་གླུ། བླ་མའི་མགུལ་གླུ་སོགས་ཧ་ཅང་ཕུན་སུམ་ཚོགས་པའོ། །
དེར་བརྟེན། བོད་པ་གང་དུ་ཡོད་ན་དེ་རུ་གླུ་གར་བྲོ་སོགས་ཀྱི་བལྟམས་ཡོད་ཅིང་། དཔེ་མཚོན་ཙམ་དྲངས་ན་ཁྲིན་ཏུའུ་བོད་ཁྲོམ་ན་དགོང་མོ་ཕྱོགས་མཚམས་ནས་ཕེབས་པའི་བོད་པ་ཚོ་མ་གྲོས་རང་མཐུན་གྱིས་ལྷན་དུ་འཛོམས་ནས་སྐོར་བྲོ་འཁྲབ་པ་དང་། ཉི་མ་ལྷ་སའི་རྫོང་རྒྱབ་ཀླུ་ཁང་གི་ཟུར་དུ་སྟོད་སྨད་བར་གསུམ་ནས་ཕེབས་པའི་བོད་པ་ཚོས་ལྷན་ཅིག་ཏུ་སྐོར་བྲོ་འཁྲབ་པ་ལྟ་བུ་རེད། དེ་དག་ལའང་ལོ་ན་རྒས་གཞོན་དང་ཕོ་མོ། དབུལ་ཕྱུག་དང་གཟུགས་བྱད་སོགས་ཀྱི་ཁྱད་པར་མེད་ལ། དེ་དག་གི་མ་བཅོས་པའི་འཛུམ་མདངས་དང་སེམས་ཁོང་གི་སྤྲོ་སྐྱིད། ལྷད་མེད་ཀྱི་གཤིས་ཀ་སོགས་ཀྱིས་ཕྱོགས་གཞན་ནས་ཕེབས་པའི་ཡུལ་སྐོར་བའི་སེམས་སུ་ཉི་ཟླའི་པང་ན་འཚོ་བའི་སྒང་པ་བོད་ཀྱི་ཐུན་མིན་གྱི་ངོ་བོ་དང་མཚར་སྡུག་གི་སྣང་བརྙན་བསྐྲུན་ཡོད་ལ། བོད་པ་ཚོའི་ནང་སེམས་ཀྱི་དགའ་སྤྲོ་གཞན་ལས་ཆེ་བ་དང་། གླུ་གར་བྲོ་གསུམ་ནི་བོད་མི་རིགས་ཀྱི་འཚོ་བ་དང་ཁ་བྲལ་ཐབས་མེད་པ་ཞིག་ཡིན་པ་མཚོན་གྱི་ཡོད།
དེ་ལྟར་ལོ་ངོ་སྟོང་ཕྲག་རིང་བརྒྱུད་པའི་སྒྱུ་རྩལ་རིག་གནས་དག་རྒྱུད་འཛིན་དང་དར་སྤེལ་བྱ་རྒྱུ་ནི་བོད་ཀྱི་གཞོན་རབས་ཚོའི་ཕྲག་ཏུ་བབ་པའི་འགན་འཁྲི་ཞིག་ཅི་ལ་མིན། དེ་ཡང་དེ་དག་རྒྱུད་འཛིན་བྱེད་ལུགས་ཀྱང་སྔར་ཡོད་རྣམས་འཛིན་ཐུབ་པས་མི་ཕན་ཅིང་། སྔར་ལས་ལྷག་པའི་གོང་འཕེལ་ལ་གཏོང་དགོས་ན་དུས་རབས་ཀྱི་རྗེས་སུ་བསྙེག་སྟེ་གནའ་དེང་ཟུང་སྦྲེལ་ལམ། སྲོལ་རྒྱུན་གྱི་མཛེས་པ་དག་དེང་རབས་ཀྱི་ཐབས་ལམ་ལ་བརྟེན་ནས་གཞོན་ནུ་ཚོའི་དགའ་སྟོན་དུ་བཤམ་རྒྱུ་དང་། འཛམ་གླིང་ཤར་ནུབ་ཀྱི་སྒྱུ་རྩལ་མི་འདྲ་བ་དག་མི་རིགས་རང་གི་སྒྱུ་རྩལ་དང་ཟུང་སྦྲེལ་བྱས་ཏེ་མི་རིགས་རང་གི་སྐད་ཡིག་ཐོག་ནས་དར་སྤེལ་གནང་རྒྱུ་ནི་གལ་ཆེན་ནང་གི་དོན་ཆེན་ནོ། །
དེར་བརྟེན། ཁོ་བོས་སྐབས་འདིར་གླེང་བྱ་ཨ་ནུ་རིང་ལུགས་ནི་དུས་རབས་འདིའི་བོད་གཞས་དར་སྤེལ་གཏོང་མཁན་གྱི་གྲས་ཤིག་བརྩི་ཆོག ཁོ་གཉིས་ཀྱི་གླུ་གཞས༼འཕུར༽ཞེས་པ་འདི་ནི་བོད་ཀྱི་གཞོན་ནུ་ཞིག་གིས་བག་མེད་དང་ལེ་ལོའི་འཚོ་བ་ལ་སུན་སྣང་སྐྱེས་ཏེ་ཐོག་མའི་དམིགས་ཡུལ་དང་ཕུགས་བསམ་འཚོལ་སྙེག་བྱ་འདོད་པའི་བསམ་འདུན་མཚོན་པར་བྱས་ཡོད།
དེ་ཡང་ཐོག་མར “ལས་དབང་གི་གོ་ཆ་ནས་གྲོལ་ཏེ། རང་དབང་གི་རིང་ལུགས་ལ་དགའ་ན། འཕུར།” ཞེས་པ་འདིས་བོད་ཀྱི་སྐྱེ་བོ་ཕལ་མོ་ཆེས་བྱ་བ་ཡོད་ཚད་ལས་དབང་ལ་ཁ་གཡར་ནས་སྒྱིད་ལུག་དང་ལེ་ལོའི་ངང་འཚོ་བར་དགའ་བ་བསྟན་ཅིང་། ཟུར་དུ་བོད་ཀྱི་གཞོན་ནུ་དག་ལ་སྐུལ་འདེད་ཀྱིས་ཚུལ་དུ་གལ་ཏེ་ཁྱོད་རང་གཞན་གྱི་བཀོད་སྒྲིག་འོག་ནས་བྱ་བ་ལས་བསྒྲུབ་ལ་མི་དགའ་བར་རང་གི་དགའ་ཕྱོགས་ལྟར་འཚོ་བ་སྐྱེལ་ཞིང་བྱ་བ་བསྒྲུབ་འདོད་ན། ད་ནས་ཤེས་དཔལ་གྱི་དོན་ལ་ལྷོད་མེད་ཀྱིས་འཇུག་ཅིག་ཟེར་ནས་ན་གཞོན་གྱི་སྡེ་རྣམས་བྱ་ཚོགས་འུར་གྱིས་དཀྲོག་པ་ལྟར་མཛེས་སྡུག་གི་མཁའ་དབྱིངས་འཚོལ་དགོས་པའི་བརྡ་བསྟན་འདུག་སྙམ་མོ། །
དེ་བཞིན”ཆོ་མེད་ཀྱི་འཚོ་བ་ནས་ཐར་ཏེ།” ཞེས་དང་ “ཆེས་ཐོག་མའི་རྨི་ལམ་འཚོལ་བསམ་ན་འཕུར། མ་འཕུར་ན་མི་ཚེ་ཚར་རྒྱུ་རེད།” སོགས་ཚོར་ཤེས་ཤུགས་ཀྱིས་དྲག་པོའི་ཐ་སྙད་དེ་དག་གིས་སློབ་ཆེན་འགྲིམ་བཞིན་པའི་སློབ་མའམ་ལས་ཞུགས་པ། གྲོང་དང་གྲོང་ཁྱེར་དག་ན་འཚོ་ཞིང་གནས་པའི་ཡུལ་གྱར་བ་དང་རི་གྲོང་གི་གཞོན་ནུ་སོགས་མང་པོ་ཞིག་ཁོར་ཡུག་དང་སྤྱི་ཚོགས། འཚོ་བ་སོགས་ཀྱི་གནོན་ཤུགས་དབང་གིས་བག་ཁང་དང་། ཨར་ཁང་། དྲ་ཁང་། ཇ་ཁང་སོགས་ན་རིན་བྲལ་གྱི་དུས་ཚོད་དང་ཚེ་སྲོག་གི་རིན་ཐང་བརླག་བཞིན་པའི་གཞོན་རབས་ཕོ་མོ་ཁག་སྟེ། རང་གི་ཐོག་མའི་ཕུགས་འདུན་དང་ཕ་མའི་རེ་བ། དགེ་རྒན་གྱི་བཀའ་སློབ། གྲོགས་པོའི་ཡིད་ཆེས། མི་རིགས་ཀྱི་འགན་འཁྲི་སོགས་བརྗེད་ཅིང་དོར་ཏེ་ཆོ་མེད་ལེ་ལོའི་ངང་དུ་འཚོ་བ་དག ད་ནས“རང་ཉིད་ངོ་མ་དང་། རང་གི་ཆེས་མཛེས་པའི་འཛུམ་མདངས། རང་གི་རྣམ་ཤེས་ངོ་མ། ཚེ་སྲོག་གི་ངོ་མཚར། ཐོག་མའི་རྨི་ལམ”བཅས་འཚོལ་དགོས་པ་ལས། རིན་བྲལ་གྱི་མི་ཚེ་དོན་མེད་དུ་རྫོགས་འཇུག་མི་ཉན་པའི་འབོད་བརྡ་བསྟན་ཅིང་ནམ་ཡང་མི་འདོར་བའི་སྙིང་སྟོབས་ཀྱིས་ལམ་ནས་འཕུར་དགོས་པ་བསྟན།
གཞས་པ་འདིའི་བརྗོད་བྱ་ལ་ཕྱོགས་མཚམས་ཀྱི་རྒྱ་ལས་འདས་ཤིང་ཉན་པ་པོ་སྒེར་རེ་བ་ལ་མི་འདྲ་བའི་ཚོར་ཤེས་དང་གོ་བ་བྱིན་ཆོག་པ་ཞིག་ཀྱང་རེད་འདུག དཔེར་ན། “འཁོར་བའི་རྒྱ་མཚོ་ལས་ཐར་ཏེ། བདེ་སྐྱིད་ཀྱི་ཞིང་ཁམས་སུ་ཆས་འདོད་ན། འཕུར།” ཞེས་པ་འདིས་འཁོར་བ་འདི་སྡུག་བསྔལ་གྱི་རྒྱ་མཚོ་དང་མྱང་འདས་ནི་བདེ་སྐྱིད་ཀྱི་ཞིང་ཁམས་ཡིན། ཞེས་པའི་ཆོས་གཞུང་གི་བཞེད་སྟངས་དང་། ཆོས་པ་རྣམས་འཁོར་བའི་སྡུག་བསྔལ་མི་འདོད་ཅིང་ཐར་པ་དང་ཐམས་ཅད་མཁྱེན་པའི་གོང་འཕང་ཐོབ་འདོད་ན། དཀའ་སྤྱད་ཆེན་པོས་ལུས་ངག་ཡིད་གསུམ་དགེ་བའི་དོན་དུ་བརྩོན་དགོས་པ་ལྟ་བུ་ཐ་སྙད་འདི་དག་ལ་མཚོན་ན། མི་ཆོས་ལས་འདས་པའི་ལྷ་ཆོས་ཀྱི་གྲུབ་ཆ་ཡང་འདུས་ཤིང་གླུ་གཞས་ཉན་པ་པོ་ལ་གོ་བ་མི་འདྲ་བ་ཞིག་ཀྱང་སྟེར་གྱིན་ཡོད་པ་རེད།
སྤྱིར་བཏང་གཞས་འདི་ཐད་བརྗོད་རང་བཞིན་ལས་བརྒལ་བའི་སྒྱུ་རྩལ་གྱི་གླུ་གཞས་ཤིག་རེད་ལ། ཚིག་དང་གདངས། ལེན་སྟངས་སོགས་གང་ཅིའི་ཐད་ནས་བོད་གཞས་ཕལ་མོ་ཆེ་ལས་འབུར་དུ་ཐོན་ཅིང་མ་འོངས་བོད་ཀྱི་གླུ་གཞས་སྒྱུ་རྩལ་ལ་ལམ་བུ་གསར་པ་ཞིག་གམ། གསོན་ཤུགས་གསར་པ་ཞིག་བསྐྲུན་ཡོད་པར་མ་ཟད། གྲོག་ཚང་བརྡོལ་བ་ལྟ་བུའི་བོད་ཀྱི་གླུ་བ་གླུ་མ་རྣམས་ལ་མིག་དཔེ་བཟང་པོ་ཞིག་ཀྱང་བསྟན་ཡོད་པ་རེད་ལ། གཞས་པ་ཁག་ཅིག་གིས་དེང་གཞས་ལེན་དགོས་ན་མི་རིགས་གཞན་ཁོ་ནའི་ཁྱད་ཆོས་དང་སྐད་ཐོག་ནས་ལེན་དགོས་པ་ལྟ་བུའི་བསམ་བློ་ཡ་མ་བརླ་དེ་དག་ལ་ངོ་ཚ་ཆེན་པོ་ཞིག་ཀྱང་བཟོས་ཡོད་པ་རེད་དོ། །


c: text/html

text:
དམུ་ཞག་ཅེས་པའི་སྐོར་ལ་དྲི་བ།
རྩོམ་བྲིས་པ། རྩོམ་སྒྲིག་པ། དྲི་བ་གཏོང་མཁན། ཟྭ་བྷོ་ལོ།
དྲི་བ། སྨོན་ལམ་ཚིག་མཛོད་ལས། དམུ་ཞག ཅེས་པ། བོན་གྱི་བརྡ་ཆད། མཁའ་ལྡིང་གི་མིང་། ཞེས་གསལ། ༡) དམུ་ཞག་ཅེས་པའི་གོ་དོན་གང་། ༢) དེ་དང་གཡང་གི་བར་ལ་ཁྱད་པར་གང་། ༣) ཚིག་འདི་བོན་ཐེག་པ་རིམ་དགུ་དང་སྒོ་བཞི་མཛོད་ལྔ་གང་གི་བརྡ་ཆད་ཡིན།
ལན། སྨོན་ལམ་ཚིག་མཛོད་ཀྱི་བོན་གྱི་ཐ་སྙད་རྩོམ་སྒྲིག་གནང་མཁན་བོན་ཕྱོགས་རང་ནས་ཡོད་རྩང་། རང་རེའི་དཔེ་ཆ་ནང་དེ་ལྟར་གསལ་ཡོད་རྒྱུ་རེད། གུས་པས་ནི་དམུ་ཞག་ཅེས་པ་གཡང་གི་དོན་ལས་མཁའ་ལྡིང་ལ་གོ་བ་ད་བར་མ་མཇལ། དེའང་གཡང་གི་དོན་ལ་འཇུག་པ་ནི་བོན་གྱི་བརྡ་སྤྲོད་རིན་ཆེན་གཏེར་ཁྱིམ་ལས། “ དམུ་ཞགས་གཡང་མིང་དམུ་ཡད་དངོས་གྲུབ་དང་། །” ཞེས་དམུ་ཞགས་སམ་དམུ་ཞག་ནི་གཡང་གི་མིང་ཡིན་པར་གསུངས་པ་དང་།
དེ་དང་འདྲ་བར་(མན་ངག་གནད་ཀྱི་རྫོང་འཕྲང་) ལས། “ ཕྱ་ཚེ་སྐྱབས་པ་དང་གཡང་བཀུག་པ་དང་། ཚེ་སྒྲུབ་པ་དང་ལོངས་སྤྱོད་དམུ་ཞག་བཀུག་པར་བྱའོ། །” ཞེས་དང་།
ད་དུང་མིང་དང་འབྲེལ་བའི་དམུག་ཞག་གཡང་གི་མཆོད་རྟེན་ཡང་ཡོད་འདུག་སྟེ། (མདོ་ལས) ལས། “ ལྷོ་ནུབ་ཕྱྭ་གཡང་ཚོགས་སྐྱོང་བའི། །དམུ་ཞགས་འཁྱིལ་མོ་མཆོད་པའི་རྟེན། །གཞི་རྨེང་ཁྲི་གདན་རི་རབ་ལོགས། །དམུ་ཞགས་འཁོར་མོའི་ཚུལ་དུ་འཁོར། །དེ་སྟེང་རྟ་བབ་བུམ་པ་ཏོག །ཕྱྭ་གཡང་སྐྱོང་བའི་ཚུལ་དུ་བཞེངས། །” ཞེས་སོགས་གསུངས།
སྤྱིར་བཏང་དམུ་ཞག་འཁྱིལ་བ་ཞེས་པ་དབྱིབས་ལ་འགྲེལ་ཚེ་ཟླུམ་པོར་འཁྱིལ་བ་ལྟ་བུར་འགྲེལ་ཡོད་པ་ནི། མཁས་དབང་མཁར་ནག་ཚང་གིས་རྩ་འགྲེལ་ལས་ལུང་དྲངས་པ་སྟེ། “འཛམ་བུ་གླིང་གི་དབུས་གངས་ཏི་སེ། ལུས་འཕགས་པའི་དབུས་མཚོ་ཉི་མའི་དམུ་ཞག སྒྲ་མི་སྙན་གྱི་དབུས་ཤིང་ཆེན་ཨ་ཀར། བ་གླང་སྤྱོད་ཀྱི་དབུས་བྲག་ཟླ་བ་གླིང་མགོ། །” ཞེས་འཁྱིལ་མཚོ་ལྟ་བུར་མིང་འདོགས་པ་ཡོད་པར་སྣང་།
འདིར་དམུ་ཞག་ཕྱ་གཡང་གི་ཆོ་ག་སྒྲུབ་སྟངས་འདི་ཉིད་གཙོ་ལྷོ་གཏེར་ཐེག་དགུ་ལས་སྣང་གཤེན་ཐེག་པའི་ཁོངས་སུ་གཏོགས་པ་ཡིན་འདུག་སྟེ། སྐྱབས་སྟོན་ཁྲོ་འགྲེལ་ལས། “ སྣང་གཤེན་ནི་ཚེ་གཡང་མཆོག་ལྡན་ཡིན་པས་མཐུན་ཟླ་སྟེ། གྲོང་གི་ལྷ་བོན་ཞེས་བྱ་སྟེ་ཡར་ལ་ཡུལ་ལྷ་དང་གཞི་བདག་ལ་གཏང་རག་གིས་ཡོན་འབུལ་བ་དང་། མར་ལ་ལན་ཆགས་ཀྱི་བགེགས་རིགས་ལ་འདོད་པས་གླུད་གཏོར་གཏོང་བ་དང་། ཚུར་ལ་དམུ་ཞག་དགུ་སྐོར་གྱིས་གཡང་ལེན་པ་དང་། །” ཞེས་གསལ།
ཡང་དེ་ཉིད་ལས། “ དགུ་པ་ལ་དམུ་ཞག་འཁོར་མོ་དང་གཡུང་དྲུང་ཟིལ་ཐིག་གི་ཕྱ་བྱ་ཞེས་པ། རྒྱུད་ལས་ཕྱ་ནི་དམུ་ཞག་འཁོར་མོ་བདུད་རྩི་ཟིལ་ཐིག་གཡང་ལེན་ནོ། །ཞེས་པ་འགྲེལ་ལས། དམུ་ཞག་འཁོར་མོ་གཤེན་གྱི་ཕྱ་བྱའོ། །ཞེས་དང་།” ཞེས་སོགས་གསུངས།
དེ་བཞིན་དམུ་ཞག་གི་རྒྱུད་དང་སྒྲུབ་སྐོར་ཡང་ཡོད་པར་སྣང་སྟེ། ཁྲོ་འགྲེལ་ལས། “ གཞན་རྒྱུད་ཀྱི་དམུ་ཐམས་ཅད་དབང་དུ་བསྡུད་ཅིང་དམུ་གབ་དང་འོན་འཐིབས་ཞི་བའི་ཕྱིར་དང་། རང་རྒྱུད་ལས་དམུ་ཞག་འཁོར་མོ་སྡེ་དགུ་སྐོར་གྱི་ཕྱྭ་དང་བདུད་རྩི་ཟིལ་ཐིག་གི་ཕྱྭ་གཡང་སྒྲུབ་པའི་ཕྱིར། འཐིབས་པ་དམུའི་ཡུལ་རྨ་གཡང་ཡོད་པའི་རིའམ་དམུ་རི་ཟེར་ཐང་སྨུག་ལ་འགྲིམས་པ་གཡང་གི་རི་སྟེ་དམུ་ཞག་ལྟར་དགུ་མཚོ་དགུས་སྐོར་བ།” ཞེས་སོགས་གསུང་པར་བརྟག་ན་ ‘དམུ་ཞག་ལྟར་’ ཞེས་གཞི་དཔེ་ཁུངས་ཞིག་ལ་བཅོལ་འདུག་པར་སྣང་ངོ་། །
དམུ་ཞག་དང་གཡང་གི་བར་ཁྱད་པར་ནི། དམུ་ཞག་དེ་ཉིད་ཕྱ་གཡང་སྒྲུབ་པའི་ཆོ་ག་བྱེ་བྲག་པ་ཞིག་དང་། གཡང་ཡིན་ན་དམུ་ཞག་ཡིན་དགོས་པའི་ངེས་པ་ནི་ཡོད་རྒྱུ་མ་རེད་སྙམ། ཐེག་པ་ནི་གོང་ཞུས་སྣང་གཤེན་ཐེག་པའི་ཁོངས་སུ་རེད་འདུག་གོ། །

robotstxt: allowed

filter: keep


text:
རི་བོ་ཇོ་མོ་གླང་མ།ཇོ་མོ་གླང་མ་ནི་བོད་ལྗོངས་གཞིས་རྩེ་ས་ཁུལ་དིང་རི་རྫོང་གི་ཁོངས་གཏོགས་བལ་བོད་གཉིས་ཀྱི་འབྲེལ་མཚམས་སུ་སྐྱིད་སྦུག་གྲོང་དང་ཉེ་བའི་སར་ཧི་མ་ལ་ཡི་རི་རྒྱུད་དུ་འཛམ་གླིང་ན་ཆེས་མཐོ་ཤོས་ཀྱི་རི་བོ་ཞིག་ཡིན་ལ། ཧི་མ་ལ་ཡའི་དཀྱིལ་དུ་གནས་ཤིང་ས་བབ་མཐོ་ཚད་རྒྱ་མཚོའི་ངོས་ནས་སྨི ༨༨༤༤.༤༣ དང་འཛམ་གླིང་ན་སྙན་གྲགས་ཡོངས་སུ་ཁྱབ་པའི་རི་བོ་ཞིག་ཀྱང་ཡིན། རི་རྒྱུད་འདིའི་རིང་ཚད་ལ་སྤྱི་ལེ ༢༤༠༠ ལྷག་དང། ཞེང་ཚད་སྤྱི་ལེ ༢༠༠ ནས ༣༠༠ ལྷག་ཡོད་ཅིང་། རི་རྒྱུད་ཀྱི་སྣེ་གཉིས་བྱང་དུ་གུག་ཅིང་དཀྱིལ་ལྷོ་ཕྱོགས་སུ་འབུར་བས་གཞུ་དབྱིབས་དང་མཚུངས་ལ། སྤྲིན་དཀར་གྱིས་མགུལ་དུ་འཁྱུད་ཅིང་། མཆོད་སྡོང་ལྟར་རིམ་པ་བཞིན་གྱེན་དུ་བཏེགས་ཤིང་མཁའ་ལ་ཟུག་པའི་རི་ཡི་རྩེ་མོ་ལྔ་ཡོད་ལ་དེ་དག་ནི་ཆོས་དད་བོད་མིའི་ངག་རྒྱུན་དུ་ཚེ་རིང་མཆེད་ལྔའི་གནས་ཆེན་དུ་ངོས་འཛིན་མཛད་པའི་སྲོལ་རྒྱུན་འཇགས་སུ་གནས་ཡོད། གནས་རི་འདིའི་ཉེ་འཁོར་དུ་མཛེས་སྡུག་ཕ་མཐར་མི་མངོན་པའི་མན་ཤེལ་གྱི་ཕྲེང་བ་ཚར་དུ་མངར་བ་ལྟར་སྨི ༨༠༠༠ ཡན་གྱི་ཟིན་པའི་གནམ་གྱི་ཀ་བ་ལྟ་བུའི་གངས་རི་ཆེན་པོ་བཞི་ཡོད་ཅིང་། དབྱར་དགུན་སྟོན་དཔྱིད་མེད་པར་རྒྱལ་ཕྱི་ནང་གི་ཡུལ་སྐོར་འགྲུལ་བཞུད་པ་ཁ་ཆར་བུ་ཡུག་འཚུབ་པ་ལྟར་གནས་རི་འདི་ཡི་རྩེ་ཞོལ་བར་གསུམ་ཁོར་ཡུག་ཀུན་ན་ཉུལ་བཞིན་ཡོད། ཇོ་མོ་གླང་མའི་ཡུལ་སྐོར་བ་དེ་དག་ནི་གཙོ་བོ་ཡོ་རོབ་གླིང་དང་ཨ་མེ་རི་ཁ་གླིང་གི་རྒྱལ་ཁབ་ཁག་ནས་ཡོང་བ་ཡིན་པ་དང་། ཇོ་མོ་གླང་མ་ནི་འཛམ་གླིང་གི་རི་བོ་མཐོ་ཤོས་དེ་ཡིན་ཞིང་། རི་འཛེག་ལ་དགའ་བའི་རྒྱལ་ཁབ་ཕྱི་ནང་གི་སྐྱེ་བོ་ཀུན་གྱིས་ཇོ་མོ་གླང་མར་འཛེག་པ་ནི་མི་ཚེའི་དོན་ཆེན་ཞིག་ཏུ་བརྩི་བཞིན་པ་དང་། དེར་འཛེག་ཐུབ་མཁན་རྣམས་དཔའ་བོ་ཞིག་ཏུ་བརྩི་བཞིན་ཡོད། གོ་ཐོས་ལྟར་ན་ཇོ་མོ་གླང་མའི་བྱང་ངོས་སུ་འཛེག་པའི་དུས་སྐབས་ཡག་ཤོས་ནི་ཟླ་བཞི་བའི་ཟླ་སྨད་ནས་དྲུག་པའི་ཟླ་སྟོད་བར་དང་། ཟླ་དགུ་བའི་ཟླ་དཀྱིལ་ནས་བཅུ་བའི་ཟླ་སྟོད་བར་ཡིན། ཇོ་མོ་གླང་མའི་རི་འདབས་སུ་ཆགས་པའི་སྐྱིད་གྲོང་ངམ་སྐྱིད་སྦུག་གྲོང་ཚོའི་འགྲམ་དུ་རྡོ་ཕ་བོང་ཁ་གཤགས་པ་ལྟ་བུ་ཞིག་ཡོད་པ་དེ་ནི་སྔོན་སློབ་དཔོན་པདྨ་འབྱུང་གནས་སྐྱིད་སྦུག་གི་ཡུལ་གྲུ་དེར་ཕེབས་སྐབས་རྡོ་ཕ་བོང་དེས་ལམ་བཀག་པས། སློབ་དཔོན་རིན་པོ་ཆེས་རྫུ་འཕྲུལ་བསྟན་ནས་ཕ་བོང་དེ་དུམ་བུར་གཤགས་པ་རེད་ཅེས་བཤད་སྲོལ་ཡོད། གསེར་འོད་ལམ་ལམ་དུ་འཕྲོ་བའི་གངས་རིའི་རྩེ་ནས། ཉི་ཟེར་གྱི་གཟི་མདངས་དང་ལྷན་དུ་ལྷ་བྱ་གོང་མོས་གངས་རིའི་མེལ་ཚེ་ལ་དྲན་པའི་གསོས་འདེབས་སུ། དགུན་གསུམ་བུ་ཡུག་དང་སྦྲེལ་བའི་ཁ་བའི་འདབས་མས་དལ་གྱིས་ཁེབས་པའི་གངས་དཀར་གྱི་ལོ་རྒྱུས་རིང་མོ་ཞིག་མགྲིན་པའི་གདངས་སུ་གྱེར་བ། ཐག་རིང་ནས་ཡོང་བའི་ཡུལ་སྐོར་དང་ལྗོངས་རྒྱུ་བ་རྣམས་ཁུ་སིམ་པའི་རྣ་ལམ་དུ་ལྷང་ལྷང་དུ་བསྒྲགས་པ་དང་ཆབས་གཅིག སྲིད་པ་ཆགས་པའི་གངས་རྒན་ཉི་འོད་ཀྱིས་བཞུས་ཏེ། གངས་སྒོ་ཕྱེས་ནས་བསུ་མའི་ཟོལ་གྱིས་བརྡ་ཐབས་མཚོན་པ། དབྱར་གསུམ་ཤར་ནུབ་ཟུང་གི་རི་ཟུར་ནགས་ཀླུང་འཁྱིལ་བའི་ལྗོན་ཤིང་གི་ཡལ་འདབས་རྒྱས་པའི་རྩེ་ནས། མགྲིན་བཟང་ཁུ་བྱུག་སྔོན་མོས་དབང་གཞུའི་འཇའ་ཚོན་གྱིས་འཁྱུད་པའི་སྨུག་རླངས་ཀྱི་ཟིལ་བ་འཇོ་བཞིན་སྦྲང་ཆར་གྱིས་མྱོས་ཏེ། གངས་རི་ལ་དུངས་པའི་སྒྲ་དབྱངས་རི་ལུང་ཁོར་ཡུག་ཀུན་ཏུ་ཁྱབ་ཅིང་ཐོས་འཛིན་གསོས་སུ་འདེབས་བཞིན་ཡིད་ཀྱི་དང་བ་འདྲེན་པ། སྟོན་གསུམ་སྟོད་དུ་རྫ་རི་སྔོན་མོས་དལ་གྱིས་གཡོ་བའི་བ་ལྡན་གྱི་ཆུ་འཛིན་དཀར་བོའི་ན་བཟའ་ཀླུབ་ཅིང་། གངས་ཞུན་གྱི་རྔུལ་ནག་བཞུར་བའི་རི་འདབས་སུ་དྭངས་གཙང་རྫ་ཆུ་སྔོན་མོའི་བཞུར་རྒྱུན་ལྷུང་ལྷུང་དུ་འབབ་སྟེ། ལྦུ་ཕྲེང་གྱེན་དུ་འཐོར་བས་ཞིང་འབྲོག་མང་ཚོགས་ཀྱི་འཚོ་བ་གོང་འཕེལ་དུ་འགྲོ་བའི་བལྟས་སུ་གྲུབ་པ་དང་། དཔྱིད་གསུམ་དལ་བུར་ལྡང་བའི་དྲི་ཞོན་གྱིས་རེག་པའི་ནོར་འཛིན་སྒེག་མོས་ཆགས་པའི་ཟུག་རྔུ་མ་བཟོད་པར། རྔུལ་ནག་གི་སྨུག་རླངས་དྲི་བཟང་དང་སྡེབས་པའི་སྤོས་ངད་རི་ཀློང་ཀུན་ཏུ་ཁྱབ་ཅིང་གནས་རི་ལ་མཆོད་སྤྲིན་འབུལ་བ། མདོར་ན་གོ་ལའི་ཡང་རྩེར་ཇོ་མོ་གླང་མ་ཞེས་ཀུན་གྱིས་ཡིད་སྨོན་འཆོར་བའི་གནས་རི་ཁྱད་པར་བའི་ལོ་རྒྱུས་ཀྱི་ཆུ་རྒྱུན་རིང་མོ་ལས་ཆུ་ཐིགས་ཙམ་འཛམ་གླིང་སྐྱེ་འགྲོ་ཀུན་གྱི་མཆོད་ཡོན་གྱི་རྫས་སུ་ཕུལ་བ་ལགས་སོ། །༼བོད་ཀྱི་སློབ་འབྲིང་དྲ་བ།༽
ཇོ་མོ་གླང་མ།
འཛམ་གླིང་གི་རི་བོ་མཐོ་ཤོས་གངས་རྒྱལ་མོ་མཐོན་མཐིང་སྟེ་རང་ལྗོངས་དིང་རི་རྫོང་གི་ལྷོ་ཕྱོགས་ཇོ་མོ་གླང་མ༼མཐོ་ཚད་སྤྱི་ཁྲེ ༨༨༧༨.༡༣ཡོད༽དེ་ཡང་རི་རྒྱུད་འདིའི་དཀྱིལ་རྒྱུད་ཀྱི་བོད་བལ་ས་མཚམས་ཀྱི་རྒྱུད་དུ་ཆགས་ཡོད། རི་བོ་འདི་ནི་ལྷུན་པོའི་ཚོགས་ལས་འཕགས་ཤིང་དབུ་རྩེ་ཁ་བའི་མདངས་འཛིན་ལ་ན་བུན་སྤྲིན་གྱི་ཅོད་པན་མཛེས་པ་སོགས་ངོ་མཚར་ཤིན་ཏུ་ཆེ། རྒྱལ་ཁབ་ཀྱི་རི་འཛེག་ལུས་རྩལ་པ་ཚོས་བོད་རབ་བྱུང་བཅུ་དྲུག་པའི་ལྕགས་བྱི༼༡༩༦༠༽ལོའི་ཟླ ༥ ཚེས ༢༥ ཉིན་དང་ཤིང་ཡོས༼༡༩༧༥༽ལོའི་ཟླ ༥ ཚེས ༢༧ ཉིན་སོ་སོར་བྱང་ངོས་ནས་རི་བོ་འདིའི་རྩེ་མོར་ཐེངས་རེ་འཛེགས་ཏེ་རྒྱལ་ཁབ་ཀྱི་ཚན་རིག་ལས་དོན་པ་ཚོ་དང་མཉམ་དུ་ཇོ་མོ་གླང་མའི་ཁུལ་དུ་ཚན་རིག་རྟོག་ཞིབ་རིམ་པ་བྱས་ཏེ་སླད་ཕྱིན་བོད་དུ་འབྱུང་བའི་ནུས་པ་བེད་སྤྱད་བྱ་རྒྱུར་སྨན་པའི་ཚན་རིག་ཐོག་གི་གཞི་འཛིན་ས་བཟོས་ཡོད། རི་བོ་ཧི་མ་ལ་ཡ་འདི་བོད་ལྗོངས་ས་མཐོའི་ལྕགས་རི་ཆེན་པོ་ཞིག་དང་འདྲ་བར་རླུང་གི་རྒྱུན་བཀག་སྟབས་བོད་ཀྱི་སྐྱེ་དངོས་དང་གནམ་གཤིས་སོགས་ལ་ཡང་བག་ཆགས་ཆེན་པོ་བཞག་ཡོད།༼དུང་དཀར་ཚིག་མཛོད་ལས་དྲངས།༽
གནས་རི་གྲགས་ཅན་ཇོ་མོ་གླང་མ།
འདི་ནི་བོད་ལྗོངས་དང་བལ་བོ་གཉིས་ཀྱི་བར་མཚམས་སུ་ཡོད་ཅིང་། ཧི་མ་ལ་ཡ་རི་རྒྱུད་ཀྱི་ཆེས་མཐོ་བའི་རི་ཡིན་པར་མ་ཟད། འཛམ་གླིང་གི་ཆེས་མཐོ་བའི་རིའང་ཡིན། མཐོ་ཚད་འདི་ནི ༢༠༠༥ ལོའི ༥ ཚེས ༢༢ ཉིན་ཀྲུང་གོའི་ཇོ་མོ་གླང་མའི་མཐོ་ཚད་བསྐྱར་གཞལ་རུ་རི་ཁག་རི་རྩེར་འགོས་ནས་འཇལ་བའི་མཐོ་ཚད་ཡིན་ཏེ། དེ་ནས་བཟུང ༡༩༧༥ ལོའི་སྨི ༨༨༤༨.༡༣ དེ་སྤྱོད་མཚམས་བཞག ངག་རྒྱུན་དུ་ཧི་མ་ལ་ཡ་རི་རྒྱུད་ཀྱི་རྩེ་མཐོན་པོ་ལྔ་ནི་ཚེ་རིང་མཆེད་ལྔ་ཡིན་ལ། དེ་ལས་ཇོ་མོ་གླང་མ་ཡོད་པའི་ཕྱོགས་དེ་ནི་མཛེས་སྡུག་ཡིད་དུ་འོང་ཞིང་སྐྱེ་དགུས་བདེ་སྐྱིད་ཀྱི་དཔལ་ལ་རོལ་ས་ཞིག་ཡིན་པར། ནམ་ཞིག་ཤུན་ཏུ་མ་རུངས་པའི་བདུད་ཅིག་འོངས་ནས་ཀུན་ལ་འཚེ་བ་བྱས་ཙ་ན། སྙིང་རྗེ་ཅན་གྱི་ལྷ་མོ་ཞིག་གིས་བདུད་དེ་རི་ཆེན་པོ་ཞིག་གི་འོག་ཏུ་མནན་པས་རྗེས་སུ་མི་རྣམས་ཀྱིས་རི་དེ་ལ༼ཇོ་མོ་གླང་མ༽ཞེས་འབོད།༼བོད་སྤྱི་བཤད་ལས་དྲངས།༽


text:
༄༅། །ཕྱི་ལོ་ ༢༠༡༨ ཟླ་ ༡༠ ཚེས་ ༦ ཉིན་རྡ་སའི་ཉེ་འདབས་སུ་ཆགས་པའི་གོ་པལ་པུར་བོད་ཁྱིམ་སློབ་གྲྭའི་ཁང་ཚན་ནང་ཁུལ་རྒྱུག་མཆོང་འཕེན་གསུམ་གྱི་རྩེད་འགྲན་ཐེངས་ ༢༠ པ་ཚོགས་གནང་སོང་།
དེ་ཉིན་སྔ་དྲོ་ཆུ་ཚོད་ ༩།༣༠ ཙམ་ལ་མཛད་སྒོའི་སྐུ་མགྲོན་གཙོ་བོར་ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་ཟུར་པ་དང་། རྒྱ་གར་གྲོས་ཚོགས་བོད་དོན་རྒྱབ་སྐྱོར་ཚོགས་པའི་འབྲེལ་མཐུད་པ་སྐུ་ཞབས་ཤན་ཏ་ཀུ་མར་ (Shri.Shanta Kumar) མཆོག་དང་། ཆེད་འབོད་སྐུ་མགྲོན་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག དེ་བཞིན་རྡ་ས་ས་གནས་འགོ་འཛིན་དང་། བོད་ཁྱིམ་སློབ་གྲྭའི་སྤྱི་ཁྱབ་འགན་འཛིན། བོད་ཁྱིམ་སློབ་གྲྭ་ཁག་གི་འགན་འཛིན་དང་། ཕྱི་རྒྱལ་གྱི་སྦྱིན་བདག་ཁག་ཅིག གོ་པལ་པུར་བོད་ཁྱིམ་སློབ་གྲྭའི་དགེ་ལས། སློབ་ཕྲུག ས་གནས་མི་མང་བཅས་ཚང་འཛོམས་ཐོག་གོ་པལ་པུར་བོད་ཁྱིམ་སློབ་གྲྭའི་ཁང་ཚན་ནང་ཁུལ་རྒྱུག་མཆོང་འཕེན་གསུམ་གྱི་རྩེད་འགྲན་ཐེངས་ ༢༠ པའི་དབུ་འབྱེད་མཛད་སྒོ་དབུ་འཛུགས་ཀྱིས་ཐོག་མར་སློབ་ཕྲུག་རྣམས་ནས་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་གླུ་གཞས་གཟིགས་འབུལ་ཞུས་གནང་རྗེས། འཛིན་གྲྭ་ནང་ཁུལ་གྱི་གུས་འདུད་རུ་སྒྲིག་ཞུས་གནང་སོང་།
དེ་རྗེས་གོ་པལ་པུར་བོད་ཁྱིམ་སློབ་གྲྭའི་ངེས་སྟོན་པ་སྐལ་བཟང་ཕུན་ཚོགས་ལགས་ཀྱིས་འཚམས་འདྲིའི་གསུང་བཤད་གནང་གྲུབ་མཚམས། དཔལ་ལྡན་བོད་མི་མང་སྤྱི་འཐུས་ཚོགས་གཞོན་མཆོག་གིས་འཚམས་འདྲི་དང་སྦྲགས་གསུང་བཤད་གནང་དོན། སྐུ་ཞབས་ཤན་ཏ་ཀུ་མར་མཆོག་ལྟ་བུར་མཚོན་ན། རྒྱ་ནག་གཞུང་གིས་བོད་ས་ཡོངས་རྫོགས་བཙན་འཛུལ་བྱས་པའི་རྗེས་ང་ཚོ་རྒྱ་གར་ལ་བཙན་བྱོལ་དུ་སླེབས་པའི་གནས་སྟངས་དང་། སྦིར་ཅོན་ཏ་ར་དང་། བཀྲ་ཤིས་ལྗོངས་གཡས་གཡོན་གྱི་བོད་པ་སྡོད་སའི་གནས་སྟངས་ཡོངས་རྫོགས་མཁྱེན་མཁན་ཞིག་དང་། ལྷག་པར་དུ་ཁོང་གིས་ཕྱི་ལོ་ ༡༩༦༥ ལོར་༧གོང་ས་༧སྐྱབས་མགོན་ཆེན་པོ་མཆོག་གི་གཟིམ་ཆུང་ལ་ཆེད་བཅར་གྱིས་མཇལ་ཁ་ཞུས་གནང་རྗེས། ཧི་མཱ་ལ་ཡའི་སྟེང་གི་གྲིབ་གཟུགས་དམར་པོ། (Red Shadow over the Himalayas) ཞེས་པའི་དཔེ་དེབ་ཅིག་ལྗགས་རྩོམ་གནང་སྟེ་དཔར་བསྐྲུན་གནང་ཡོད་པ་དང་། དེའི་སྐབས་རྒྱ་ནག་དམར་པོའི་གཞུང་གིས་འགོག་རྐྱེན་སྣ་ཚོགས་བཟོས་ཡོད་ཀྱང་། ཁོང་གིས་བློ་སྟོབས་ཆེན་པོས་དཔེ་དེབ་དེ་དཔར་བསྐྲུན་གནང་ཡོད་པ་མ་ཟད། ཉེ་ཆར་ཁོང་གིས་དཔེ་དེབ་དེའི་ནང་འདས་པའི་ལོ་མང་རིང་གི་རྒྱ་དཀར་ནག་གཉིས་ཀྱི་གནས་བབ་དང་། བཙན་བྱོལ་ནང་གི་བོད་མིའི་གནས་བབ་སོགས་ཚུད་པའི་ཐོག་བསྐྱར་དུ་༧གོང་ས་མཆོག་གིས་བྱིན་རླབས་ཐོབ་པའི་ཐོག་གཙུག་ལག་ཁང་དུ་དབུ་འབྱེད་གནང་ཡོད།
ཁོ་རང་བོད་པའི་རྩ་དོན་ཐོག་དངོས་གནས་ཁ་ཞེ་གཉིས་མེད་ཀྱིས་ནང་མི་ལྟ་བུའི་རྒྱབ་སྐྱོར་གནང་མཁན་ཞིག་རེད། གོང་དུ་གོ་པལ་པུར་སློབ་གྲྭའི་ངེས་སྟོན་པས་སྐུ་ཞབས་ཁོང་ཐེངས་མང་གདན་འདྲེན་ཞུ་རྒྱུའི་འབད་བརྩོན་གནང་ཡོད་ཀྱང་། སྐུ་ཞབས་ཁོང་ལ་མཛད་འཆར་མང་བའི་རྐྱེན་གྱིས་ཕེབས་ཐུབ་མ་སོང་ཞེས་གསུངས་སོང་། ཡིན་ནའང་དེ་རིང་མཛད་སྒོའི་ཐོག་ཕེབས་གནང་ཐུབ་པ་ཡག་པོ་ཞེ་དྲག་བྱུང་འདུག ལྷག་པར་སྐུ་ཞབས་ཤན་ཏ་ཀུ་མར་མཆོག་གིས་འདས་པའི་ལོ་མང་པོ་ཞིག་གི་རིང་སྲིད་དོན་ཚོགས་པ་སྣ་ཚོགས་ལས་གྲུབ་པའི་རྒྱ་གར་གྲོས་ཚོགས་བོད་དོན་རྒྱབ་སྐྱོར་ཚོགས་པ་སྣེ་འཁྲིད་དེ་བོད་པའི་འཐབ་རྩོད་ཐོག་༧གོང་ས་༧སྐྱབས་མགོན་ཆེན་པོ་མཆོག་གི་དགོངས་གཞི་གཞིར་བཟུང་ངག་གཅིག་དང་། མགྲིན་གཅིག་གི་ཐོག་ནུས་ལྡན་གྱིས་རྒྱབ་སྐྱོར་གནང་ཡོད་པ་དང་། ཁོང་ལྟ་བུ་དེ་རིང་འདིར་ཕེབས་ཀྱི་ཡོད་ཙང་། ང་རང་འདིར་བཅར་རྒྱུའི་གོ་སྐབས་བྱུང་བ་དེ་བསོད་ནམས་ཆེན་པོ་ཞིག་ལ་ངོས་འཛིན་བྱེད་ཀྱི་ཡོད།
རྩ་བའི་རྩེད་འགྲན་ཐོག་གཞི་རྩའི་གཏམ་བཤད་རིང་པོ་དང་། གསུང་བཤད་ཀྱི་རིམ་པ་མང་པོ་ཞིག་གནང་རྒྱུའི་ལམ་ལུགས་ཡོད་མ་རེད། ཡིན་ནའང་དེ་རིང་འདིར་འབྱོར་ཐོ་བརྒྱབ་རྒྱུ་ཙམ་མིན་པར། གནད་དོན་ཁ་ཤས་ཀྱི་ཐོག་ཞུས་ན་བསམ་བྱུང་། འདི་ལོ་འཛིན་སྐྱོང་བཀའ་ཤག་ནས་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལོར་སྲུང་བརྩི་ཞུ་གི་ཡོད་པ་ལྟར། དེ་རིང་སློབ་གྲྭ་ནས་རྩེད་འགྲན་མཉམ་དུ་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུ་གི་ཡོད་ཙང་། ཚིག་ཁ་ཤས་ཤིག་རྣམ་པ་ཚོར་ཐུགས་ཕན་གསོ་རྒྱུའི་ཆེད་ཞུ་རྒྱུའི་འབད་བརྩོན་ཞུ་གི་ཡིན། དེང་སང་བརྒྱུད་ལམ་སྣ་ཚོགས་ཡོད་ཙང་། རྣམ་པ་ཚོས་མཁྱེན་གསལ་རེད། འཛམ་གླིང་གི་ཆེས་མཐོའི་མི་སྣ་མང་དག་ཅིག་རྡ་ས་བཞུགས་སྒར་དུ་༧གོང་ས་མཆོག་མཇལ་ཁ་ཞུ་རྒྱུ་དང་། དེ་བཞིན་བོད་མིའི་སྒྲིག་འཛུགས་ལ་རྒྱབ་སྐྱོར་གནང་བར་ཕེབས་ཀྱི་ཡོད་རེད། ཉེ་ཆར་ཨིན་ཇིའི་གྲོས་ཚོགས་འཐུས་མི་ཁག་ཅིག་དང་། ཨ་རིའི་གྲོས་ཚོགས་འཐུས་མིིའི་ལས་བྱེད་ཁག་ཅིག་ཕེབས་ཡོད་པ་རེད། ཁོང་ཚོར་ང་ཚོས་བོད་པའི་གནས་ཚུལ་ཞུས་པ་དང་སྦྲགས་བོད་དོན་ཞུ་སྐུལ་གནང་ཡོད་པ་རེད། ང་ཚོ་བཙན་བྱོལ་ནང་བསྡད་ནས་ལོ་ངོ་ ༥༩ ཟིན་པ་དང་། ལོ་ངོ་ ༦༠ ལ་ཉེ་བའི་སྐབས་འདིར་བོད་པའི་འཐབ་རྩོད་སྣེ་འཁྲིད་མཁན་བརྒྱ་ཆ་དགུ་ཅུ་གོ་དགུ་བོད་པའི་མི་རབས་གསུམ་པ་ཆགས་ཀྱི་ཡོད་པ་རེད། དེ་རིང་དཀྱིལ་འཁོར་འདིའི་ནང་འཛོམས་པའི་སྣེ་འཁྲིད་མཁན་གྱི་མི་སྣ་རྣམས་ལ་ཆ་བཞག་ནའང་། ཧ་ལམ་བོད་པའི་མི་ཐོག་གསུམ་པ་ཆགས་ཀྱི་ཡོད་པ་ཚང་མས་མཁྱེན་གསལ་རེད།
རྩ་བའི་དེ་རིང་རྣམ་པ་ཚོ་སློབ་གྲྭའི་རྩེད་འགྲན་དབུ་འཛུགས་གནང་སྟེ་ལོ་ངོ་ ༢༠ འཁོར་གྱི་ཡོད་པ་དང་། ཕྱི་ཚེས་ ༤ ནས་སྔོན་འགྲོའི་རྩེད་འགྲན་གནང་ནས་དེ་རིང་མཐའ་མའི་རྩེད་འགྲན་ཞིག་ཆགས་ཀྱི་ཡོད་རེད། སྤྱིར་འཛམ་གླིང་འདིའི་ནང་རྩེད་རིགས་ལ་དབྱེ་ན། ཕྱིའི་རྩེད་མོ་དང་། ནང་གི་རྩེད་མོ་ཞེས་གཉིས་སུ་ཕྱེ་བ་དང་། ནང་གི་རྩེད་མོ་ལའང་ཁག་གཉིས་སུ་དབྱེ་བ་འབྱེད་ཀྱི་ཡོད། དེ་རིང་རྒྱུག་མཆོང་འཕེན་གསུམ་གྱི་འགྲན་བསྡུར་དེ་རིགས་ཕྱིའི་རྩེད་མོ་ཞིག་ལ་ངོས་འཛིན་བྱེད་ཀྱི་ཡོད། ང་ཚོས་རྩེད་འགྲན་དེ་དག་འགྲན་བསྡུར་གཅིག་པུའི་ངོ་བོ་ཙམ་མ་ཡིན་པར། དེའི་རྒྱབ་ལྗོངས་ལོ་རྒྱུས་ཤེས་དགོས་པ་གལ་ཆེན་པོ་ཆགས་ཀྱི་ཡོད་རེད། སྤྱིར་རྩེད་འགྲན་དེ་དག་ང་ཚོའི་རིག་གནས་མིན་པ་དང་། ནུབ་ཕྱོགས་པའི་རྒྱལ་ཁབ་སོ་སོའི་ཐུན་མོང་མ་ཡིན་པའི་རྩེད་མོ་མི་འདྲ་བ་རྣམས་གཟེངས་སུ་ཐོན་ནས། ད་ལྟ་འཛམ་གླིང་ཡོངས་ཁྱབ་ཀྱི་རྩེད་རིགས་ཤིག་ཆགས་ཡོད། ང་ཚོས་ལད་བཟློས་འདྲ་པོ་བྱེད་བཞིན་ཡོད་པ་སོང་ཙང་། དེ་ལད་བཟློས་བྱེད་པའི་སྐབས་དེའི་རྒྱབ་ལྗོངས་རིག་གནས་དེ་ཚོ་ལའང་དོ་སྣང་སྤྲོད་དགོས་པ་གལ་ཆེན་པོ་རེད། དེང་སང་སློབ་གྲྭའི་ནང་ལུས་རྩལ་དགེ་རྒན་མང་པོ་ཐོན་གྱི་མི་འདུག་ཅེས་གསུང་བཞིན་ཡོད་པ་དང་། གལ་ཏེ་སློབ་གྲྭའི་ནང་རྩེད་རིགས་ཀྱི་ལོ་རྒྱུས་རྒྱབ་ལྗོངས་སོགས་འཁྲིད་ཐུབ་པ་ཡིན་ན་སློབ་ཕྲུག་རྣམས་རྩེད་རིགས་མཐོ་སློབ་ནང་འཛུལ་ཞུགས་གནང་མཁན་མང་དུ་འགྲོ་རྒྱུའི་རེ་བ་ཡོད་རེད་ཅེས་ཞུ་འདོད་བྱུང་།
རྩ་བའི་རྩེད་མོའི་རང་བཞིན་དང་། ཁྱད་ཆོས། ངོ་བོ་ཚང་མས་ཤེས་གསལ་རེད། དེང་སང་རྩེད་རིགས་དེ་འགྲན་བསྡུར་གྱི་ངོ་བོ་འདྲ་པོ་ཆགས་པ་རེད་མ་གཏོགས། རྩེད་རིགས་ཐོག་མར་ཧི་དི་ལར་ (Hitler) གྱི་སྐབས་སུ་དམག་འཁྲུག་མང་པོ་བྱུང་བའི་རྐྱེན་གྱིས། མི་རྣམས་འུ་ཐུག་དང་སུན་སྣང་དྲག་པོ་སྐྱེས་པར་བརྟེན་དམག་ནས་ངལ་གསོ་དང་སེམས་པ་གུ་ཡངས་པོ་ཡོང་ཐབས་སུ་དབྱར་ཁའི་རྩེད་མོ་དང་། དགུན་ཁའི་རྩེད་མོ་ཞེས་འགོ་བཙུགས་ཞུས་ནས་བྱུང་བ་ཞིག་རེད། ཡིན་ནའང་དེང་སང་སློབ་གྲྭའི་ནང་རྩེད་རིགས་དེ་ཚོ་སློབ་ཚན་གཅིག་གི་ཆ་ཤས་ཐོག་ནས་གོ་སྒྲིག་ཞུ་བཞིན་ཡོད། དེ་འདྲ་ཡིན་ཙང་རྩེད་མོ་དེ་དག་གི་རྒྱབ་ལྗོངས་ལོ་རྒྱུས་རྣམས་སློབ་གྲྭའི་ནང་སློབ་འཁྲིད་གནང་ཐུབ་པ་ཡིན་ན་ཡག་པོ་ཞེ་དྲག་ཡོད་རེད་ཅེས་ཞུ་རྒྱུ་ཡིན། དེ་བཞིན་སློབ་གྲྭའི་ནང་ཕྱིའི་རྩེད་མོ་ཙམ་མིན་པར། ནང་གི་རྩེད་མོ་ (Chess) ལྟ་བུ་འགྲན་བསྡུར་ཞུ་དགོས་རྒྱུ་གལ་ཆེན་པོ་རེད།
རྣམ་པ་ཚོ་ལོ་ ༡༢ རིང་སློབ་གྲྭའི་ནང་བོད་ཀྱི་རིག་གཞུང་དང་། དེང་དུས་ཤེས་ཡོན་སློབ་སྦྱོང་བྱས་པའི་རྗེས། གལ་ཆེ་ཤོས་དེ་༧གོང་ས་མཆོག་གི་ཐུགས་རྗེའི་བཀའ་དྲིན་དང་། རྒྱ་གར་དབུས་སའི་གཞུང་མང་གཉིས་ཀྱི་བཀའ་དྲིན་རྟག་ཏུ་དྲན་དགོས་པ་གལ་ཆེན་པོ་རེད། རྣམ་པ་ཚོ་སློབ་གྲྭ་ཐོན་པའི་རྗེས་རིག་གཞུང་གཞས་སྣ་འཁྲབ་ཆོག་ཆོག རྩེད་རིགས་འགྲན་བསྡུར་ནང་འཛུལ་ཞུགས་བྱེད་ཆོག་ཆོག་ཡོད་པ་སློབ་གྲྭའི་ནང་རྨང་གཞི་གཏིང་བ་ལས་བྱུང་བ་མ་བརྗེད་པའི་ཐོག་བཀའ་དྲིན་ཚོར་དགོས། དེ་བཞིན་སློབ་གྲྭའི་དགེ་ལས་རྣམས་ཀྱིས་སློབ་ཕྲུག་ཚོར་རིག་གཞུང་འཁྲབ་སྟོན་དང་། རྩེད་རིགས་སོགས་ཀྱི་གོ་སྐབས་ཆ་ཚང་སྤྲད་དགོས་པའང་གལ་ཆེན་པོ་རེད། ཉེ་ཆར་བོད་པའི་བུད་མེད་གཅིག་ལ་རྒྱལ་སྤྱིའི་ཁུ་ཚུར་འགྲན་བསྡུར་ནང་བྱ་དགའ་ཐོབ་ཡོད་པ་དང་། དེ་བཞིན་བོད་པའི་བུ་ཞིག་ལ་རྒྱ་གར་གྱི་གཞས་སྣ་འཁྲབ་སྟོན་ཐོག་བྱ་དགའ་ཐོབ་པ། བོད་ནང་མཚོན་ནའང་། རྒྱ་ནག་དམར་པོའི་གཞུང་གིས་མནར་གཅོད་འོག་ཡོད་ཀྱང་། བོད་པའི་བུད་མེད་གཅིག་ལ་རྒྱལ་སྤྱིའི་ཨོ་ལོམ་པིག་རྩེད་འགྲན་དང་། ཨེ་ཤི་ཡའི་རྩེད་འགྲན་ཁྲོད་བྱ་དགའ་ཐོབ་ཡོད། བྱས་ཙང་སློབ་ཕྲུག་ཚང་མས་གོ་སྐབས་བཟང་པོ་རྣམས་ཆུད་ཟོས་སུ་མི་འགྲོ་བ་བྱེད་དགོས་རེད་ཅེས་གསུང་བཤད་གནང་གྲུབ་མཚམས། སློབ་གྲྭའི་སློབ་སྤྱིས་ཆེད་འབོད་སྐུ་མགྲོན་དཔལ་ལྡན་ཚོགས་གཞོན་མཆོག་ལ་དྲན་རྟེན་ཕྱག་རྟགས་ཕུལ་གནང་།
དེ་རྗེས་མཛད་སྒོའི་སྐུ་མགྲོན་གཙོ་བོ་མཆོག་གིས་སློབ་གྲྭའི་སྤྱི་ཁྱབ་རྒན་བདག་གཉིས་ལ་བཟང་པོ་གསུམ་ལྡན་གྱི་ཕྱག་འཁྱེར་གནང་གྲུབ་མཚམས། སྐུ་མགྲོན་གཙོ་བོ་མཆོག་གིས་བཀའ་སློབ་གནང་དོན། མི་བཟང་པོ་ཞིག་ཆགས་ཐུབ་དགོས་རྒྱུ་ཤིན་ཏུ་ནས་གལ་ཆེན་པོ་ཡིན་པ་དང་། སློབ་གྲྭའི་ཡིག་རྒྱུགས་གྲུབ་འབྲས་མཐོན་པོ་ཐོབ་མ་ཐོབ་གལ་ཆེན་པོ་མ་རེད། ང་རང་༧གོང་ས་མཆོག་ལན་མང་མཇལ་མྱོང་ཡོད་པ་དང་། བོད་པའི་འཐབ་རྩོད་ཐོག་མུ་མཐུད་རྒྱབ་སྐྱོར་གནང་བཞིན་ཡོད། ལྷག་པར་དུ་ངས་བོད་རྒྱ་ནག་དམར་པོའི་གཞུང་གིས་བཙན་འཛུལ་བྱས་རྗེས། བོད་ཀྱི་གནད་དོན་དང་འབྲེལ་བའི་དེབ་ཅིག་བྲིས་པ་ཡིན།
དེ་རིང་ངོས་ནས་སློབ་གྲྭར་ཧིན་སྒོར་འབུམ་ལྔ་ཞལ་འདེབས་འབུལ་རྒྱུ་ཡིན་པ་དང་། དེས་སློབ་གྲྭའི་ལས་དོན་ལ་ཕན་ཐོགས་ཡོང་རྒྱུའི་རེ་བ་ཞུ་བཞིན་ཡོད་ཅེས་སོགས་གསུངས་གྲུབ་མཚམས། སློབ་གྲྭའི་ངེས་སྟོན་པ་སྐལ་བཟང་ཕུན་ཚོགས་ལགས་ཀྱིས་ཁོང་ལ་དྲན་རྟེན་ཕྱག་རྟགས་ཕུལ་གནང་རྗེས། ཐུགས་རྗེ་ཆེ་ཞུའི་གསུང་བཤད་གནང་སོང་། དེ་ནས་སྐུ་མགྲོན་གཙོ་བོ་མཆོག་གིས་ཐེངས་འདིའི་གོ་པལ་པུར་བོད་ཁྱིམ་སློབ་གྲྭའི་ཁང་ཚན་ནང་ཁུལ་རྒྱུག་མཆོང་འཕེན་གསུམ་གྱི་རྩེད་འགྲན་ཐེངས་ ༢༠ པའི་དབུ་འཛུགས་གསལ་བསྒྲགས་གནང་རྗེས། ཁང་ཚན་ནང་ཁུལ་རྒྱུག་མཆོང་འཕེན་གསུམ་གྱི་རྩེད་འགྲན་འགོ་བཙུགས་གནང་སོང་།
ཉིན་རྒྱབ་མཇུག་སྡོམ་མཛད་སྒོའི་ཐོག་དཔལ་ལྡན་ཚོགས་གཞོན་མཆོག་གིས་རྩེད་འགྲན་གྱི་བྱ་དགའ་གསོལ་རས་གནང་རྗེས། གོ་པལ་པུར་བོད་ཁྱིམ་སློབ་གྲྭའི་ཁང་ཚན་ནང་ཁུལ་རྒྱུག་མཆོང་འཕེན་གསུམ་གྱི་རྩེད་འགྲན་ཐེངས་ ༢༠ པའི་མཇུག་སྡོམ་གསལ་བསྒྲགས་གནང་སྟེ། རྩེད་རིགས་འགྲན་བསྡུར་འདི་བཞིན་རྒྱལ་ཁའི་ངང་མཇུག་བསྒྲིལ་ཡོད་པ་དང་། ཐེངས་འདིའི་ཁང་ཚན་ནང་ཁུལ་རྒྱུག་མཆོང་འཕེན་གསུམ་གྱི་རྩེད་འགྲན་ཐེངས་ ༢༠ པའི་ཨང་རིམ་དང་པོ་ཁྲི་སྲོང་ཁང་ཚན་ལ་ཐོབ་སོང་བ་བཅས། །


text:
གཡུང་དྲུང་བོན་གྱི་མི་སྣ་གསོ་སྐྱོང་བྱེད་ཚུལ།
[ཟླ་ཚེས། 2018-10-06 21:05:45][རྩོམ་པ་པོ། ཤར་དྲུང་མུ་ཧ་ར།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
འོ་ལགས་སོ། །
དེ་རིང་བཀྲ་ཤིས་དུས་འཛོམས་ཀྱི་ཉིན་མོ་འདི་ལ།
ཚོགས་པ་འདིའི་ཐོག་ལ་ཕེབས་པའི་གོང་གི་བླ་སྤྲུལ་དགེ་བའི་བཤེས་གཉེན་རྣམ་པ་དང་མ་ཚད་དེ་འོག་གི་སྐྱ་སེར་རིས་སུ་མ་ཆད་པ་ཁྱེད་རྣམ་པས་དཀའ་མོའི་ཚགས་དང་དཀོན་པོའི་རྒྱུ་གང་ལའང་མ་འཛེམ་པར་བསམ་པ་བཟང་པོ་དར། ལྷག་བསམ་བཟང་པོ་དུང་ལྟ་བུ་ཁུར་ནས་སྐུ་ལྗིད་མོས་ཡང་མོ་དང་ཐུགས་བྲེལ་མོས་དལ་མོ་བྱས་ནས་ཞལ་འཛུམ་མདངས་དང་བཅས་ཕེབས་པ་ལ་ངས་འདི་ནས་འཚམས་འདྲི་བཀྲ་ཤིས་བདེ་ལེགས་ཞུ།
དེ་དང་ཆ་གཅིག་ཏུ་ད་དེ་རིངཁྱེད་རྣམ་པའི་བསམ་བློ་བརྗེ་རིས་དང་། ལྟ་བ་བགྲོ་གླེང་། ནུས་ཤུགས་མཉམ་འདོན་གྱི་སྐོར་ནས་བགྲོ་གླེང་མང་པོ་བྱས་སོང་། དེ་དང་བསྟུན་ནས་རང་གི་སྐད་ཆ་ཁ་ཤས་ཤིག་བཤད་རྒྱུ་ཡིན། རང་གི་བསམ་ཕྱོགས་དང་ལས་ཕྱོགས་གཉིས་ནས་བསམ་ཕྱོགས་སྐོར་ཡིན་ལགས། འདི་ཡི་ཁ་བྱང་ལ་སངས་རྒྱས་ཀྱི་བསྟན་པའམ་«གཡུང་དྲུང་བོན་གྱི་མི་སྣ་གསོ་སྐྱོང་བྱེད་པ»ཟེར་ནས་བཏགས་ཡོད། དེ་ཡིན་དུས་དང་པོ་གཡུང་དྲུང་གི་བོན་རིན་པོ་ཆེ་འདི་སྲོལ་གཏོད་པ་པོ་སུ་རེད་ཟེར་ན། སངས་རྒྱས་སྟོང་གི་ཐུ་བོ་རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་ཆེ་དེ་རེད། བསྟན་པ་འདི་ཡང་བྱུང་ཡུལ་གྱི་ཁུངས་བཙུན་ལ་ལོ་རྒྱུས་ཀྱི་ཕུགས་ཐག་རིང་བ་ཞིག་ཡིན་ན་ཡང་དུས་ཀྱི་འཕོ་འགྱུར་དང་གྲུབ་མཐའི་ཆགས་སྡང་གིས་དར་ནུབ་མང་པོ་ཞིག་བྱུང་བ་རེད། རེད་དེ་གྲུབ་ཆེན་གོང་མ་དག་གིས་དཀའ་སྡུག་མང་པོ་ཞིག་གི་ཁྲོད་ནས་རང་ཚུགས་བཟུང་རང་བསྟན་སྐྱོང་ནས་ད་ལྟ་མཇལ་རྒྱུ་ཡོད་པ་འདི་རེད། མདོར་ན་ལུང་རྟོགས་གཉིས་ཀྱིས་བསྡུས་པའི་གཡུང་དྲུང་གི་བོན་རིན་པོ་ཆེ་འདི་མ་ཉམས་གོང་འཕེལ་དང་ཉམས་པ་སླར་གསོ་གཏང་དགོས་ན། མི་སྣ་ག་འདྲ་གསོ་སྐྱོང་བྱེད་དགོས་རེད་ཟེར་ན།
སྐྱེས་པ་དང་བུད་མེད་གཉིས་ཀ་དགོས་རེད་ཟེར་ནས་བཤད་རྒྱུ་ཡིན། དང་པོ་སྐྱེས་པའི་བསྐོར་ནས་བཤད་རྒྱུ་ཡིན། སྤྲུལ་སྐུ་དང་གདུང་རྒྱུད་པ། རབ་བྱུང་བ་དང་སྔགས་པ། སེར་མོ་བ་རྣམས་རེད། ང་ཚོ་ལ་སྤྲུལ་སྐུ་ཡང་ཡོད་དགོས་སྔ་མོ་ནས་ཡོད་རེད། སྤྲུལ་སྐུ་དྲིན་ཆེན་རྣམ་གཉིས་དང་མ་ཚད་གཏེར་སྟོན་སྤྲུལ་སྐུ་རྣམ་བཞི་སོགས་བསམ་གྱིས་མི་ཁྱབ་པ་བྱོན་ཟིན་པ་དང་ད་ལྟ་ཡིན་ན་ཅི་འདྲའི་བསྟན་འཛིན་གྱི་སྐྱེས་བུ་སྤྲུལ་སྐུ་མང་པོ་ཡོད། གདུང་རྒྱུད་པ་ཡིན་ན་བྲུ་ཞུ་སྤ་རྨེའུ་གཤེན་དང་ལྔ། ཁྱུང་པོ་དཀར་ནག་སེར་གསུམ་དང་ཞིག་པོ་བཅུ་གསུམ་སོགས་ཅི་འདྲའི་བསྟན་འཛིན་སྐྱེས་བུ་མང་པོ་བྱོན་པ་རེད། རེད་དེ་ད་ལྟའི་གནས་འབབ་ལྟ་བུ་ཡིན་ན། རང་དོན་དུ་ཐོས་བསམ་སྒོམ་གསུམ་དང་གཞན་དོན་དུ་འཆད་རྩོད་རྩོམ་གསུམ་མེད་ན་མི་འགྲིག་པ་རེད། དཔེ་དགོན་བདག་ལྟ་བུ་ཞིག་ལ་མཚོན་ན་མདོ་སྔགས་རྫོགས་གསུམ་ལ་སྦྱངས་པ་ཞིག་མེད་ན་རྩ་བ་ནས་མི་འགྲིག་པ་རེད།
དེ་ངས་ཅི་ཤེས་ཏེ། མཁས་གྲུབ་བྱེ་བའི་གཙུག་རྒྱན་དམ་པ། རྒྱུད་གསུམ་བོན་གྱི་མངའ་བདག་ཆེན་མོ། ཀུན་མཁྱེན་རྒྱལ་བ་གཉིས་པ་མཉམ་མེད་བླ་མས་གསུངས་པ་ལྟར་ན། སྦྱོང་བའི་ཤེས་རབ་ཆེ་བ། ཀུན་སློང་གི་བསམ་པ་དག་པ། གཞན་རྒྱུད་འདུལ་བའི་ཐབས་ལ་མཁས་པ་གསུམ་གསུངས་ཡོད། སྦྱོང་པའི་ཤེས་རབ་ཆེ་བ་ནི། མདོ་འབྲི་ཀློག་འདོན་གསུམ་ནས་མཐར་རྫོགས་པ་ཆེན་པོ་ལ་མ་ཐུག་གི་བར་དུ་རབ་ན་ལོ་བཅུ་གཉིས་དང་བཅུ་གསུམ། འབྲིང་ན་ལོ་བརྒྱད་དགུ། མཐའ་ན་ལོ་ལྔ་དྲུག དྲུག་བདུན་རེ་སྦྱོང་པ་བྱེད་རྒྱུ། རེད་དེ་དེས་ད་རུང་མི་འདང་བ་རེད།
གཉིས་པ་ཀུན་སློང་གི་བསམ་པ་དག་པ་ཞིག་དགོས་པ་རེད། ཀུན་སློང་གི་བསམ་པ་དག་པ་དེ་ཡང་། སྤྱིར་བསྟན་འགྲོ་དང་ཁྱད་པར་རང་གི་ཡུལ་དགོན་གཉིས་ལ་ཤ་ཚ་མཁན་ཞིག་ཡོད་དགོས། དཔེར་ན་ཕ་མས་བུ་རྒྱུད་སྐྱོང་པ་ལྟ་བུ་ཞིག་སྐྱོང་དགོས། ཁྱེད་ཀྱི་ལས་འགན་ཡང་དེ་རེད། གདུལ་ཞིང་ཡང་དེ་རེད། ཁྱེད་ཀྱི་འགན་འཁྲི་ཡང་དེ་རེད།
གསུམ་པ་གཞན་རྒྱུད་འདུལ་བའི་ཐབས་ལ་མཁས་པ་ནི། མཛངས་མོས་ལྟོ་ཚད། ཚོང་པས་ཐེག་སྟོབས། བླ་མས་བློ་ཚད་དང་བསྟུན་ནས་སྐྱོང་དགོས་པ་རེད། དཔེར་ན་དགོན་བདག་དེས། རབ་བྱུང་བ་ལྟ་བུ་ཞིག་ལ་མཚོན་ན་གྲྭ་ཆུང་ལ་སློབ་གྲྭ། སློབ་གྲྭ་དེ་ཡང་བྲིས་སློབ་འདོན་གསུམ་ཁ་ཚང་བ་ཞིག་ཡོད་དགོས་པ་དང་། གྲྭ་རྒན་ལ་སྒྲུབ་གྲྭ། སྒྲུབ་གྲྭ་ཡིན་ན་ལོ་ཡར་ངོ་ལ་འཆད་ཉན་དང་མར་ངོ་ལ་སྒོམ་སྒྲུབ་ཡོད་པ་དང་། བཤད་གྲྭ་ཡིན་ན་དགོན་པ་རེ་ལ་རེ་རེ་མེད་ན་མི་དགོས། ཁུལ་རེ་ལ་རེ་རེ་ཡོད་ན་འགྲིག་འདུག་བསམ། སྔགས་པ་དང་སེར་མོ་བ་ཞིག་ཡིན་ན། ཨ་ཁྲིད་སྔོན་དངོས་རྗེས་གསུམ་ལ་རྒྱུད་སྦྱངས་དང་བསགས་སྦྱངས་དང་། གསང་སྔགས་རྒྱུད་སྡེ་བཞི་ལ་འཆད་ཉན་དང་། སྒོམ་སྒྲུབ་སོགས་ཡོད་སའི་ས་ཆ་རེ་བཀོད་སྒྲིག་བྱེད་དགོས། མི་སྐྱ་ཕོ་མོ་འདྲ་ཡིན་ན། སློབ་གསོ་གཏང་རྒྱུ་དང་དགེ་སྡིག་བླང་དོར་མང་པོ་བཤད་ནས་རང་རང་གི་ལྷ་སྡེ་ལ་རང་རང་གི་བསྟན་པ་སྤེལ་དགོས། ལྷ་སྡེ་དེ་ཐག་རིང་ཐུང་གང་ན་ཡོད་ན་རང་རང་གི་བླ་གྲྭ་རྣམ་པས་བདག་པོ་བརྒྱག་རྒྱུ། ཁོ་ཚོ་ལ་འབུམ་དགུ་དང་འཕོ་ལུང་དངོས་གཞི་ལ་སོགས་པ་བསག་བཅུག་རྒྱུ། དེ་ལྟ་བུའི་ཁྱད་པར་གསུམ་དང་ལྡན་པའི་དགོན་བདག་དེ། སྤྲུལ་སྐུ་སྔགས་པ་གདུང་རྒྱུད་སུ་ཡིན་ན་འགྲིག་རེད། རེད་དེ་དེ་ལྟ་བུའི་ཆ་རྐྱེན་ལྡན་མཁན་མང་པོ་ཞིག་ཡོད་ན་མ་འོངས་པར་དགོན་པའི་དགོན་བདག་དེ་མ་སྲིད་པ་རྒྱལ་མོ་ལ་གདམ་བཅུག་རྒྱུ་མ་གཏོགས། མི་ཡིས་གདམ་མི་ཉེན། སྨན་རིའི་མཁན་རབས་རིམ་བྱོན་ཚང་མ་རྟགས་སྒྲིལ་འཕངས་ནས་མ་སྲིད་པ་རྒྱལ་མོས་གདམ་པ་མ་གཏོགས་མིས་བསྐོས་པ་ཞིག་གཅིག་ཀྱང་ཡོད་མ་རེད། བསྐོས་བཞག་པ་དེ་ཚོ་ཡིན་ན་འདིས་བསྟན་པ་བསྐྱངས་ཐུབ་ཡོད་མ་རེད། འདིས་བསྟན་པ་འཛིན་མ་ཐུབ་ཟེར་རྒྱུ་གཅིག་ཀྱང་ཡོད་མ་རེད། དེ་རྣམ་ཐར་ལ་ལྟོས་དང་ཤེས་གསལ་རེད། ཚང་མ་བསྟན་འཛིན་གྱི་སྐྱེས་བུ་རྐྱང་པ་བྱོན་པ་རེད། དཔེར་ན་གདུང་རྒྱུད་པ་དང་སྤྲུལ་སྐུ་འདྲ་ཡིན་ན་སྐུ་ཕྲེང་སྔོན་མ་དེས་བསྟན་པ་འཛིན་སྐྱོང་སྤེལ་གསུམ་བྱེད་ཐུབ་རྒྱུ་ཡིན་ནའང་རྗེས་མ་དེས་བྱེད་མ་ཐུབ་སོང་བ་འདྲ་བོ། སྐུ་ཕྲེང་སྔོན་མ་དེ་མཁས་གྲུབ་གཉིས་ལྡན་གྱི་སྐྱེས་བུ་ཞིག་ཡིན་ནའང་རྗེས་མ་དེས་སྣེ་གཅིག་ཀྱང་མི་ཤེས་རྒྱུ་འདྲ་བོ་བྱུང་ན། བསྟན་པ་ལ་འཕེལ་འགྲིབ་ཆེན་པོ་འོང་པ་རེད། དེ་ཡིན་དུས་རིང་ལུགས་འཁྲུལ་མེད་རྒྱལ་བ་སྨན་རི་བ་ཟེར་ནས་གྲྭ་ཆུང་ཞིག་ཡན་ཆད་ཀྱིས་འདོན་པ་རེད། འདོན་པ་ཙམ་གྱིས་མི་ཆོག་ཀི ལག་ལེན་བསྟར་དགོས་ཀི། ལག་ལེན་བསྟར་དགོས་ན་ཅི་ལྟ་བུ་ཞིག་བསྟར་དགོས་ཟེར་ན། སྨན་རིའི་མཁན་རབས་སོ་བཞི་པ་བསྐོས་པ་ལྟར་དུ་རྟགས་སྒྲིལ་འཕེན་དགོས། འདི་ང་ཚོ་མི་གཅིག་ལ་དགའ་མི་དགའ་གང་ཡང་མ་རེད། བསྟན་པ་གཅིག་གི་ཆགས་འཇིག་ལ་ཐུག་ནས་བཤད་པ་རེད། ཚང་མས་བསམ་མནོ་རྒྱ་ཆེ་ས་ལ་བཏང་། དམིགས་ཡུལ་ཕུགས་འདུན་རིང་ས་ལ་ལྟ། ཚང་མས་སངས་རྒྱས་ཀྱི་བསྟན་པ་ལ་བསམས་ནས་དེ་ལས་དགོས། སེམས་ཅན་གྱི་བདེ་སྐྱིད་ལ་བསམས་ནས་དམིགས་ཡུལ་དེ་ཁུར་དགོས།
གཉིས་པ་བུད་མེད་ཡིན་ནའང་གཡུང་དྲུང་གི་བོན་རིན་པོ་ཆེ་འདི་ཉམས་སུ་ལེན་ཆོག་པ་རེད། སྐྱེས་པ་དང་གཅིག་པ་རེད། སྤོབས་པ་ཞུམ་མི་རུང་། སྟོན་པ་སངས་རྒྱས་ཞབས་བཞུགས་སྐབས་ཡིན་ན་ཕོ་གྲལ་གཡས་དང་མོ་གྲལ་གཡོན་བྱས་ནས་བཞག་པ་རེད། འདིར་གསར་བཞག་ཅིག་གཏན་ནས་མ་རེད། སྤྱིར་བཏང་ཕོ་མོ་གཉིས་ཀ་ཁྱད་ཡོད་མ་རེད། ད་ལྟ་འཛམ་བུ་གླིང་ལ་ཕྱེད་ཀ་སྐྱེས་པ་དང་ཕྱེད་ཀ་བུད་མེད་རེད། ཚང་མ་མང་ཉུང་འདྲ་མཉམ་རེད། མ་འོངས་པར་སྐྱེས་པ་དང་བུད་མེད་གཉིས་ཀས་རང་རང་ནུས་པའི་སྒོ་ནས་བསྟན་པ་འཛིན་དགོས་པ་རེད་མ་གཏོགས་གཡུང་དྲུང་བོན་གྱི་རྗེས་འཇུག་དཔེ་ཉུང་ཉུང་རེད།
ད་ལྟ་ང་ཚོའི་བསྟན་པ་འདི་ཡིན་ན་སྐད་རིགས་མང་པོ་དང་མི་རིགས་མང་པོ་ལ་སྤེལ་ཐུབ་ཡོད་མ་རེད་ཟེར་ན་ཆོག་པ་རེད། རེད་དེ་འཛམ་གླིང་མཁས་པའི་གཙུག་རྒྱན་དམ་པ་མཁས་སློབ་རྣམ་གཉིས་ཀྱི་བཀའ་དྲིན་གྱིས་སྔར་དང་མི་འདྲ་བར་འཛམ་བུ་གླིང་ལ་ཁྱབ་བསྒྲགས་ཅུང་ཙམ་སོང་ཡོད་རེད། དེ་ད་རུང་ང་ཚོས་རྒྱ་ཇེ་ཆེ་དང་ཕུན་སུམ་ཇེ་ཚོགས་སུ་གཏང་དགོས་པ་རེད། དེ་དགོས་དུས་སྐད་རིགས་མང་པོ་མ་ཤེས་ན་མི་རིགས་གཞན་ལ་བསྟན་པ་གཅིག་སྤེལ་དགོས་ན་སྤེལ་མི་ཐུབ་པ་རེད། དེ་ཚོའི་སྐད་དང་ཡི་གེ་སྦྱང་དགོས་ན་མི་ཁ་ཤས་གཅིག་གི་སྦྱོང་ན་ནུས་པ་ཆེན་པོ་ཐོན་ཟེར་ན་དཀའ་མོ་རེད། མི་མང་པོ་ལ་སྦྱོང་བཅུག་དགོས་པ་རེད། རེད་དེ་མདོར་བསྡུས་ན་སྤྱི་སྐད་ཆེན་པོ་གཉིས་ཀྱི་ནང་དུ་བསྡུ་ན་ཆོག་གི རྒྱ་ཡིག་དང་དབྱིག་ཡིག་འདི་གཉིས་རེད། འདི་ཕལ་ཆེར་ས་ག་ན་སོང་ན་ཡུལ་ག་ན་བསྡད་ན། འདི་གཉིས་མི་གོ་རྒྱུ་ཕལ་ཆེ་ཡོད་ས་མ་རེད། དེ་ཡིན་དུས་སློབ་གླིང་འདི་དང་འདི་ལྟ་བུ་ཡིན་ན། བོད་ཀྱི་སྐད་ཡིག་སྟེང་ནས་མདོ་སྔགས་སེམས་གསུམ་དེ་སྦྱོང་དགོས་པ་དེ་བཤད་མ་དགོས་པ་རེད། རེད་དེ་དེའི་ཟུར་ནས་རྒྱ་ཡིག་དང་དབྱིག་ཡིག་ཟུར་སྦྱོང་ངམ་ཆེད་སྦྱོང་བྱེད་བཅུག་རྒྱུ་དེ་རྩ་ཆེན་རེད་བསམ། སྐད་ཡིག་དེ་གཉིས་ལ་ཕུལ་དུ་ཕྱིན་པའི་མི་སྣ་ཉིས་བརྒྱ་ཙམ་ཞིག་གསོ་སྐྱོང་སྤྲད་ཐུབ་སོང་བ་ཡིན་ན་མ་འོངས་པར་རྒྱལ་ཁབ་ཉིས་བརྒྱ་ཚོད་ཅིག་ལ་གཏང་རྒྱུ་ཡིན་ན་གཡུང་དྲུང་གི་བོན་རིན་པོ་ཆེ་འདི་འཛམ་བུ་གླིང་ལ་རྒྱ་ཇེ་ཆེ་དང་ཕུན་སུམ་ཇེ་ཚོགས་ལ་འགྲོ་རྒྱུ་རེད། རེད་མ་གཏོགས་སྐད་རིགས་གཅིག་དང་མི་རིགས་གཅིག་གི་སྟེང་ལ་ང་ཚོའི་བསྟན་པ་འདི་ཡུན་རིང་པོ་དང་རྒྱ་ཆེན་པོ་འགྲོ་ཐུབ་དགོས་ན་དཀའ་མོ་རེད། དཔེར་ན་སྔར་ཞང་ཞུང་གི་སྐད་ཡིག་གི་སྟེང་ལ་མདོ་སྔགས་སེམས་གསུམ་ཚང་མ་ཡོད་ཟེར་བ་རེད། རེད་དེ་ད་ཐར་ཐོར་ཙམ་ལས་རིག་རྒྱུ་མི་འདུག མི་རིགས་གཅིག་གི་ནང་ན་ཡང་གཡུང་དྲུང་བོན་ལ་བདག་པོ་རྒྱག་མཁན་དེ་བརྒྱ་ཆ་བརྒྱའི་ནང་ནས་བརྒྱ་ཆ་དགུ་བཅུ་ཙམ་དེ་མ་རེད།
ང་ཚོས་གཡུང་དྲུང་གི་བོན་འདི་བདག་པོ་རྒྱག་མཁན་གྱི་མི་སྣ་དེ་ཇེ་མང་ལ་གཏང་དགོས། རྒྱལ་ཁབ་མང་པོ་དང་མི་རིགས་མང་པོ་སྐད་རིགས་མང་པོ་ཞིག་ལ་སྤེལ་བ་དང་གནས་པར་བྱེད་མ་ཐུབ་ན། མ་འོངས་པ་ལ་ག་འདྲ་ཞིག་འོང་ཧ་གོ་རྒྱུ་མ་རེད། ད་ལྟ་འཛམ་བུ་གླིང་ནས་སྐད་ཡིག་གི་ཆག་འཇིག་འགྲོ་དང་འགྲོ་བཞིན་པ་རེད། མི་རིགས་གཅིག་གི་སྐད་ཡིག་དེ་གཅིག་ནུབ་སོང་རྒྱུ་ཡིན་ན་དེ་ལ་བརྟེན་པའི་མི་རིགས་དེས་རིག་གཞུང་དང་སངས་རྒྱས་ཀྱི་བསྟན་པ་གཞི་ལམ་འབྲས་གསུམ་ལྟ་སྒོམ་སྤྱོད་གསུམ་ཚང་མ་འཇིག་རྒྱུ་རེད། དཔེར་བཞག་ན་སྡོང་པོ་ཞིག་གི་རྩ་བ་འགྱེལ་སོང་བ་ཡིན་ན་དེ་ལ་བརྟེན་པའི་ཡལ་ག་དང་ལོ་མ་འབྲས་བུ་དང་བཅས་པ་འཇིག་རྒྱུ་རེད། མ་འོངས་པར་ཆགས་འཇིག་ཅི་དང་ཅི་ལྟ་བུ་བྱུང་ཡང་ལོགས་གཅིག་ལ་འཇིག་བཞིན་ཡོད་ནའང་ལོགས་གཅིག་ལ་གནས་ཐུབ་པ་ཅིག་དགོས་པ་རེད། དཔེར་ན་ཡེ་ཤུ་ཆོས་ལུགས་སྤེལ་སྟངས་འདྲ་ཡིན་ན་དཔེ་ཐབས་མཁས་པ་རེད། ད་ལྟར་འཛམ་བུ་གླིང་ནས་ཆོས་ལུགས་ཀྱི་རིག་གཞུང་ཆུང་དགོས་ན་ཡེ་ཤུའི་ཆོས་ལུགས་ལས་ཆུང་ཞིག་ཡོད་མ་རེད་ཟེར་ནི། དེབ་ཆུང་ཆུང་གཅིག་ལས་ཡོད་མ་རེད་ཟེར་ཤས་འགི ཁོ་ཚོས་ཆོས་སྤེལ་ལུགས་དེ་ཡག སྤེལ་སྟངས་དེ་མཁས་སོང་བ་རེད། མི་འཇོན་ཐང་ཅན་དང་ཐོབ་ཐང་ཅན་ཕྱུག་པོ་དེ་ཚོ་ཡི་ལག་ཏུ་སོང་ཡོད་རེད། མི་དེ་ཚོས་མི་བརྒྱ་སྟོང་མང་པོ་ཁ་ལོ་བསྒྱུར་བ་རེད། ང་ཚོའི་བསྟན་པ་ཡིན་ན་ཐབས་མཁས་པའི་སྒོ་ནས་སྤེལ་རྒྱུ་དེ་རྩ་ཆེན་པོ་རེད། གཞུང་ལུགས་ཤིག་ཆེ་དགོས་ན་སངས་རྒྱས་བསྟན་པའམ་གཡུང་དྲུང་བོན་བས་ཆེ་ཞིག་ཡོད་དཀའ་རྒྱུ་རེད། དར་ཁྱབ་ཆུང་དགོས་ན་གཡུང་དྲུང་གི་བོན་བས་དར་ཁྱབ་ཆུང་ཞིག་ཡོད་རབས་མེད། དེ་དར་ནུབ་མང་པོ་བྱུང་དང་ཆགས་འཇིག་མང་པོ་བྱུང་བས་ཡིན་ན་ཐང་། སྤེལ་སྟངས་ཐབས་མ་མཁས་སོང་བ་ཡིན་ན་ཡང་ཐང་། མ་འོངས་པ་ལ་ཐབས་མཁས་པའི་སྒོ་ནས་བསྟན་པ་སྤེལ་རྒྱུ་དང་འཛམ་བུ་གླིང་དུ་ང་ཚོའི་གཡུང་དྲུང་གི་བོན་རིན་པོ་ཆེ་འདི་ཁྱབ་བསྒྲགས་གཏང་དགོས། དེ་གཏང་དགོས་ན་གོང་ནས་ཞུས་པ་ལྟར་དུ་མི་རིགས་མང་པོའི་སྐད་ཡིག་ཤེས་རྒྱུ་དེ་རྩ་ཆེན་རེད། དཔེར་ན་ང་ཚོ་ད་སྔོན་རྒྱབ་ཁབ་མང་པོ་ཞིག་དང་མི་རིགས་མང་པོ་ཞིག་ལ་བརྒྱུད་ནས་བསྟན་པ་སྤེལ་བསམ་རྒྱུའི་བསམ་བློ་མེད་པ་འདི་ནད་ཅི་ཞིག་ན་སོང་བ་རེད། སྐད་རིགས་མ་ཤེས་པའི་སྐྱོན་རེད། ས་ཆ་དེར་འགྲོ་བསམ་རྒྱུ་དང་བསྟན་པ་སྤེལ་བསམ་རྒྱུའི་བསམ་མནོ་སྐྱེ་ཕོད་ཡོད་མ་རེད། དཔེར་བཞག་ན་མི་ནམ་མཁར་འཕུར་མི་དྲན་རྒྱུ་དེ། གཤོག་པ་མེད་པ་ལ་བརྟེན་ནས་འཕུར་མི་དྲན་པ་རེད། བྱ་ནམ་མཁར་འཕུར་འདོད་པ་དེ་གཤོག་པ་ཡོད་པ་ལ་བརྟེན་ནས་འཕུར་བ་རེད། དཔེ་དེའི་ནང་བཞིན་དུ་ང་ཚོ་ཡང་མི་རིགས་གཞན་དང་རྒྱལ་ཁབ་གཞན་དུ་འགྲོ་མ་འདོད་པ་དང་བསྟན་པ་སྤེལ་མི་བསམ་རྒྱུ་དེ་སྐད་དང་ཡི་གེ་མ་ཤེས་པའི་སྐྱོན་རེད། དེ་ཡིན་དུས་ང་ཚོ་ཚང་མ་ལ་སེམས་ནང་དུ་སྤོབས་པ་ཡོད་དགོས་འཆར་གཞི་ཡོད་དགོས། ས་ག་ན་སོང་ན་ཡུལ་ག་ན་བསྡད་ན་རང་ཚུགས་བརྟན་པོ་གཟུང་དགོས། རང་བསྟན་རང་གིས་སྤེལ་དགོས། ང་བོན་པོ་ཡིན་ཟེར་དགོས། ད་མདོར་བསྡུ་ན་སྐྱ་སེར་རིས་སུ་མ་ཆད་པར་ང་ཚོ་ཚང་མས་བསམ་མནོ་གཅིག་ལ་གཏོང་དགོས། དམིགས་ཡུལ་གཅིག་ཏུ་གཟུང་དགོས། ང་ཚང་ལ་མཐུན་སྒྲིལ་ཡོད་དགོས། མཐུན་སྒྲིལ་མེད་ན་དོན་ཆེན་མི་འགྲུབ། སྙིང་རུས་མེད་ན་མཁས་པ་མི་འགྱུར་གསུངས་པ་ལྟར་དུ་རང་ཅག་ཚང་མས་མཐུན་སྒྲིལ་བྱེད་རྒྱུ་འདི་གཙོ་ཆེ། མཐུན་པའི་ལག་གདང་གཅིག་ཏུ་བསྒྲིལ་ནས་སངས་རྒྱས་གཡུང་དྲུང་བོན་གྱི་བསྟན་པ་འདི་འཛམ་བུ་གླིང་ལ་ཁྱབ་སྤེལ་གཏོང་དགོས། འཛམ་བུ་གླིང་གི་མི་ཚང་མའི་སེམས་ནང་ལ་གཡུང་དྲུང་གི་བོན་རིན་པོ་ཆེ་འདི་སྤེལ་ཐུབ་དགོས། སྤེལ་ཐུབ་པའི་སྨོན་འདུན་དང་མཉམ་དུ་མཚམས་བསྡུ་རྒྱུ་ཡིན།


text:
ཟླ་4ཚེས་11ནས་13ཉིན་བར་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཧའེ་ནན་དུ་གཟིགས་ཞིབ་གནང་ཞིང་། འདི་ནི་ཟླ་4ཚེས་13ཉིན་གྱི་སྔ་དྲོ་ཞི་ཅིན་ཕིང་གིས་ཧའེ་ཁའུ་གྲོང་ཁྱེར་ཤིའུ་དབྱིང་ཆུས་ཧྲེ་ཧྲན་གྲོང་རྡལ་ཧྲེ་ཁྲ་གྲོང་ཚོར་གཟིགས་ཞིབ་གནང་སྐབས་གྲོང་མི་ཚོར་བྱམས་བརྩེའི་ངང་ཕྱག་གཏོང་བའི་གནས་ཚུལ་ཡིན་པ།
ཉེ་ཆར་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཧའེ་ནན་དུ་གཟིགས་ཞིབ་གནང་སྐབས་ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པའི་དགོངས་དོན་ཕྱོགས་ཡོངས་ནས་ལག་བསྟར་བྱེད་པ་དང་། “ཕྱོགས་ལྔ་གཞི་གཅིག”གི་སྤྱིའི་བཀོད་ཇུས་ལ་སྤྱི་འདོམས་སྐུལ་འདེད་དང“ཕྱོགས་ཡོངས་བཞིའི”འཐབ་ཇུས་བཀོད་ཇུས་ལ་མཐུན་སྦྱོར་ངང་སྐུལ་འདེད་གཏོང་བ། ཚུགས་གནས་དེ་བས་མཐོ་བ་དང་། མཐོང་རྒྱ་དེ་བས་ཡངས་པ། སྟོབས་ཤུགས་དེ་བས་ཆེ་བ་བཅས་ལ་བརྟེན་ཏེ་སྒྱུར་བཅོས་སྒོ་དབྱེ་དོན་གཉེར་དང་དེར་སྐུལ་འདེད་གཏོང་བ། སྣོད་བཅུད་ཁོར་ཡུག་དང་། དཔལ་འབྱོར་དམིགས་བསལ་ཁུལ། རྒྱལ་སྤྱིའི་ཡུལ་སྐོར་གླིང་ཕྲན་བཅས་ཀྱི་ལེགས་ཆ་འདོན་སྤེལ་ཡག་པོ་བཅས་བྱས་ཏེ་དངོས་འཛིན་དངོས་སྒྲུབ་ཀྱི་སྒོ་ནས་མཛེས་སྡུག་ལྡན་པའི་ཧའེ་ནན་གསར་པ་མགྱོགས་མྱུར་སྐྲུན་དགོས་པའི་ནན་བཤད་གནང་བ་རེད།
ཚེས་11ནས་ཚེས་13ཉིན་བར་ཞི་ཅིན་ཕིང་གིས་པོ་ཨའོ་ཨེ་ཤེ་ཡའི་གླེང་སྟེགས་ཀྱི་2018ལོའི་ལོ་ཚོགས་ཀྱི་འབྲེལ་ཡོད་བྱེད་སྒོར་ཞུགས་རྗེས་སྔ་རྗེས་སུ་ཆུང་ཧའེ་དང་། སན་ཡ། ཧའེ་ཁའུ་སོགས་སུ་ཕེབས་ནས་གྲོང་གསེབ་དང་། ཚན་ཞིབ་ཚན་པ། སྲིད་དོན་ལྟེ་གནས་བཅས་སུ་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་གནས་ཚུལ་ལ་གཟིགས་ཞིབ་གནང་བ་རེད།
ཞི་ཅིན་ཕིང་གིས་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ལག་བསྟར་དོན་འཁྱོལ་བྱེད་པ་ནི་འབོད་ཚིག་ཙམ་མ་ཡིན་པར་བརྟག་ཞིབ་གཏིང་ཟབ་བྱས་རྗེས་ས་གནས་དེའི་དོན་དངོས་དང་ཟུང་འབྲེལ་གྱིས་ཏང་ཀྲུང་དབྱང་གི་དགོངས་དོན་དང་འཚམ་ཞིང་སྤྱོད་གོ་ཆོད་པའི་ཞིབ་ཕྲའི་བྱ་ཐབས་ཤིག་ཆགས་པ་བྱེད་དགོས་པའི་ནན་བཤད་གནང་བ་དང་། ཁོང་གིས་འདི་ལོ་ནི་སྒྱུར་བཅོས་སྒོ་དབྱེ་བྱས་ནས་ལོ་40འཁོར་བའི་ལོ་ཞིག་ཡིན་པས། ང་ཚོས་ཉམས་མྱོང་ཕྱོགས་སྡོམ་དང་དུས་བསྟུན་མདུན་སྐྱོད་བྱས་ཏེ་འགོ་འཛུགས་ས་གསར་པའི་ཐོག་སྒྱུར་བཅོས་སྒོ་དབྱེར་ཚད་བརྒལ་གསར་པ་ཡོང་རྒྱུར་སྐུལ་འདེད་གཏོང་དགོས། ཧའེ་ནན་གྱིས་ས་བབ་ཀྱི་ལེགས་ཆ་དང་། ཐོན་ཁུངས་ཀྱི་ལེགས་ཆ། སྣོད་བཅུད་ཀྱི་ལེགས་ཆ། སྲིད་ཇུས་ཀྱི་ལེགས་ཆ་བཅས་འདོན་སྤེལ་ཡག་པོ་བྱེད་པ་དང་སྒྲིག་སྲོལ་དང་ལམ་སྲོལ་གསར་གཏོད་དང་འཕེལ་རྒྱས་ཀྱི་བསམ་ཕྱོགས་གསར་གཏོད་ཐད་རྒྱུན་ཆད་མེད་པར་ཤུགས་སྣོན་བརྒྱབ་སྟེ་མཛེས་སྡུག་ལྡན་པའི་ཧའེ་ནན་གྱི་ལེའུ་གསར་པ་རྩོམ་དགོས་ཞེས་གསུངས་པ་རེད།


text:
ཕ་མ་བཟང་བོར་བསམ་པའི་གོ་རྟོགས་མཐོ།རང་རེ་བོད་གངས་ཅན་གྱི་སྤྱི་ཚོགས་ཁྲོད། “ཕ་བཟང་གི་བུ་དང༌། གཡག་བཟང་གི་ཀོ་བ”ཟེར་བའི་གཏམ་དཔེ་ཞིག་དང༌། ཡང་ན“ཕ་རྒོད་པོ་ཤ་གཟན་ལ་བུ་ཁྭ་ཏ་སྐྱག་གཟན་འཁྲུངས”ཟེར་པའི་གཏམ་དཔེ་དག་རླུང་ལྟར་གྲགས་བཞིན་ཡོད། དེ་དག་མདོར་དྲིལ་ནས་བཤད་ན་ཁྱིམ་ཚང་གི་སློབ་གསོར་བཞག་པའི་སྡོམ་ཚིག་དང་། ཡང་ན་ཕ་མ་དག་གི་བསམ་པའི་གོ་རྟོགས་དང་སློབ་གསོའི་ཐབས་ལམ་ལ་བོར་བའི་ལེགས་བཤད་ཅིག་ཡིན་པ་རེད།
རྒྱུ་མཚན་ནི་ཕ་མ་རྣམས་ཀྱིས་རང་གི་མི་རྒྱུད་ཕྱི་མར་སློབ་གསོ་བཟང་བོ་བཏང་ཞིང་བྱིས་པ་རྣམས་སྤྱོད་ཡོན་གཉིས་ལྡན་གྱི་མི་ཞིག་ཏུ་གྱུར་ཚེ། མི་རྣམས་ཀྱིས“ཕ་བཟང་གི་བུ་དང༌། གཡག་བཟང་གི་ཀོ་བ”ཟེར་ཞིང་གདེང་འཇོག་མཐོན་པོ་བྱེད་ལ། དེ་བཞིན་བྱིས་པར་སློབ་གསོ་ངན་པ་ཐེབས་ཏེ་མ་རབས་ཐ་ཤལ་གྱི་གཏམ་སྤྱོད་འདྲ་ཐོན་ཚེ། མི་རྣམས་ཀྱིས“ཕ་རྒོད་པོ་ཤ་གཟན་ལ་བུ་ཁྭ་ཏ་སྐྱག་གཟན་འཁྲུངས”ཟེར་ཞིང་འཕྱ་སྨོད་བྱེད། དོན་ལ་ཕ་མ་གོ་རྟོགས་ཅན་གྱིས་བྱིས་པ་འཇོན་ཐང་ཅན་སྐྱེད་སྲིང་བྱས་པ་དང་ཕ་མ་གོ་མེད་རྣམས་ཀྱིས་བྱིས་པ་ནུས་མེད་དག་སྐྱེད་སྲིང་བྱས་པ་ནི་སློབ་གསོའི་རྒྱུ་གང་དེར་ཡོན་ཏན་རབ་འབྲིང་ཐ་གསུམ་གྱི་འབྲས་བུ་སྨིན་པའི་ཆོས་ཉིད་ཙམ་ལས་མ་འདས་སོ། །
ཡིན་ཡང་འཇིག་རྟེན་གྱི་ཕ་མ་སུ་དང་གང་ཡིན་ཡང༌། རང་གི་བྱིས་པའི་རྒྱུད་ལ་ཤུགས་རྐྱེན་ལེགས་པོ་བཞག་སྟེ་འཇོན་ཐང་ཅན་དུ་གཏོང་འདོད་པ་ལས། གོ་མེད་ནུས་མེད་དུ་གཏོང་སྙམ་མཁན་གཅིག་ཀྱང་ཡོད་མི་སྲིད་པ་ཡིན། འོན་ཀྱང་ཕ་མ་དག་གི་བསམ་པའི་གོ་རྟོགས་བཟང་ངན་གྱི་དབང་གིས་རང་གི་མི་རྒྱུད་ཕྱི་མ་སྟེ། བྱིས་པའི་ཀུན་སྤྱོད་དང་འབྱུང་སྤུས། མི་གཞི་དང་མདུན་ལམ་བཅས་ལ་ཤུགས་རྐྱེན་རབ་འབྲིང་ཐ་གསུམ་བཞག་པར་བརྟེན། སྤྱི་ཚོགས་སྟེང་གི་མི་རྣམས་ཀྱི་སྤུས་ཚད་ལའང་ཁྱད་པར་དུ་མ་བྱུང་བ་གདོན་མི་ཟ་བ་རེད། དེ་བས་ཁྱིམ་ཚང་གི་སློབ་གསོ་གཏོང་མཁན་ཏེ། འཇིག་རྟེན་ཕ་མ་ཚོའི་བསམ་པའི་གོ་རྟོགས་ཇེ་མཐོར་གཏོང་རྒྱུ་ཡང་སྣང་མེད་དུ་འཇོག་མི་རིགས་པར་འདོད་ནས་རི་བོང་གནམ་རྡིབ་ཀྱི་སྡུག་བསྔལ་འདི་ཁུར་དུ་ཁྱེར་ནས་འབྲི་ཁུལ་བྱས་པ་ལགས།
སྤྱིར་ཁྱིམ་ཚང་གི་སློབ་གསོ་ནི་བྱིས་པ་ནར་སོན་པའི་བརྒྱུད་རིམ་ཁྲོད་ཀྱི་སློབ་གསོ་ཁྱད་པར་ཅན་ཞིག་ཡིན་པས། སྤྱི་ཚོགས་དང་སློབ་གྲྭའི་སློབ་གསོ་སོགས་སློབ་གསོ་གང་གིས་ཀྱང་ཚབ་བྱེད་ཐབས་མེད་པ་ཡིན། ཐུན་མིན་གྱི་སློབ་གསོ་འདི་གཏོང་མཁན་ནི་ཁྱིམ་ཚང་སོ་སོའི་ཁྱིམ་བདག་སྟེ། བྱིས་པའི་ཕ་མ་རེ་རེ་ཡིན་ཕྱིན། ཁྱིམ་བདག་རྣམས་ལའང་སློབ་གསོ་རིག་པའི་གཞུང་ལུགས་དང་རྩ་བའི་ཤེས་བྱ། སློབ་གསོ་རིག་པའི་ཁ་ཕྱོགས་དང་ཐམས་ལམ། སློབ་གསོའི་ཆོས་ཉིད་དང་སེམས་ཁམས་རྟོག་འཇུག་གི་ཁྱད་ཆོས་སོགས་ཉུང་ཙམ་ལྡན་དགོས་པ་ནི་བཤད་མ་དགོས་པ་རེད། འོན་ཀྱང་རང་ནུས་ཀྱིས་རྒྱུས་ལོན་བྱས་པ་ལྟར་ན། བོད་ཞིང་འབྲོག་གི་ཁྱིམ་བདག་ཡོངས་ཀྱི 90% ལ་ཁྱིམ་ཚང་སློབ་གསོའི་འདུ་ཤེས་དང་གོ་རྟོགས་མེད་པར་བརྟེན། བྱིས་པའི་བྱ་བ་ཡོད་ཚད་དགེ་རྒན་དང་ཡང་ན་སློབ་གྲྭའི་སློབ་གསོ་ལ་སྐྱབས་བཅོལ་བའི་རྣམ་པ་ཧ་ཅང་མངོན་གསལ་རེད། ད་དུང་ཁྱིམ་བདག་དེའི་ནང་གི 70% ཡིག་རྨོངས་པ་དང་ཡིག་རྨོངས་ཕྱེད་ཅན་ཡིན་པས། བྱིས་པ་ལ་ལྡོག་ཕྱོགས་ཀྱི་སློབ་གསོ་ཐེབས་པ་མང་ཞིང་དྲང་ཕྱོགས་ཀྱི་སློབ་གསོ་ཐེབས་པ་ཉུང༌། ལྷག་པར་དུ་འུ་ཅག་གི་ཁྱིམ་བདག་རྣམས་ལ་མཚོན་ན། སློབ་གསོའི་ཕྱོགས་ནས་པར་བསྐྲུན་བྱས་པའི་དཔེ་ཆ་དང་དུས་དེབ། ཡང་ན་དགེ་རྒན་ཚོའི་སྙིང་ནས་བརྡོལ་བའི་འབོད་སྐུལ་གྱི“རྩོམ་རལ”དག་ལ་ཕ་མ་སུ་ཞིག་གིས་བལྟ་ཤེས་ཤིང༌། ཁྱིམ་བདག་སུ་ཞིག་གིས་བལྟས་མྱོང་ཨང༌། འདི་དག་ཀྱང་མདོར་དྲིལ་ནས་བཤད་ན་དུས་རབས་གསར་བའི་མིའི་རིགས་ཀྱི་ལས་དབང་ཁ་ལོ་བསྒྱུར་མཁན་ཚོའི་ཁོག་ན“དྲག་ཏུ་མཆོང་ལྡིང་བྱེད་བཞིན་པའི་སྙིང་གསོན་པོ་ཞིག”(དཔལ་དོན་གྲུབ་རྒྱལ་གྱི་ཚིག)གི་འཕར་ཚུལ་ཡིན་ཡང༌། ཡོད་ཚད་འཇིག་རྟེན་ཕྱི་མར་བཅོལ་བའི་ལུགས་སྲོལ་ཞིག་དང༌། ཡང་ན“གསར་བ་ཐམས་ཅད་བདུད་ཀྱི་འཕྲུལ་དུ་སེམས”(མཁས་དབང་དགེ་འདུན་ཆོས་འཕེལ་གྱི་ཚིག)པའི་སྲོལ་ངན་འདི་དག་གིས། རེ་བ་དང་རེ་བཞག་ཅན་གྱི་བཻཌྰིརྱའི་བུམ་པ་དུ་མ་ཞིག་ས་ལ་བརྡབས་འགྲོ་བ་ག་ལ་མཁྱེན། ད་ནི་བོད་ཀྱི་ཁྱིམ་བདག་ཚོའི་གོ་རྟོགས་སྤེལ་ཆེད་དུ། མཁྱེན་སྤྱན་ཡངས་པའི་སྔོན་ཐོན་མི་རིགས་ཀྱི་ཁྱིམ་ཚང་སློབ་གསོ་ཡི་གཟིགས་མོ་ལ་ཐེངས་གཅིག་བལྟ།
རྒྱའི་ལུའུ་ཞུན(鲁迅)གྱིས“བྱིས་པའི་ཕ་མ་རྩོམ་མཁན་ཞིག་ཡིན་ན། བྱིས་པ་ཆུང་ཆུང་ཚོས་ཐོག་མར་ངོ་ཤེས་པའི་དངོས་པོ་ནི་ཤོག་བུ་དང་སྣག་ཚ། སྨྱུ་གུ་སོགས་ཡིན་པ་དང༌། བྱིས་པའི་ཕ་མ་ཤིང་བཟོ་མཁན་ཞིག་ཡིན་ཚེ། དེ་དག་གི་བྱིས་པས་ཐོག་མར་སོག་ལེ་དང་སྟ་རེ། ཤིང་འབིག་སོགས་ངོ་ཤེས་ངེས་ཡིན”(ཡིད་ངོས་ཀྱི་ཚིག་ཇི་བཞིན་བྲིས་
རྩོམ་ཁུངས། མཚོ་སྔོན་པོ་དྲ་བ།


text:
བོད་ཀྱི་འཁྲབ་ཁྲིད་པ་གྲགས་ཅན་པདྨ་ཚེ་བརྟན་གྱིས་འཁྲབ་ཁྲིད་གནང་པའི་གློག་བརྙན་《ཐར་ལོ།》དེ2016ལོར་འཁྲབ་ཁྲིད་ལེགས་གྲུབ་བྱུང་ཞིང་རྒྱལ་ཁབ་ཕྱི་ནང་ནས་གཟེངས་བསྟོད་བྱ་དགའ་མང་པོ་ཐོབ། གློག་བརྙན་འདིའི་ཁྲོད་ཞི་བདེ་ཉི་མས་གཙོ་འཁྲབ་བྱས་པའི་ཐར་ལོའི་བར་སྐབས་ཤིག་གི་མི་ཚེའི་འགྱུར་ལྡོག་བརྗོད་པ་བརྒྱུད་ནས་བོད་རིགས་མང་ཚོགས་ཁྲོད་དུ་ཐར་ལོ་ལྟ་བུའི་ཐར་ལོ་དག་དང་། སྔོན་ཆད་ཐར་ལོ་ཡིན་པ་དག མ་འོངས་པར་ཐར་ལོའི་ལམ་ལ་འགྲོ་ཉེན་ཡོད་པ་དག་ལྷང་ངེར་བརྗོད་ཡོད་ལ། ལྷག་པར་དུ་གློག་བརྙན་གྱི་ཚོན་མདངས་དང་པར་མིག་བཀོལ་སྤྱོད་བྱེད་སྟངས་ལ་སོགས་པའི་ཐད་ནས་འཁྲབ་ཁྲིད་པ་ཁོང་གི་བརྩམས་ཆོས་དུ་མ་ལས་མཐོ་བརྒལ་གྱི་རྣམ་པ་མངོན་ཞིང། བོད་ཀྱི་ཕ་སྐད་གློག་བརྙན་ཤིག་གི་ངོས་ནས་དེ་བས་ཀྱང་མཐོ་བརྒལ་གྱི་རྡོ་རིང་ཆེན་པོ་ཞིག་ཏུ་མངོན་འདུག
དེ་ཡང་འཁྲབ་ཁྲིད་པ་དང་རྩོམ་པ་པོ་གྲགས་ཅན་པདྨ་ཚེ་བརྟན་ནི་1969ལོར་མཚོ་སྔོན་ཁྲི་ཀ་ནས་སྐྱེས་ཤིང་། ནུབ་བྱང་མི་རིགས་སློབ་ཆེན་དང་པེ་ཅིང་གློག་བརྙན་སློབ་གླིང་དུ་སློབ་གཉེར་མཛད་ནས་ད་བར་རྒྱ་བོད་སྐད་གཉིས་ཀྱི་རྩོམ་རིག་བརྩམས་ཆོས་བཞི་བཅུ་ལྷག་བོད་ལྗོངས་ཞིབ་འཇུག་སོགས་དུས་དེབ་ཏུ་བཀོད་མྱངས། ལྷག་པར་དུ་ངེད་ཅག་གིས་གསལ་ཐག་ཆོད་པ་ཞིག་ནི། ཁོང་རང་འཛམ་གླིང་གི་གློག་བརྙན་གར་སྟེགས་ཁྲོད་འོད་དུ་འཚེར་བའི་བོད་ཀྱི་ཐོ་རེངས་སྐར་ཆེན་དེ་ཡིན། ཐེངས་འདིར་ཁོ་རང་གི་གློག་བརྙན་བརྩམས་ཆོས་གཙོ་བྱས་ཏེ་འཁྲབ་ཁྲིད་པ་ཁོང་ཉིད་དང་མཇལ་འཛོམས་ཐེངས་ཤིག་བྱ།
2002ལོ་ནས་དངོས་སུ་གློག་བརྙན་འཁྲབ་ཁྲིད་པའི་ལས་ལ་ཞུགས་ཤིང་། སྔ་རྗེས་སུ་《རྩྭ་ཐང་།》དང་《ཁྱི་རྒན།》 《ལྷིང་འཇགས་ཀྱི་མ་ཎི་རྡོ་འབུམ།》 《ཐར་ལོ།》སོགས་ཕུལ་བྱུང་གི་གློག་བརྙན་དུ་མ་འཁྲབ་ཁྲིད་བྱས་ཏེ་རྒྱ་ཆེ་བའི་གཟིགས་མོ་བ་རྣམས་ཀྱི་སྤྱན་ལམ་དུ་ཕུལ། དེ་ལས་ལྷིང་འཇགས་ཀྱི་མ་ཎི་རྡོ་འབུམ་ཞེས་པ་ནི་བོད་ཀྱི་དེང་རབས་དངོས་ཡོད་འཚོ་བ་མཚོན་པའི་གཏམ་རྒྱུད་གློག་བརྙན་ཐོག་མ་ཡིན། ཁོང་གི་གློག་བརྙན་ཁྲོད་མི་སྣ་གཙོ་བོར་བཟུང་ནས་གཏམ་རྒྱུད་ག་གེ་མོ་ཤར་མར་ཕབ་ཡོད་ལ། དུས་རབས་ཉེར་གཅིག་པའི་བོད་མིའི་སེམས་ཁོང་གི་འཕོ་འགྱུར། དངོས་ཡོད་འཚོ་བ་དང་ཆོས་ལུགས་མི་སྣ་ཞིག་གི་བསམ་བློའི་འགལ་འདུ། བོད་མི་རིགས་དང་རང་བྱུང་ཁོར་ཡུག་བར་གྱི་བརྩེ་སེམས། བོད་མི་རིགས་ཀྱིས་འཆམ་མཐུན་སྤྱི་ཚོགས་ལ་བཟུང་བའི་བསམ་བློའི་ངོས་འཛིན། བོད་མི་རིགས་ཀྱིས་སྐྱེ་བ་སྔ་ཕྱི་དང་འཆི་བ་མི་རྟག་པ་ལ་བཅངས་པའི་སེམས་བསྐྱེད། བོད་མིའི་སེམས་ཁོང་གི་མཛེས་པ་དང་མི་གཤིས་ཀྱི་རིན་ཐང་། འགྲིམ་འགྲུལ་དང་བརྡ་འཕྲིན་གྱི་བཀག་རྒྱ་ལས་ཐར་འདོད་ཀྱི་སེམས་ཤུགས། སྲོལ་རྒྱུན་གྱི་རིག་གནས་དང་མཁྲེགས་འཛིན་གྱི་ལྟ་བ་ལས་རྙེད་པའི་ངེས་ཤེས་གཙང་མ། དེང་རབས་རིག་གནས་ཀྱི་སྒུལ་ཤུགས་ལས་ཐོན་པའི་ཚུར་ལེན་རིང་ལུགས་ཀྱི་སྤོབས་སེམས། ལྷིང་འཇགས་དང་ལྷིང་འཇགས་མ་ཡིན་པའི་བསམ་བློའི་ཐོད་བརྒལ། སྤྱི་ཚོགས་གསར་པ་དང་ཁོར་ཡུག་གསར་པའི་ཁྲོད་རབ་རིབ་ཏུ་གྱུར་པའི་བོད་མིའི་གཙོ་རྒྱུགས་ཀྱི་བསམ་བློའི་གནས་སྟངས། ལས་ལ་བརྩོན་ཞིང་བབ་ཆགས་ལྡན་པའི་མི་རིགས་ཤིག་གི་སྣང་བརྙན་ཐུན་མོང་མ་ཡིན་པའི་སྒྱུ་རྩལ་གྱི་ཐབས་ལམ་ལ་དྲངས་ཡོད།
《གཡང་མདའ།》ཕབ་བསྐྲུན་བྱེད་བཞིན་པ།
《ལྷིང་འཇགས་ཀྱི་མ་ཎི་རྡོ་འབུམ།》ཞེས་པའི་གློག་བརྙན་དེ་པེ་ཅིང་དང་ཧྲང་ཧེ། ཟི་ལིང་ནས་འགྲེམ་སྟོན་བྱས་ཤིང་། འོད་སྡེར་གྱི་ལམ་ནས་བོད་ཡུལ་གྱི་གྲུ་ཟུར་སོ་སོར་ན་བུན་རྒྱུ་བ་བཞིན་ཁྱབ་ཅིང་། བོད་ཀྱི་ཕ་སྐད་གློག་བརྙན་གྱི་དབུ་ཁྱུད་བྲིས། བསྟོད་པའི་མེ་ཏོག་བཞད་ལ་མཆོད་པའི་སྤྲིན་དཀར་ལང་ལོང་དུ་གཡོ། སྔ་རྗེས་སུ་སྐབས་བཞི་པའི་སློབ་གྲྭ་ཆེན་མོ་བའི་གློག་བརྙན་འགྲན་བསྡུར་དུ་ཕུལ་བྱུང་གི་བྱ་དགའ་དང་ལྷོ་ཁོ་རེ་ཡའི་གློག་བརྙན་དུས་ཆེན་དུ་ཁྱད་དུ་འཕགས་པའི་བྱ་དགའ། ཧྲང་ཧེའི་རྒྱལ་སྤྱིའི་གློག་བརྙན་དུས་ཆེན་དུ་ཨེ་ཤ་ཡའིི་མཆོག་ཏུ་གྱུར་པའི་གསར་སྐྱེས་འཁྲབ་ཁྲིད་པའི་བྱ་དགའ། ཀྲུང་གོའི་གློག་བརྙན་བྱ་དགའི་ནང་མཆོག་ཏུ་གྱུར་པའི་འཁྲབ་ཁྲིད་པའི་ཆེས་ཐོག་མའི་བརྩམས་ཆོས་ཀྱི་བྱ་དགའ་སོགས་རིམ་པ་སོ་སོའི་བྱ་དགའ་བརྒྱད་ཙམ་བླངས། བོད་ཀྱི་རིག་གནས་ལོ་རྒྱུས་ཀྱི་དེབ་ཐེར་དུ་མི་སེམས་འགུག་པའི་ཤོག་ལྷེ་གསར་པ་ཞིག་ཕྱེ་བ་དང་མི་རིགས་ཤིག་སྔོན་ཐོན་གྱི་གྲས་སུ་ཚུད་པར་དཀའ་སྤྱད་སྡུག་རུས་གནང་པའི་ལམ་ཚད་ཀྱི་རྡོ་རིང་ལྟ་བུའི་གློག་བརྙན་དེ་ལ་མཐོང་ཐོས་ནོར་གྱིས་ཕྱུག་པའི་རིགས་ཞེན་མཁས་པ་དང་རྒྱུ་འབྲས་བློ་མིག་ལྡན་པའི་སྒྱུ་རྩལ་པ་རྣམས་ཀྱིས་ཆར་བ་ཆུ་གྲོགས་དང་ཉི་མ་མེ་གྲོགས་ནང་བཞིན་གྱིས་རམ་འདེགས་དང་སྐུལ་མ་མཛད།
དེ་བས་ཀྱང་བོད་ཀྱི་ཕ་སྐད་གློག་བརྙན་གྱི་ལམ་ལ་འཇུག་པའི་སྣེ་ཁྲིད་ཀྱི་ནུས་པ་ཐོན་ཞིང་། ལོ་ངོ་འདི་དག་གི་ནང་ཕ་སྐད་གློག་བརྙན་ཆར་རྗེས་ཤ་མོ་བཞིན་ག་ས་གང་ནས་ཐོན་བྱུང་། ལྷག་པར་ལོ་ངོ་བཅུ་བཞི་ལྷག་གི་འཁྲབ་ཁྲིད་ཀྱི་ལོ་ཟླའི་ཉིང་བཅུད་བསགས་ཡོད་དེ། ད་ལྟའི་བར་དུ་ཁོང་གིས་འཛམ་གླིང་བྱ་དགའ་39དང་རྒྱལ་སྤྱིའི་བྱ་དགའ་22བླངས་འདུག །
འཕྲིན་སྟེགས། weikangba


text:
སྟོན་དུས་འབྲས་བཟང་སྨིན་པའི་རྫོགས་ལྡན་གྱི་དུས་སྐབས་ཏེ་ཟླ་བརྒྱད་པའི་ཟླ་སྨད་ནི། སློབ་གྲྭ་ཆེ་འབྲིང་ཆུང་གསུམ་གང་མང་ཞིག་ལ་མཚོན་ན། ཏག་ཏག་དབྱར་གནང་མཇུག་སྒྲིལ་ལ་ཉེ་བའི་དུས་ཤིག་ཏུ་ཁེལ་ཡོད། འོན་ཏེ། ཡུས་ཧྲུའུ་བོད་རིགས་རང་སྐྱོང་ཁུལ་གྱི་སློབ་གྲྭ་ཁག་གིས་སློབ་མགོ་བརྩམས་ཏེ་ཕལ་ཆེར་ཟླ་གཉིས་ལྷག་འགོར་ཡོད། རྒྱུས་ལོན་པ་ལྟར་ན། ཡུས་ཧྲུའུ་ཁུལ་གྱི་ས་ཆ་མང་ཆེ་བ་ནི་འབྲོག་ཁུལ་ཡིན་ཞིང་། ལོ་རེའི་ཟླ་ལྔ་པ་དང་ཟླ་དྲུག་པ་ནི་དབྱར་རྩྭ་དགུན་འབུ་རྐོ་བའི་དུས་ཡིན་པས། སློབ་གསོ་སྡེ་ཁག་གིས་ཁྱིམ་ཚང་གི་དཔལ་འབྱོར་ཡོང་སྒོ་སོགས་ལ་དམིགས་ཏེ་ཡུས་ཧྲུའུ་ཁུལ་ལ་ཆེད་དུ“དབྱར་རྩྭ་རྐོ་དུས་ཀྱི་གུང་གསེང”སྟེ་ཟླ་གཅིག་རིང་གི་དམིགས་བསལ་ཅན་གྱི་གུང་གསེང་ཞིག་ཁ་སྣོན་བྱས་ཡོད། གུང་གསེང་འདི་ཡོད་པའི་དབང་གིས་ཡུས་ཧྲུའུ་ས་ཆའི་སློབ་གྲྭ་ཁག་ལ་དབྱར་གནང་མེད་པར་བཤད། གོ་ཐོས་ལྟར་ན་ཡུས་ཧྲུའུ་ཁུལ་གྱི་རྫོང་དག་ལས་སློབ་གསོ་བཟུང་བ་ཆེས་ལེགས་ཤོས་ནི་ཁྲི་འདུ་རྫོང་ཡིན། དེའི་ཕྱིར་ང་ཚོའི་གསར་འགོད་པ་སྟོན་དུས་ཀྱི་བསིལ་རླུང་དང་འགྲོགས་ཏེ་ཡུས་ཧྲུའུ་ཁུལ་ཐོག་ནས་ཧ་ལམ་དུས་ཚོད་གཉིས་རིང་གི་ལམ་ཐག་བརྒྱུད་དེ་ཁྲི་འདུ་རྫོང་དུ་སླེབས་པ་ན། རྫོང་འདིའི་སློབ་གསོའི་འགྱུར་ལྡོག་དང་གནས་བབ་ལ་རྒྱུས་ལོན་བྱེད་འདོད་ཀྱི་འདུན་པ་དྲག་ཏུ་སྐྱེས།
ཁྲི་འདུ་རྫོང་མི་རིགས་སློབ་འབྲིང་དང་པོའི་སློབ་གྲྭའི་སྒོ་ར་རུ་འཛུལ་མ་ཐག སློབ་རའི་རྒྱང་སྒྲོག་ཏུ་གཏོང་བཞིན་པའི་སློབ་མའི་གྱེར་འདོན་གྱི་གདངས་དབྱངས་སྙན་མོ་དེ་སྒྲ་འཛིན་གྱི་རྣ་ལམ་དུ་གྲགས་ཤིང་། སློབ་མ་རྣམས་ཀྱིས་སློབ་གྲྭའི་ལུས་རྩལ་ར་བར་དགའ་དགའ་སྤྲོ་སྤྲོའི་ངང་རྐང་རྩེད་སྤོ་ལོ་རྩེ་བཞིན་ཡོད་པ་དང་རྩེད་འཇོ་སྣ་ཚོགས་ལ་རོལ་བཞིན་པའི་དགའ་ཉམས་དེ་མཐོང་འཕྲལ། སེམས་སུ་དབང་མེད་དུ་དགའ་སྣང་གིས་ཕྱུག་ཅིང་སློབ་མའི་དུས་སྐབས་ཀྱི་འཚོ་བའི་རི་མོ་ཞིག་ཀྱང་ངང་གིས་དྲན་པར་བྱེད།
རྒྱུས་ལོན་པ་ལྟར་ན། ཁྲི་འདུ་རྫོང་མི་རིགས་སློབ་འབྲིང་དང་པོ་ནི་བཅོས་བསྒྱུར་སྒོ་འབྱེད་མ་བྱས་པའི1971ལོར་བཙུགས་ཤིང་། ད་ལྟའི་བར་ལོ་ངོ་ཞེ་བདུན་འགོར་སོང་། མིག་སྔར་སློབ་གྲྭའི་སྤྱིའི་རྒྱ་ཁྱོན་ལ་སྨི་གྲུ་བཞི་མ་ཁྲི་བཅུ་ལྷག་དང་། འཛུགས་སྐྲུན་རྒྱ་ཁྱོན་ལ་སྨི་གྲུ་བཞི་མ་ཁྲི་བཞི་ལྷག་ཡོད་ལ། སློབ་གྲྭ་འདི་ནི་དམའ་འབྲིང་རིམ་པའི་སློབ་གྲྭ་ཞིག་ཡིན་ཞིང་། བསྡོམས་པས་སློབ་མ་སྟོང་གཅིག་དང་བརྒྱད་བརྒྱ་ལྷག་དང་དགེ་བཟོ་པ་ཉིས་བརྒྱ་ལྷག་ཡོད། དམའ་འབྲིང་སློབ་རིམ་གསུམ་ལ་བསྡོམས་པས་འཛིན་གྲྭ་སོ་བདུན་ཡོད། ཉེ་བའི་ལོ་འགའི་རིང་ལ་རྒྱལ་ཁབ་ཀྱིས་འོས་འགན་སློབ་གསོ་དོ་མཉམ་འཕེལ་རྒྱས་སུ་ཡོང་བར་སྐུལ་འདེད་བྱས་པ་དང་བསྟུན་ནས། སློབ་གྲྭ་འདིའི་སློབ་གསོའི་སྒྲིག་ཆས་སོགས་ཀྱི་ཐད་གནམ་ས་བླ་འོག་བསྒྱུར་པ་ལྟ་བུའི་འགྱུར་ལྡོག་ཆེན་པོ་བྱུང་སྟེ། ད་ལྟ། སློབ་གྲྭར་སློབ་ཁྲིད་ཐོག་ཁང་དང་སློབ་མའི་ཟ་ཁང་ཐོག་ཁང་། སློབ་མའི་མལ་གསོ་ཐོག་ཁང་། དགེ་རྒན་གྱི་མལ་གསོ་ཐོག་ཁང་སོགས་རེ་རེ་བཞིན་ཡོད་པར་མ་ཟད། ཚད་ལྡན་ཅན་གྱི་རྫས་འགྱུར་ཚོད་ལྟ་ཁང་དང་། དཔེ་མཛོད་ཁང་། དཔེ་གཟིགས་ཁང་། རོལ་དབྱངས་ཁང་། གློག་ཀླད་ཁང་། ལུས་རྩལ་ཁང་། མཆོང་རྒྱུག་འཕེན་གསུམ་འགྲན་ར་སོགས་སློབ་གྲྭ་ཞིག་ལ་འཛོམས་དགོས་པའི་ཆ་རྐྱེན་ཚང་མ་འཛོམས་ཡོད་པས། སློབ་གྲྭའི་སློབ་སྒྲུབ་ཆ་རྐྱེན་ཤིན་ཏུ་ལེགས་ཤིང་སློབ་ཁྲིད་སྒྲིག་ཆས་སྔོན་ཐོན་ཅན་དུ་སླེབས་ཡོད་པ་ཚོར་ཐུབ་ལ། སློབ་གྲྭའི་སློབ་སྒྲུབ་ཆ་རྐྱེན་ནི་སྤྱིར་བཏང་གི་རྫོང་ཞིག་གི་སློབ་གསོའི་ཆ་རྐྱེན་ལས་ཡོངས་སུ་བརྒལ་ཏེ་ཞིང་ཆེན་རིམ་པའི་སློབ་གྲྭ་ཚད་ལྡན་ཅན་དང་མཉམ་པའི་སྣང་བ་ཞིག་ཀྱང་ངང་གིས་སྟེར། གཞན་སློབ་གྲྭ་འདིས་སློབ་སྒྲུབ་ཀྱི་ཕྱིའི་ཆ་རྐྱེན་ཁོ་ནར་དམིགས་ཏེ་སློབ་གསོའི་སྤུས་ཚད་ལ་མཐོང་ཆེན་ཅི་ཡང་མི་བྱེད་པ་ཞིག་གཏན་ནས་མིན་ཏེ། དགེ་རྒན་གྱི་སློབ་ཁྲིད་བྱང་ཚད་མཐོར་འདེགས་སུ་གཏོང་ཆེད། ཁྲི་འདུ་རྫོང་མི་རིགས་སློབ་འབྲིང་དང་པོས་ཞིང་ཆེན་ཕྱི་ནང་དུ་ལོ་རེར་དགེ་རྒན་གསར་རྙིང་དུ་མ་འདེམ་མངག་བྱས་ཏེ། ཆ་འཕྲིན་ལག་རྩལ་དང་དེང་རབས་སློབ་གསོ། སློབ་ཁྲིད་བྱེད་ཐབས། འཛིན་བདག་དོ་དམ་སོགས་ཀྱི་ཕྱོགས་ནས་གསོ་སྦྱོང་བྱས་པས། སློབ་གྲྭར་རིམ་གྱིས་ཆེད་ལས་ཀྱི་ཆུ་ཚད་མཐོ་ཞིང་སློབ་ཁྲིད་ཀྱི་ཉམས་མྱོང་ལྡན་པའི་དགེ་རྒན་གྱི་དཔུང་སྡེ་བརྟན་པོ་ཞིག་གྲུབ་ཡོད་པར་མ་ཟད། ད་དུང་སློབ་གྲྭས་སློབ་ཁྲིད་ཀྱི་ཞོར་དུ་ལུས་རྩལ་འགྲན་སྡུར་དང་སྙན་ངག་གྱེར་འདོན་འགྲན་སྡུར། གཏམ་བཤད་འགྲན་སྡུར་སོགས་དུས་ངེས་མེད་དུ་སྤེལ་ཏེ་སློབ་མའི་སློབ་སྦྱོང་འཚོ་བ་ཕུན་སུམ་ཇེ་ཚོགས་སུ་གཏོང་བཞིན་ཡོད། སློབ་གྲྭ་འདིས་གང་ལ་དེ་འཚམ་གྱིས་རྨད་བྱུང་གི་གྲུབ་འབྲས་ཀྱང་བླངས་ཡོད་དེ། ད་ལྟའི་བར་དམའ་འབྲིང་མཐར་ཕྱིན་སློབ་མ་ཁྲི་གཅིག་ལྷག་གསོ་སྐྱོང་བྱས་ཤིང་། ཉིས་སྟོང་བཅུ་གསུམ་ལོའི་འབྲིང་རྒྱུགས་ཁྲོད་ཁུལ་ཡོངས་ནས་རྒྱུགས་འབྲས་ཨང་དང་པོ་བླངས།
བྱ་དངོས་གང་ཞིག་འཕེལ་རྒྱས་སུ་འགྲོ་བའི་གོ་རིམ་ཁྲོད་ཀྱག་ཀྱོག་གི་ལམ་བུ་གང་མང་ཞིག་བརྒྱུད་དགོས་པ་ནི་འཇིག་རྟེན་གྱི་ཆོས་ཉིད་ཡིན་པ་ལྟར། ཁྲི་འདུ་རྫོང་མི་རིགས་སློབ་འབྲིང་དང་པོ་ལ་ད་ལྟའི་འཕེལ་རྒྱས་ཆེན་པོ་འདི་འདྲ་ཞིག་བྱུང་བའང་རྒྱུ་མེད་རྐྱེན་མེད་ཅིག་མིན་པར། དེ་ནི་སློབ་གྲྭ་རང་གི་དུས་ཡུན་རིང་མོར་འབད་བརྩོན་བྱས་པའི་དཀའ་སྡུག་གི་རྔུལ་ཆུ་ལ་རག་ལས་པར་མ་ཟད། འབྲེལ་རྒྱས་ཀྱི་སློབ་གསོའི་སྲིད་ཇུས་དང་རྒྱལ་ཁབ་ཀྱི་རོགས་སྐྱོར་སོགས་ལའང་ཁ་འབྲལ་ཐབས་མེད། སློབ་གྲྭ་འདིའི་སྐད་ཡིག་དགེ་རྒན་ཚེ་དབང་རྒྱལ་མཚན་ལགས་ཀྱིས་བཤད་པ་ལྟར་ན། སྔོན་ཆད་ཁྲི་འདུ་རྫོང་མི་རིགས་སློབ་འབྲིང་དང་པོ་ད་ལྟའི་གནས་འདི་རུ་ཆགས་མེད་ལ། ཉིས་སྟོང་བཅུ་ལོའི་ཟླ་བཞི་པའི་ཚེས་བཅུ་བཞི་ཉིན་ཡུས་ཧྲུའུ་རུ་ས་འགུལ་བྱུང་སྐབས། ཁྲི་འདུ་རྫོང་མི་རིགས་སློབ་འབྲིང་དང་པོར་ཡང་གནོད་སྐྱོན་ཚབས་ཆེན་ཐེབས་པས། སྐབས་དེའི་རྒྱལ་ཁབ་ཀྱི་ཀྲུའུ་ཞི་ཧུའུ་ཅིན་ཐའོ་ཡི“ཁྱིམ་གཞིས་གསར་པ་ཡོད་ངེས་ལ་སློབ་གྲྭ་གསར་པའང་ཡོད་ངེས”ཞེས་པའི་དགོངས་དོན་ལྟར། རྒྱལ་ཁབ་ཀྱིས་མ་དངུལ་སྒོར་དུང་ཕྱུར་བཞི་བྱེ་བ་གཅིག་བཏང་སྟེ་གནས་སྤོ་བསྐྱར་སྐྲུན་བྱས་པས། སློབ་སྒྲུབ་ཆུ་ཚད་སྔོན་ཐོན་ཅན་དུ་སླེབས་ཤིང་སློབ་ཁྲིད་ཀྱི་སྒྲིག་ཆས་འཐུས་ཚང་ཡིན་པའི་ད་ལྟའི་སློབ་གྲྭ་འདི་འཛུགས་ཐུབ་པ་བྱུང་།
དགེ་རྒན་ཚེ་དབང་རྒྱལ་མཚན་ནི་ཆུང་དུས་ནས་རང་ས་རང་ཡུལ་འདི་ནས་སློབ་གསོ་མྱངས་ཤིང་། ད་ལྟ་སློབ་གྲྭ་འདིར་སྐད་ཡིག་སློབ་ཁྲིད་བྱེད་བཞིན་པའི་དགེ་རྒན་ཞིག་ཡིན་ལ། ཁོས་མཚམས་སྦྱོར་བྱས་པ་ལྟར་ན། ཁོ་རང1997ལོར་ཁྲི་འདུ་རྫོང་མི་རིགས་སློབ་འབྲིང་ལ་ཞུགས། སྐབས་དེར་སློབ་གྲྭ་ཡོངས་སུ་བསྡོམས་པས་སློབ་མ་ཉིས་བརྒྱ་ཡས་མས་དང་དགེ་རྒན་ཉི་ཤུ་ལྷག་ལས་མེད་ལ། དགེ་རྒན་ཡོད་ཚད་འབྲིང་རིམ་ཆེད་གཉེར་ལས་སློབ་མཐར་ཕྱིན་པའི་དགེ་རྒན་རྐྱང་རྐྱང་ཡིན། སྦྱང་བྱ་གཙོ་བོ་བོད་རྒྱ་ཡིག་རིགས་གཉིས་དང་རྩིས་དངོས་རྫས་གསུམ་སོགས་ཡིན་ཞིང་། དབྱིན་ཡིག་སྦྱང་བའི་གོ་སྐབས་མེད་ཟེར། སློབ་མའི་འཚོ་བའི་ཕྱོགས་ནས་སྐབས་དེར་འཚོ་བའི་གྲོན་དངུལ་སློབ་མ་རང་གིས་འཁྱེར་དགོས་ཏེ། དབྱར་དུས་བརྐོས་པའི་དབྱར་རྩྭ་དགུན་འབུ་སློབ་གྲྭར་ཡར་སྤྲོད་པའམ་ཡང་ན་རང་ཁྱིམ་ནས་བཟའ་འབྲུ་སོགས་སློབ་གྲྭར་འཁྱེར་དགོས་ལ། སློབ་གྲྭས་དེ་དག་སྒོར་མོར་བཙོངས་རྗེས་ཕྱིར་སྔོ་ཚོད་སོགས་ཉོ་དགོས། སྐབས་དེར་སློབ་མས་ཟ་མ་གང་འདོད་དུ་ཅི་ཙམ་དགོས་ན་དེ་ཙམ་ཟོས་ཆོག་པ་ཞིག་མིན་པར་ཚད་གཞི་གཏན་འཁེལ་བྱས་ཡོད་པས་ཕོ་བ་འགྲང་ཙམ་ཡིན། ཐ་ན་རྡོ་སོལ་ཡང་མེད་པས། དགུན་ཁར་སློབ་མའི་སློབ་ཁང་དང་དགེ་རྒན་ཚོའི་གཞུང་ལས་ཁང་དུ་ནོར་གྱི་ལྕི་བ་འབུད་དགོས་ལ། དགུན་དུས་ཀྱི་གྲང་ངར་མ་བཟོད་པར་སློབ་མ་ཚོའི་ལག་པ་དང་རྐང་པ་ཕྱིད་ཡོད་པའང་གང་མང་མང་ཡིན། ཟས་གོས་ངན་ངོན་གྱི་སྐབས་དེའི་སློབ་གྲྭའི་ཆ་རྐྱེན་ལས་སློབ་གསོའི་ཆུ་ཚད་དང་སློབ་སྒྲུབ་ཆ་རྐྱེན་སོགས་ནི་དེ་ལས་ཀྱང་བཤད་མི་དགོས་པར་ཅི་འདྲའི་སྡུག་པོ་ཡིན་པ་ང་ཚོས་ཚོད་དཔག་བྱེད་ཐུབ། ཡིན་ཡང་། ད་ལྟ་འདས་ཟིན་པའི་དཀའ་སྡུག་གི་ལོ་ཟླ་དེ་དག་ནི་ཕྱིར་དྲན་ཙམ་དུ་གྱུར་ཡོད་དེ། མཐོ་རྒྱུགས་སླར་གསོ་བྱས་པའི་རྗེས་དང་སྒོས་སུ་ཏང་གི་ཚོགས་ཆེན་ཐེངས་བཅོ་བརྒྱད་པའི་ཚུན་དུ། རྒྱལ་ཁབ་ཀྱིས་སློབ་གསོའི་བཅོས་བསྒྱུར་ཅི་རིགས་བྱས་ཤིང་། “མི་བསྡུ་བ་གཉིས་དང་ཁ་གསབ་གཅིག”དང་སློབ་མའི་འཚོ་བཅུད་ཇེ་ལེགས་སུ་གཏོང་བ་སོགས་ཀྱི་སློབ་གསོའི་སྲིད་ཇུས་གང་མང་ཞིག་གཅིག་རྗེས་གཉིས་མཐུད་དུ་ལག་བསྟར་བྱས་པས། རང་རྒྱལ་གྱི་སློབ་གསོ་ཐད་མཆོང་བརྒལ་རང་བཞིན་གྱི་འཕེལ་རྒྱས་ཆེན་པོ་བྱུང་། སློབ་མའི་འཚོ་བའི་ཆ་རྐྱེན་ཕྱོགས་ནས་དགེ་རྒན་ཚེ་དབང་རྒྱལ་མཚན་གྱིས“ད་ལྟ་ང་ཚོ་སློབ་གྲྭའི་སློབ་མ་རེར་ཟླ་རེར་འཚོ་བའི་རོགས་སྐྱོར་མ་དངུལ་སྒོར་བརྒྱ་དང་བརྒྱད་ཅུ་རེ་ཡོད་པས། འཚོ་བའི་ཆ་རྐྱེན་ཤིན་ཏུ་ལེགས”ཞེས་བཤད།
སྐབས་དེར། སློབ་གྲྭའི་ར་སྐོར་དུ་སློབ་མ་འགའ་ཡར་རྒྱུག་མར་རྒྱུག་བྱེད་བཞིན་འདུག་ལ། གསར་འགོད་པས་དེའི་ཁྲོད་ཀྱི་སློབ་མ་དཀོན་མཆོག་ཡེ་ཤེས་ལ་རང་དགར་ཁ་བརྡ་ཅུང་ཙམ་བྱས་པ་ཡིན། ཁོར་ཉིན་གུང་གི་གུང་ཟས་སུ་ཅི་ཞིག་ཟོས་པ་ཡིན་ཞེས་དྲིས་པ་ན། ཁོས“འབྲས་དང་བྱ་ཤ གཞན་ཚོད་མ་བཅས་ཟོས་པ་ཡིན། སྔོན་ཆད་སློབ་ཆུང་འགྲིམ་དུས་ད་ལྟའི་ཆ་རྐྱེན་འདི་འདྲ་ལེགས་པོ་ཞིག་མཐོང་ཡང་མ་མྱོང”ཞེས་ཟེར། ཞོར་དུ་སློབ་མ་ཁོའི་རྗེས་ཕྱོགས་ཀྱི་ཕུགས་འདུན་གླེང་སྐབས། ཁོས་ཅུང་གཟབ་ནན་གྱི་ཚུལ་གྱིས“རྗེས་ཕྱོགས་ང་རང་སྐད་ཡིག་དགེ་རྒན་ཞིག་བྱས་ཏེ། རང་ས་གནས་ཀྱི་སློབ་གསོ་འཕེལ་རྒྱས་ཀྱི་ཕྱོགས་ལ་སྲི་ཞུ་ཅུང་ཙམ་བསྒྲུབ་འདོད”ཅེས་བཤད། དུས་རྒྱུན་རང་ཅག་གིས་བྱིས་པའི་ཕུགས་བསམ་ནི་སྟོང་བསམ་འབའ་ཞིག་ཏུ་རློམ་ཡང་། སློབ་མ་དཀོན་མཆོག་ཡེ་ཤེས་ཀྱི་ཕུགས་འདུན་ལས་ང་ཚོས་ཁོས་རང་མི་རིགས་ཀྱི་སྐད་ཡིག་ལ་དུངས་ཞེན་ཟབ་མོ་བཅངས་ཡོད་པ་ཤེས་ཐུབ་པར་མ་ཟད། ཕ་ཡུལ་ལ་དྲིན་ལན་འཇལ་བའི་དྲིན་གཟོའི་འདུ་ཤེས་གཙང་མ་ཞིག་ཀྱང་མངའ་བ་ཚོར་ཐུབ།
ཁྲི་འདུ་རྫོང་མི་རིགས་སློབ་འབྲིང་དང་པོ་དང་ཁ་འབྲལ་སྐབས། ཁོ་ཚོའི་སློབ་ཁྲིད་ཐོག་ཁང་གི་སྒོའི་ཀླད་དུ་སྦྱར་ཡོད་པའི“སློབ་མ་ཡི་ཚེ་གཅིག་དོན་དུ་རྨང་གཞི་ལེགས་པོ་འདིང་ཞིང་། མི་རིགས་ཀྱི་ཕུགས་འདུན་ཆེད་དུ་འགན་ཁག་ངེས་ཅན་འཁུར་དགོས”ཞེས་པའི་ཡིག་འབྲུ་དེ་དག་མིག་ལམ་དུ་གསལ་ལེར་མངོན། སྐད་ཆ་འདིས་ཁྲི་འདུ་རྫོང་མི་རིགས་སློབ་འབྲིང་དང་པོའི་ཕྲག་ཏུ་བབས་པའི་འོས་འགན་དང་སློབ་གསོའི་ཁ་ཕྱོགས། མ་འོངས་པའི་དམིགས་བྱ་སོགས་གསལ་པོར་མཚོན་འདུག རླངས་འཁོར་དུ་འདུག་སྐབས་སློབ་གྲྭའི་ར་སྐོར་ལ་ཕྱིར་མིག་ཅིག་འཕངས་པ་ན། སློབ་རའི་མཁའ་དབྱིངས་སུ་ལང་ཚོའི་ངར་ཤུགས་དང་སྐྱེ་སྟོབས་ཀྱི་དཔལ་འབར་ཞིང་། བྲག་རྩིག་རྩིག་གི་ཐོག་ཁང་དང་ཁོད་ཡངས་ཤིང་རྒྱ་ཆེ་བའི་ལུས་རྩལ་ར་བ། གཞན་དེང་རབས་འཛུགས་སྐྲུན་གྱི་ཁྱད་ཆོས་ཀུན་ནས་ལྡན་པའི་སློབ་ར་སོགས་ལས་སློབ་གྲྭའི་མཆོང་བརྒལ་རང་བཞིན་གྱི་འཕེལ་རྒྱས་མངོན་ཡོང་ལ། ད་ལྟའི་ཁྲི་འདུ་རྫོང་མི་རིགས་སློབ་འབྲིང་དང་པོ་ནི་ཤེས་རིག་གི་མེ་ཏོག་འཐུ་སའི་སློབ་རའི་དགའ་ཚལ་ཉམས་དགའ་བ་ཞིག་ཏུ་སྣང་ངོ་།
རྩོམ་སྒྲིག་པ། སྐར་མ་མཚོ།


text:
ཞིང་ཤག་པ་ཚེ་བརྟན་རྡོ་རྗེ་ནི་སྔར་ཕག་གྲུའི་སྣེ་གདོང་གོང་མ་དང་སྡེ་པ་རིན་སྤུངས་པ་གཉིས་ཀྱི་ཞབས་འབྲིང་གི་ཁོངས་སུ་གྱུར་ཏེ་ཕྱོགས་གཉི་གར་རྐང་པ་ཉིས་འཛུགས་ལྟ་བུ་བྱས་ནས་བསྡད་ཅིང༌། སྒོས་སུ་ཁོང་རིན་སྤུངས་པའི་གཉེན་ཚན་དུ་གཏོགས་པས་ཞབས་འབྲིང་ནང་མའི་གྲས་སུ་ཚུད་དེ་རིན་སྤུངས་ངག་དབང་རྣམ་རྒྱལ་གྱི་སྐབས་སུ་ཆིབས་དཔོན་གྱི་ལས་ཀ་བཟུང་ཞིང་རིམ་པས་ཤངས་དང་མྱང་སྨད་ཁུལ་གྱི་ཁྲལ་སྡུད་པ་ལོ་མང་པོར་བྱས། རབ་བྱུང་དགུ་བའི་ས་སྤྲེལ་སྤྱི་ལོ༡༥༤༨ལ་རིན་སྤུངས་པས་གཞིས་ཀ་བསམ་གྲུབ་རྩེའི་རྫོང་དཔོན་དུ་བསྐོས། ཞིང་ཤག་པ་ནི་སྙིང་སྟོབས་དང་གཡོ་སྒྱུ་ལྡན་པ་ཞིག་ཡིན་བས་རིམ་གྱིས་རང་གི་སྟོབས་འབྱོར་དང་དབང་ཤུགས་ཇེ་ཆེར་སོང་བར་བརྟེན། རིན་སྤུངས་ངག་དབང་འཇིགས་གྲགས་ཀྱི་དུས་སུ་སླེབས་སྐབས་ངོ་ལོག་གིས་སྡེ་སྲིད་དང་ཁ་གཏད་དུ་ལངས་ཤིང་རིན་སྤུངས་པའི་སྲས་པད་མ་དཀར་པོ་བཀྲོངས་པ་སོགས་ཕར་རྒོལ་གྱེན་ལོག་མཐའ་གཅིག་ཏུ་བྱས། དེ་ལ་ལོ་རྒྱུས་སྟེང་རིན་སྤུངས་དམེ་ཁྲག་གི་ལོ་ཞེས་ཟེར་སྐད། ལྷག་པར་དེའི་རྗེས་ཤངས་དོན་རབ་པའི་ས་སྡེའི་སྐོར་རིན་སྤུངས་པ་དང་ཞིང་ཤག་པ་གཉིས་བར་འཁྲུག་རྩོད་དྲག་པོ་བྱུང་སྐབས་འབྲུག་པ་ཀུན་མཁྱེན་པད་མ་དཀར་པོས་བར་འདུམ་མཛད་ནའང་དོན་རབ་པའི་སྲོག་ལ་ཉེན་ཁ་མ་བྱུང་ཙམ་ལས་ས་མི་དབང་རིས་ཐམས་ཅད་ཞིང་ཤག་པར་རྩིས་སྤྲོད་གནང་དགོས་བྱུང་ལ། ཡང་རབ་བྱུང་དགུ་པའི་ཤིང་གླང་སྤྱི་ལོ༡༥༦༥ལ་ཞིང་ཤག་པ་ཚེ་བརྟན་རྡོ་རྗེ་རང་ཉིད་ཀྱིས་དམག་སྣེ་ཁྲིད་དེ་པ་སྣམ་ལྷུན་གྲུབ་རྩེ་དང་རྫོང་གསར་ཕས་རི་རྣམས་བླངས། ཡང་དེའི་ཕྱི་ལོར་གཙང་རིན་གཉིས་མྱང་སྟོད་སྨད་དུ་དམག་འཁྲུག་ལངས་པས་སླར་ཡང་འབྲུག་པ་ཀུན་མཁྱེན་གྱིས་བར་གསེས་གནང་ཐོག པ་སྣམ་ཡོངས་རྫོགས་ཞིང་ཤག་པར་སྤྲད་པས་གཟོད་འགྲིག་ཙམ་བྱུང་བ་བཅས་ཀྱིས་མཚོན་སྐབས་དེར་ཞིང་ཤག་པའི་དཔུང་སྟོབས་རིན་སྤུངས་པ་ལས་ལྡབ་འགྱུར་གྱིས་ཆེ་བར་ཡོད་པ་མངོན་ལ། ཞིང་ཤག་པ་ཚེ་བརྟན་རྡོ་རྗེ་ཁོང་ལའང་ཀུན་གྱིས་“སྐུ་མདུན་ཞིང”ཞེས་ཆེ་བསྟོད་ཀྱི་གུས་མཚན་ཁོ་ན་འཛིན་པར་བཤད་དོ།། དེའི་ཚེ་བྱང་བདག་ནམ་མཁའ་རིན་ཆེན་གྱི་སྲས་བྱང་བདག་ནམ་མཁའ་རྒྱལ་མཚན་དང་རིག་འཛིན་བཀྲ་ཤིས་སྟོབས་རྒྱལ་སྐུ་མཆེད་བགྲེས་གཞོན་གཉིས་ནང་མ་འཆམས་པའི་བར་ལ་ཞིང་ཤག་པ་ཞུགས་ནས། དོན་སྙིང་སྲས་བགྲེས་པ་ནམ་མཁའ་རྒྱལ་མཚན་གྱི་ཕྱོགས་སུ་ལངས་ནས་སྲས་གཞོན་པ་རིག་འཛིན་བཀྲ་ཤིས་སྟོབས་རྒྱལ་རང་གི་སྒེར་གཞིས་སུ་བཞུགས་མི་ཆོག་པ་བྱས་ཐོག འཕྱ་སྨོད་དང་བཅས་དབུས་ཕྱོགས་སུ་རྒྱང་འབུད་བཏང་བ་ལ་རིག་འཛིན་བཀྲ་ཤིས་སྟོབས་རྒྱལ་གྱིས་འཕྱོངས་རྒྱས་ནས་དྲག་པོའི་མངོན་སྤྱོད་ཀྱི་ལས་སྦྱོར་མཛད་པས་ཞིང་ཤག་པ་ཚེ་བརྟན་རྡོ་རྗེ་གཟའ་ནད་ཕོག་སྟེ་གྲོངས་པར་བཤད་ལ། གང་ལྟར་སྐབས་དེར་ཞིང་ཤག་པས་བྱང་བདག་པ་ནང་མ་འཆམས་པའི་སྐབས་དང་བསྟུན་ནས་ལ་སྟོད་ལྷོ་བྱང་གི་མངའ་ཁོངས་རྣམས་རང་གི་དབང་རིས་སུ་བསྡུས་མ་ཐག་གྲོངས་སོང་བ་ཡིན་འདུག་གོ
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807874 位访客


text:
༧གོང་ས་རྒྱལ་བ་རིན་པོ་ཆེ་མཆོག་གིས་ཕྱི་དངོས་པོའི་མཐུན་རྐྱེན་དེ་དག་གཙོ་བོ་ལུས་པོའི་འཕྲོད་བསྟེན་ལ་ཕན་ཐོགས་ཡོད་པ་མ་གཏོགས་བསམ་བློའི་འཕྲོད་བསྟེན་ལ་ཕན་ཐོགས་མེད་པ་རེད་ཅེས་གསུངས།ཁ་སང་ཕྱི་ཚེས་ ༢༦ ཉིན། རྒྱ་གར་བྱང་ཕྱོགས་ཀ་ཤི་མིར་མངའ་སྡེའི་ཀར་གྷིལ(Kargil)རྫོང་དུ། ༧གོང་ས་རྒྱལ་བ་རིན་པོ་ཆེ་མཆོག་གིས་ཡུལ་དེའི་མངའ་སྡེའི་གྲོས་ཚོགས་གོང་མའི་འཐུས་མི་སྐུ་ཞབས་ཨི་ནཱ་ཡ་ཏི་ཨེ་ལི་ (Haji Inayat Ali) ལགས་ནས་གདན་ཞུས་གསོལ་འདེབས་དོན་ལྟར་མང་ཚོགས་དང་སློབ་ཕྲུག་སྟོང་ཕྲག་བརྒལ་བར་བཀའ་སློབ་གནང་སྐབས། ད་ལྟའི་དུས་ལ་ཞི་བདེ་དགོས་གལ་ཆེ་བའི་སྐོར་ལ་ཁོང་གིས། ད་ལྟའི་འཛམ་གླིང་གི་གནས་སྟངས་འདི་ལྟ་བུའི་འོག་ནས་བརྗོད་ན་ཞི་བདེ་དེ་དགོས་མཁོ་ཧ་ཅང་ཡོད། འོན་ཀྱང་རང་བྱུང་གོད་ཆག་སོགས་ཀྱི་དཀའ་ངལ་ཡོད་བཞིན་དུ་དེའི་ཁར་ང་རང་ཚོས་ཆེད་མངགས་དཀའ་ངལ་འཕར་མ་བཟོ་བཞིན་ཡོད། ང་ཚོར་འཕྲད་བཞིན་པའི་དཀའ་ངལ་མང་པོ་ཞིག་ང་རང་ཚོས་བཟོས་པའི་དཀའ་ངལ་ཆགས་ཡོད། དེ་ནི་ང་ཚོས་རིམ་པ་གཉིས་པའི་གནས་སྟངས་དེར་ཧ་ཅང་གཙིགས་ཆེར་འཛིན་བཞིན་པ་དེའི་ཐོག་ནས་དཀའ་ངལ་འཕྲད་བཞིན་ཡོད། ད་ཆ་མིས་བཟོས་པའི་དཀའ་ངལ་དེ་དག་སེལ་ཐབས་ཀྱི་ཐབས་ལམ་གང་ཡོད་བརྗོད་ན་རིམ་པ་གཉིས་པའི་གནས་སྟངས་འོག་ནས་དེང་སྐབས་དཀའ་ངལ་དེ་དག་འཕྲད་བཞིན་ཡོད་སྟབས། ང་ཚོས་གཞི་རིམ་གྱི་རིམ་པ་དང་པོའི་གནས་སྟངས་ང་ཚོ་ཚང་མ་འགྲོ་བ་མི་གཅིག་གྱུར་གྱི་འདུ་ཤེས་དེའི་འོག་ནས་རིམ་པ་གཉིས་པར་བརྟེན་པའི་དཀའ་ངལ་དེ་དག་སེལ་ཐུབ་ཀྱི་ཡོད་སྟབས། ངོས་རང་ས་གནས་གང་དུ་བསྐྱོད་ཀྱང་གཞི་རྩའི་ཐོག་ནས་ང་ཚོ་ཚང་མ་འགྲོ་བ་མི་གཅིག་གྱུར་རེད་ཅེས་བརྗོད་བཞིན་ཡོད། གོང་དུ་བརྗོད་པ་ལྟར་རིམ་པ་གཉིས་པའི་གནས་སྟངས་འོག་ནས་ཆོས་ལུགས་མི་འདྲ་བ་ཡོད། འཛམ་གླིང་ནང་གི་ཆོས་ལུགས་གཙོ་ཆེ་བ་ཚང་མ་ཕན་ཚུན་ལྟ་གྲུབ་མི་འདྲ་བ་ཡོད་ཀྱང་ཆོས་ལུགས་ཚང་མས་ཞལ་གཅིག་གྲགས་ཐོག་ནས་བྱམས་པ་དང་བརྩེ་བ། བཟོད་བསྲན། ཆོག་ཤེས། རང་ཁྲིམས་སྲུང་རྒྱུ་སོགས་བསླབ་བྱ་ཡོད་པ་མཚུངས་པ་རེད། དེར་བརྟེན་ཆོས་ལུགས་གཙོ་ཆེ་བ་ཚང་མར་མི་ཞི་བདེ་བག་ཕེབས་ལྡན་པ་ཞིག་བཟོ་རྒྱུའི་ནུས་པ་ཡོད་པ་མ་ཟད། མི་སྒེར་ཞི་བདེ་བག་ཕེབས་བྱུང་ན་ཁྱིམ་ཚང་ཞི་བདེ་བག་ཕེབས་ལྡན་པ་ཡོང་ཐུབ། དེ་ལྟར་བྱུང་ན་སྤྱི་ཚོགས་ཁྱོན་ཡོངས་ནང་ཞི་བདེ་བག་ཕེབས་ཀྱི་ཁོར་ཡུག་སྐྲུན་ཐུབ་རྒྱུའི་ནུས་པ་ཏན་ཏན་ཡོད། ཅེས་གསུངས་འདུག
ཆོས་ལུགས་ཚང་མ་མཐུན་སྒྲིལ་ཏན་ཏན་ཡོང་ཐུབ་སྐོར་༧གོང་ས་མཆོག་གིས། ང་ཚོས་ཆོས་ལུགས་མཐུན་སྒྲིལ་གོང་མཐོར་གཏོང་ཐབས་ཆེད་འབད་བརྩོན་བྱེད་དགོས། དེ་འདྲ་ཡོང་ཐུབ་རྒྱུ་རེད་དམ་མ་རེད་ཅེས་པ་འདི་དྲི་བ་ཆེན་པོ་ཞིག་རེད། སྲིད་པ་ཞིག་ཏན་ཏན་རེད། རྒྱ་གར་དཔེ་མཚོན་ཞིག་ཡིན། རྒྱ་གར་ནང་མཚོན་ན་ལོ་ངོ་སྟོང་གཉིས་ཙམ་རིང་འཛམ་གླིང་ནང་གི་ཆོས་ལུགས་གཙོ་ཆེ་བ་ཚང་མ་འཆམ་མཐུན་ངང་འདིར་གནས་བཞིན་ཡོད། འདིར་ཁ་ཆེའི་སྤུན་མཆེད་ཕོ་མོ་ཧ་ཅང་མང་པོ་འདུག ངོས་ཀྱི་བསམ་པར་ཁ་ཆེ་མང་ཤོས་རྒྱ་གར་ནང་ཡོད་འདུག འོན་ཀྱང་ཆོས་ལུགས་གཞན་དང་ལྷན་འཆམ་མཐུན་ངང་མཉམ་གནས་བྱེད་བཞིན་ཡོད། སྐབས་རེར་རྙོག་དྲ་ཕྲན་བུ་ཡོང་བཞིན་ཡོད་པ་ནི་ཆོས་ཉིད་རེད། དེ་དག་ཀྱང་གཙོ་ཆེར་ཆབ་སྲིད་མི་སྣ་ཚོས་ཆབ་སྲིད་ཀྱི་ཁེ་ཕན་ལ་བསམ་བློ་བཏང་ནས་རྙོག་དྲ་ཡོང་བཞིན་ཡོད། སྤྱི་ཡོངས་ཀྱི་ཆ་ནས་རྒྱ་གར་ཡུལ་འདིའི་ནང་ལོ་ངོ་སྟོང་གསུམ་ཙམ་རིང་ཆོས་ལུགས་མཐུན་སྒྲིལ་ཧ་ལས་པ་རེད། དེང་སྐབས་རྒྱ་གར་དེང་རབས་ཅན་གྱི་སྤྱི་ཚོགས་འདིའི་ནང་དུའང་ཆོས་ལུགས་མཐུན་སྒྲིལ་ཡག་ཐག་ཆོད་རེད། རྒྱ་གར་ནང་ཁ་ཆེའི་ཆོས་ལུགས་ཤི་ཡ་ (Shia) དང་སུན་ནི་ (Sunni) གཉིས་དབར་འཁྲུག་རྩོད་བྱུང་བའི་སྐད་ཆ་ནམ་ཡང་གོ་མྱོང་མེད། དཀའ་ངལ་རྩ་བ་ནས་མེད། འོན་ཀྱང་རྒྱལ་ཁབ་འགའ་ཤས་ནང་ཤི་ཡ་ (Shia) དང་སུན་ནི་ (Sunni) གཉིས་བར་འཁྲུག་རྩོད་བྱེད་བཞིན་ཡོད། ཅེས་གསུངས།
ཡང་གཞོན་སྐྱེས་ཚོར་ཤེས་ཡོན་སློབ་སྦྱོང་གལ་གནད་ཆེན་པོ་ཡིན་པའི་སྐོར་ལ་ཁོང་གིས། རྒྱ་གར་རང་བཙན་ཐོབ་རྗེས་ཤེས་ཡོན་གྱི་མཐུན་རྐྱེན་ཐོག་ཡར་རྒྱས་ཧ་ཅང་ཕྱིན་ཡོད། གཞུང་གི་ལས་བྱེད་དང་ཆོས་ལུགས་དབུ་ཁྲིད། དེ་བཞིན་མི་རབས་རྒན་པ་ཚོས་གཞོན་སྐྱེས་ཚོའི་ཤེས་ཡོན་ཐོག་འགན་ཁུར་མང་ཙམ་བཞེས་དགོས་པ་ཧ་ཅང་གལ་ཆེན་པོ་རེད། དེང་དུས་ཤེས་ཡོན་ལམ་ལུགས་ཟེར་བ་འདི་གཙོ་བོ་ནུབ་ཕྱོགས་ནས་དར་བ་ཞིག་རེད། ཐོག་མར་དབྱིན་ཇིས་རྒྱ་གར་ནང་གསར་གཏོད་བྱས་པ་ཞིག་རེད། ཤེས་ཡོན་ལམ་ལུགས་དེ་ནི་གཙོ་བོ་ཕྱི་དངོས་པོའི་མཐུན་རྐྱེན་གྱི་རིན་ཐང་གཙིགས་ཆེར་འཛིན་པ་ལྟ་བུ་འདུག དེ་ཙམ་གྱི་མི་བདེ་སྐྱིད་ལྡན་པ་ཞིག་བཟོ་རྒྱུར་འདང་གི་མི་འདུག ཕྱི་དངོས་པོའི་མཐུན་རྐྱེན་དེ་དག་གཙོ་བོ་ལུས་པོའི་འཕྲོད་བསྟེན་ལ་ཕན་ཐོགས་ཡོད་པ་མ་གཏོགས་བསམ་བློའི་འཕྲོད་བསྟེན་ལ་ཕན་ཐོགས་མེད། དེང་དུས་ཤེས་ཡོན་ལམ་ལུགས་ལ་མཚོན་ན་ཨ་རི་དང་ཡུ་རོབ་སོགས་ནང་ཡར་རྒྱས་ཧ་ཅང་ཚད་མཐོན་པོར་སོན་ཡོད། འོན་ཀྱང་རྙོག་གྲ་དང་གྲ་མ་འགྲིག་པ་ཧ་ཅང་མང་པོ་འདུག མིའི་བསམ་བློའི་ནང་ཁོང་ཁྲོ་དང་ཕྲག་དོག་སོགས་ཧ་ཅང་ཤུགས་ཆེན་པོ་འདུག ངོས་ལ་ཨ་སྒོར་དུང་ཕྱུར་བདག་པོ་ཡིན་པའི་གྲོགས་པོ་མང་པོ་ཡོད། ཁོང་ཚོ་ཧ་ཅང་ཕྱུག་པོ་རེད། འོན་ཀྱང་མི་ཞིག་ཡིན་པའི་ཆ་ནས་སེམས་ནང་དུས་རྟག་ཏུ་མ་སྐྱིད་པ་ཧ་ཅང་བྱས་ནས་སྡོད་ཀྱི་འདུག དེ་ལས་ལྡོག་སྟེ་དཔལ་འབྱོར་གྱི་གནས་སྟངས་སྐྱོ་པོ་ཡིན་ཡང་སེམས་པ་ཧ་ཅང་སྐྱིད་པོ་ཡོད་མཁན་དེ་འདྲ་ཡོད། དེར་བརྟེན་ཕྱི་དངོས་པོ་རྐྱང་རྐྱང་གིས་སེམས་ནང་ཞི་བདེ་སྐྲུན་མི་ཐུབ། བསམ་བློའི་ནང་ཞི་བདེ་ཡོང་བར་ཆོས་ལུགས་མི་འདྲ་བ་དེ་དག་གིས་ཕན་ཐོགས་བྱེད་ཐུབ། ལྷག་པར་རྒྱ་གར་སྲོལ་རྒྱུན་ནས་དར་བའི་རིས་མེད་ཀྱི་ལྟ་ཚུལ་ལ་ཆོས་ལུགས་ཚང་མར་གུས་བརྩི་ཞུ་དགོས་པ་མ་ཟད། ཆོས་ཁས་མི་ལེན་མཁན་ལའང་གུས་བཀུར་ཞུ་རྒྱུའི་ལམ་སྲོལ་ཞིག་ཡོད། རྒྱ་གར་གྱི་རྩ་ཁྲིམས་ལ་མཚོན་ནའང་རིས་མེད་ཀྱི་ལྟ་གྲུབ་ལ་གཞི་བཅོལ་བ་ཞིག་རེད། རིས་མེད་ཀྱི་ལྟ་གྲུབ་དེའི་ཐོག་ནས་ཕྱི་དངོས་པོ་རྐྱང་པས་མི་ཚེ་བདེ་སྐྱིད་ལྡན་པ་ཞིག་སྐྲུན་ཐུབ་རྒྱུ་མིན་པ་ར་སྤྲོད་གསལ་པོ་བྱེད་དགོས། རྒྱ་གར་གནའ་རབས་ཀྱི་བློའི་རྣམ་གཞག་དང་བྱེད་ལས། ཆགས་སྡང་སོགས་ཉོན་མོངས་པའི་བློར་གཉེན་པོ་ཇི་ལྟར་བསྟེན་དགོས་པའི་སྐོར་ཧ་ཅང་ཕྱུག་པོ་ཡོད། ང་ཚོས་ལེགས་བཤད་དེ་དག་ཤེས་ཡོན་གྱི་ངོ་བོར་བརྩིས་ནས་སློབ་ཚན་ནང་འཇོག་ཐུབ་པ་བྱེད་དགོས། དེང་སྐབས་ངོས་ཀྱིས་ལུས་པོའི་འཕྲོད་བསྟེན་གལ་ཆེ་ཡིན་པ་ལྟར་བསམ་བློའི་འཕྲོད་བསྟེན་ཡང་གལ་ཆེར་འཛིན་དགོས་པ་ཤོད་བཞིན་ཡོད། དེར་བརྟེན་ངོས་ཀྱི་འགན་ཁུར་མཐའ་མ་དེ་རྒྱ་གར་གནའ་རབས་ཀྱི་ལེགས་བཤད་བསྐྱར་གསོ་བྱ་རྒྱུ་དེ་རེད། ཅེས་གསུངས།
ཕྱི་ཚེས་ ༢༥ ཉིན། ༧གོང་ས་རྒྱལ་བ་རིན་པོ་ཆེ་མཆོག་གིས་ལ་དྭགས་ཟངས་དཀར་ནང་རྟེན་གཞི་བྱས་པའི་ལམ་སྒྲོན་སློབ་གྲྭའི་དགེ་ལས་སློབ་ཕྲུག་རྣམས་ལ་བཀའ་སློབ་སྩལ་གནང་སྐབས། དཀའ་ངལ་འཕྲད་རྒྱུའི་རྒྱུ་རྐྱེན་གཙོ་བོ་དེ་བླང་དོར་གྱི་གནས་ལ་རྨོངས་པའི་མ་རིག་པའི་དབང་གིས་ང་ཚོར་དཀའ་ངལ་འདི་འཕྲད་པ་རེད། དེ་ལྟར་ཡིན་སྟབས་རྒྱ་རིགས་གྲོགས་པོ་ཚོའི་བླང་དོར་གྱི་གནས་ལ་རྨོངས་པའི་མི་ཤེས་པ་དེ་དག་སེལ་ནས་བོད་པའི་དཀའ་ངལ་སེལ་ཡག་ཅིག་རེད། རང་རྒྱལ་གཞན་ཕམ་ཟེར་གྱི་མེད། ང་ཚོར་དཀའ་ངལ་དེ་དག་རྨོངས་པའི་དབང་གིས་འཕྲད་པ་རེད། རྒྱ་རིགས་མང་པོ་ཞིག་གིས་བོད་ཀྱི་དངོས་ཡོད་གནས་ཚུལ་མ་ཤེས། སྤྱིར་སྟངས་མིའི་བསམ་བློའི་འགྲོ་སྟངས་དེའང་མ་ཤེས་པར་དྲག་རྩུབ་ཁོ་ན་བྱས་ནས་མིའི་བསམ་བློར་འགྱུར་བ་གཏོང་ཐུབ་རྒྱུ་རེད་བསམ་པ་དྲན་བཞིན་ཡོད། དེ་ཚོ་མ་ཤེས་པའི་དབང་གིས་རེད། དེའི་ཁུངས་འཁྱོལ་ཐུབ་ཐབས་མེད། དེ་རིང་ཁ་སང་གི་རྒྱ་ནག་དང་ལོ་བཞི་བཅུའི་གོང་གི་རྒྱ་ནག་བར་འགྱུར་བ་ཧ་ཅང་ཕྱིན་ཡོད། དེར་བརྟེན་ལེགས་ཉེས་འབྱེད་པའི་བླང་དོར་གྱི་མིག་ཐོབ་ནས་ང་ཚོ་བོད་ཀྱི་ཆོས་དང་རིག་གཞུང་འདིས་རྒྱ་ནག་ལ་ཕན་ཐོགས་རླབས་ཆེན་ཞིག་བྱེད་ཐུབ། རྒྱ་ནག་དཔལ་འབྱོར་ཡར་རྒྱས་ཧ་ཅང་ཆེན་པོ་འགྲོ་སྐབས་འདིར་བོད་ལ་ཚུར་དེང་རབས་ཅན་གྱི་དངོས་པོ་ཡར་རྒྱས་ཡོང་རྒྱུར་ཏན་ཏན་ཕན་ཐོགས་ཆེན་པོ་བྱེད་ཐུབ་རྒྱུ་རེད། དེར་བརྟེན་ལོ་རྒྱུས་ཐོག་ནས་བོད་རང་བཙན་ཡིན་ཡང་ང་ཚོས་རང་བཙན་མ་རྩད་པར་དབུ་མའི་ལམ་ཞེས་པ་འདི་གཉིས་ཕན་གྱི་བསམ་བློར་གཞི་བཅོལ་བ་རེད། རྒྱལ་ཁབ་ལ་ཡིན་ནའང་ཕན་རྒྱུ་དང་། བོད་པ་ལ་ཡིན་ནའང་ཕན་རྒྱུ་རེད། ངོས་རང་རྟག་ཏུ་ཡུ་རོབ་སྤྱི་མཐུན་ཚོགས་པར་ཡིད་འཕྲོག་བཞིན་འདུག འོན་ཀྱང་རྒྱ་ནག་མགོ་འཁྲིད་མཁྲེགས་འཛིན་ཅན་དེ་འདྲས་དགོས་དབང་གིས་ཆེད་མངགས་ཏཱ་ལའི་བླ་མ་ཁ་བྲལ་བ་རེད། རང་བཙན་རྩོད་མཁན་རེད། ཅེས་ཟེར་བཞིན་ཡོད་ཀྱང་། ང་ཚོས་རྒྱ་ནག་གི་རྩ་ཁྲིམས་ནང་འཁོད་པའི་མིང་དོན་མཚུངས་པའི་རང་སྐྱོང་གི་གནས་བབ་ཚད་ལྡན་ཞིག་ཡོད་པ་དེ་ཐོབ་ཐབས་བྱེད་བཞིན་པ་ལས་རྒྱ་ནག་དང་ཁ་བྲལ་གྱི་རང་བཙན་དགོས་ནམ་ཡང་ཟེར་གྱི་མེད་པ་འཛམ་གླིང་ཚང་མས་ཤེས་གསལ་རེད། ཨ་རིའི་སྲིད་འཛིན་སྐུ་ཞབས་ཨོ་བྷ་མ་དང་ངོས་རང་ལྷན་ཕོ་བྲང་དཀར་པོའི་ནང་མཇལ་འཕྲད་གྲུབ་མཚམས་ཕོ་བྲང་དཀར་པོ་ནས་གསར་འགོད་གསལ་བསྒྲགས་ཤིག་སྤེལ་བ་བརྒྱུད་ཨ་རིའི་སྲིད་འཛིན་མཆོག་གིས་བོད་མིའི་དབུ་མའི་ལམ་གྱི་ལངས་ཕྱོགས་དེར་མཐའ་གཅིག་ཏུ་རྒྱབ་སྐྱོར་ཡོད་པ་བསྒྲགས་ཡོད། དེར་བརྟེན་ང་ཚོས་རང་བཙན་རྩོད་ཀྱི་མེད་པ་འཛམ་གླིང་ཀུན་གྱིས་ཤེས་གསལ་རེད། སྔ་ལོ་ནས་བཟུང་རྒྱ་ནག་གཞུང་གིས་ངོས་ལ་ཐད་ཀར་སྐྱོན་བརྗོད་བྱེད་རྒྱུ་ཉུང་དུ་ཕྱིན་སོང་། ང་ཚོས་བལྟས་ཆོག ལོ་གཉིས་ཙམ་རྗེས་འགྱུར་བ་ཕལ་ཆེར་འགྲོ་རྒྱུ་རེད། ཅེས་གསུངས།
ཧི་མ་ལ་ཡ་རི་རྒྱུད་དུ་བོད་སྐད་བོད་ཡིག་སློབ་པའི་འགན་བོད་མི་ཚོར་ཡོད་སྐོར་ཁོང་གིས། ཧི་མ་ལ་ཡ་ས་ཁུལ་འདི་དག་བོད་ཀྱི་ནང་པའི་ཆོས་བྱེད་མཁན་ཆགས་ཡོད། བོད་ཀྱི་ནང་པའི་ཆོས་ཀྱི་རྩ་བ་ཐུག་ས་དེ་བཀའ་འགྱུར་བསྟན་འགྱུར་ཆགས་ཡོད། བཀའ་འགྱུར་བསྟན་འགྱུར་ནང་ཡོད་པའི་ཡི་གེ་བོད་ཡིག་རེད། འབྲས་ལྗོངས་བ་ཚོས་འབྲས་ལྗོངས་པའི་སྐད་ལ་འགྱུར་དགོས་ཡོད་ཟེར་བ་ལྟ་བུ། ཡང་ལ་དྭགས་འགའ་ཤས་ཀྱི་ལ་དྭགས་སྐད་ནང་འགྲོ་དགོས་ཡོད་ཟེར་མཁན་དེ་འདྲ་བྱུང་བ་རེད། སྐབས་དེར་བཀའ་འགྱུར་བསྟན་འགྱུར་པོ་ཏི་གསུམ་བརྒྱ་ཆ་ཚང་ལ་དྭགས་སྐད་ནང་བསྒྱུར་ཐུབ་རྒྱུ་མ་རེད། འབྲས་ལྗོངས་སྐད་ནང་བསྒྱུར་ཐུབ་རྒྱུ་མ་རེད། ཅེས་ངོས་ཀྱིས་དེ་འདྲ་བཤད་པ་ཡིན། བཀའ་འགྱུར་བསྟན་འགྱུར་མི་དགོས་ན་དེ་ག་རང་རེད། དགོས་པ་ཡོད་ན་བོད་ཡིག་དང་བོད་སྐད་མ་ཤེས་པར་ཐབས་མེད་པ་ཞིག་རེད། དེར་བརྟེན་བོད་སྐད་དང་བོད་ཡིག་སློབ་སྦྱོང་སྤྲོད་རྒྱུར་བོད་རིགས་ཚོར་དམིགས་བསལ་ལས་འགན་ཞིག་ཡོད། བར་སྐབས་ཤར་མོན་ནས་ནུབ་ལ་དྭགས་བར་དགོན་པ་ཁག་དེ་དག་སློབ་གཉེར་ཁང་ཞིག་བཟོ་དགོས་འདུག་ཅེས་ཚོགས་པ་ཞིག་བཙུགས་འདུག དེ་སྔ་ཁོ་ཚོར་ངོས་རང་ལྡི་ལི་ནས་ཐུག་འཕྲད་བྱུང་བ་ལྟར་བསྔགས་བརྗོད་ཆེན་པོ་ཞུས་པ་ཡིན། ང་ཚོའི་ཁ་དཔེར། ནོར་བུ་རང་ལ་ཡོད་དུས་ནོར་བུའི་ནོར་ཉམས་མ་ཆོད། ནོར་བུ་གཞན་ལ་ཤོར་དུས་སེམས་པ་གཏིང་ནས་སྐྱོ་བྱུང་ཞེས་པ་འདི་ལྟར་ཆགས་རྒྱུ་རེད། ཅེས་དང་། ད་ལྟ་བཀའ་འགྱུར་བསྟན་འགྱུར་པོ་ཏི་གསུམ་བརྒྱའི་ནང་ཡོད་པའི་རིག་གནས་དེ་དག་སོ་སོའི་རིག་གནས་རེད། བཀའ་འགྱུར་བསྟན་འགྱུར་ཡོད་སྐབས་དོ་སྣང་དེ་ཙམ་མེད་པ་བྱས། རིམ་བཞིན་བོད་སྐད་རྩ་བ་ནས་བརྗེད། བོད་ཡིག་ཁྱོན་ནས་མ་ཤེས་པ་ཞིག་ཆགས་སྐབས་གཞི་ནས་མཁས་དབང་དེ་འདྲས་སངས་རྒྱས་པའི་ལྟ་གྲུབ་སྐོར་ཤོད་སྐབས་གཞི་ནས་འགྱོད་པ་སྐྱེ་རྒྱུ་ཞིག་ཆགས་རྒྱུ་རེད། དེར་བརྟེན་ཁོང་ཚོར་བོད་ཡིག་སློབ་རྒྱུ་དེ་ཧ་ཅང་གལ་ཆེན་པོ་རེད་འདུག ལ་དྭགས་ས་ཁུལ་ལ་མཚོན་ན་ལོ་ལྔ་བཅུ་དྲུག་ཅུའི་ནང་ཡར་རྒྱས་ཧ་ཅང་ཕྱིན་ཡོད། ཟངས་དཀར་ལ་མཚོན་ནའང་ཡར་རྒྱས་འགྲོ་བཞིན་ཡོད། འདིར་ཤེས་ཡོན་ཡར་རྒྱས་གཏོང་ཆེད་ལམ་སྒྲོན་སློབ་གྲྭ་འདི་བཙུགས་པ་རེད། ཧ་ཅང་ཡག་པོ་རེད། བསྔགས་བརྗོད་ཡོད། ཤེས་ཡོན་ཟེར་བ་དེར་ཆོས་ལུགས་སྐད་ཆ་གང་ཡང་མེད། ཆོས་ལུགས་གང་བྱས་མིན་སོ་སོའི་སྒེར་གྱི་གནས་ཚུལ་རེད། ཤེས་ཡོན་བརྗོད་སྐབས་ཀུན་ལ་ཁྱབ་པ་ཞིག་རེད། ཁྱེད་རང་ཚོས་ལོ་ལྟར་གྲངས་ཉུང་མི་རིགས་ཀྱི་ཚུལ་དུ་ཁ་ཆེའི་སློབ་ཕྲུག་གཉིས་ལ་སློབ་འཇུག་གོ་སྐབས་སྤྲོད་རྒྱུ་འདི་ཧ་ཅང་ཡག་པོ་བྱུང་འདུག སློབ་གྲྭའི་དགེ་ལས་ཡོངས་ལ་མཐུན་རྐྱེན་འཛོམས་པོ་དེ་ཙམ་མེད་ཀྱང་འདིར་བསྡད་ནས་ཕྲུ་གུ་ཚོར་སློབ་སྦྱོང་སྤྲོད་རྒྱུའི་འགན་ཁུར་བླངས་པ་དེར་ངོས་ཀྱིས་རྗེས་སུ་ཡི་རངས་དང་ཐུགས་རྗེ་ཆེ་ཟེར་རྒྱུ་ཡིན། ཞེས་གསུངས་འདུག
ཕྱི་ཚེས་ ༢༤ ཉིན། ༧གོང་ས་རྒྱལ་བ་རིན་པོ་ཆེ་མཆོག་ཟངས་དཀར་འཕྲོད་བསྟེན་སྨན་ཁང་དང་། གསོ་རིག་ཉམས་ཞིབ་ཁང་དུ་ཆིབས་སྒྱུར་བཀའ་དྲིན་བསྐྱངས་ནས་དད་ལྡན་མང་ཚོགས་རྣམས་ལ་བཀའ་སློབ་སྩལ་གནང་སྐབས། ས་ཆ་ཁུག་ཀྱོག་ཅིག་ཏུ་བོད་སྨན་དང་ཕྱི་ལུགས་སྨན་གྱི་མཐུན་རྐྱེན་འཛོམས་པའི་སྨན་ཁང་ཞིག་རྒྱག་ཐུབ་པ་བྱུང་བ་དེ་འབྲེལ་ཡོད་དབུ་ལས་ཚང་མས་དཀའ་ལས་བརྒྱབས་པ་ལ་བརྟེན་ནས་བྱུང་བ་ཡིན་སྐོར་བསྔགས་བརྗོད་དང་། ཡུལ་དེའི་སེར་སྐྱ་མི་མང་གིས་སྐྱབས་སུ་མཆི་ལབ་པ་མ་ཡིན་པར་བཀའ་གནང་བ་རྣམས་གང་ཐུབ་ཅི་ཐུབ་ཀྱིས་ལག་ལེན་དུ་འཁེལ་གྱི་ཡོད་པར་ཐུགས་རྗེ་ཆེ་ཞེས་གསུངས་ཡོད་འདུག
ཁོར་ཡུག་སྲུང་སྐྱོབ་ཐད་དོ་སྣང་དགོས་པའི་སྐོར་ལ་ཁོང་གིས། ངོས་རང་དྷ་སར་བསྡད་ནས་ལོ་ངོ་ ༦༠ མིན་ཙམ་ཕྱིན་པ་རེད། ངོས་རང་ཐོག་མར་དྷ་སར་འབྱོར་སྐབས་དགུན་དུས་ཁ་བ་ཧ་ཅང་མང་པོ་བབ་ཀྱི་འདུག དེ་ནས་ལོ་རེ་བཞིན་ཁ་བ་ཉུང་དུ་ཕྱིན་ནས་དེང་སྐབས་ཁ་བ་གང་ཙམ་ཉུང་ཉུང་རེད། དེར་བརྟེན་ངོས་ཀྱིས་ཁོང་ཚོར་ད་ལྟ་དྷ་སར་ཆུ་ཡོད་པ་དེ་རི་མགོར་དགུན་ཁ་གངས་བབས་པར་བརྟེན་ནས་ཆུ་འབེལ་པོ་ཡོང་བཞིན་ཡོད། གངས་ཉུང་དུ་ཉུང་དུ་འགྲོ་རྒྱུ་རེད། མ་འོངས་པར་གངས་རི་དེ་དག་མེད་པ་ཆགས་ཚེ་ཆུའི་དཀའ་ངལ་འཕྲད་རྒྱུ་ཡིན་སྟབས། ད་ལྟ་ནས་ཆུ་མཛོད་རྒྱག་རྒྱུའི་ཐོག་བསམ་བློ་གཏང་ན་ཡག་པོ་རེད་ཅེས་དེ་འདྲ་ཤོད་བཞིན་ཡོད། ས་གནས་འདིར་མཚོན་ནའང་ད་ལྟ་ཕྱི་ལོ་ ༢༠༡༨ དང་ ༢༠༢༨། ༢༠༣༨ སླེབ་སྐབས་ཕལ་ཆེར་གངས་དེ་དག་ཉུང་དུ་འགྲོ་རྒྱུ་རེད། རིམ་བཞིན་ཟངས་དཀར་ཡུལ་དང་ལ་དྭགས་ས་ཁུལ་མང་པོ་ཞིག་ལ་ཆུ་ཧ་ཅང་དཀོན་པོ་ཆགས་རྒྱུའི་བཟོ་ལྟ་འདུག དེར་བརྟེན་ཁོར་ཡུག་ལ་དོ་སྣང་ཤུགས་ཆེ་ཙམ་བྱེད་དགོས། ད་ལྟ་ཆུ་ཕྲན་བུ་ཡོད་པའི་དུས་སྐབས་འདིར་ཤིང་སྣ་འདེབས་འཛུགས་བྱ་རྒྱུས་མཚོན་གང་དང་གང་བྱེད་རྒྱུ་ཡོད་པ་དེ་ཚོའི་ཐོག་བསམ་བློ་གཏོང་དགོས། ཁོར་ཡུག་སྐོར་གྱི་མཁས་དབང་དེ་འདྲ་སྐད་བཏང་ནས་སྐད་ཆ་དྲིས་དེ་འདྲ་བྱས་པ་ཡིན་ན་ཡག་པོ་ཡོད། ངོས་རང་དེ་སྔ་ཨེ་ཛི་རལ་ཡུལ་དུ་ཐེངས་འགའ་ཤས་ཕྱིན་པ་རེད། ཇིའུ་གཞིས་ཆགས་ཡོད་སའི་ས་ཁུལ་དུ་ཆུ་ཉུང་ཉུང་ཞིག་བེད་སྤྱོད་བྱས་ནས་ཤིང་སྣ་དང་སྔོ་ཚལ་འདེབས་འཛུགས་ཤུགས་ཆེན་བྱས་པར་བརྟེན་ལྗང་ཐང་ངེར་འདུག དེ་མིན་པེ་ལི་སི་ཊན་(Palestine) ཡོད་སར་བྱེ་ཐང་(Desert) བྱས་ནས་འདུག ངོས་ཀྱིས་འདི་འདྲ་དྲན་བཞིན་འདུག གཅིག་བྱས་ན་ཨེ་ཛི་རལ་གྱི་ཁོར་ཡུག་མཁས་པ་དེ་འདྲ་དང་སྐད་ཆ་བཤད་ནས་བྱེད་རྒྱུ་གང་འདུག དེའི་ཐོག་བསམ་བློ་གཏོང་དགོས་པ་འདུག གཞན་ལོ་ ༢༠།༣༠ ཕྱིན་པའི་རྗེས་ལ་ཏན་ཏན་ཆུའི་དཀའ་ངལ་འཕྲད་རྒྱུ་རེད། ཁྱེད་རང་ཚོ་ཟངས་དཀར་བ་ཚང་མ་རྒྱབ་ཏུ་རྡོག་མཁྲེས་རེ་འཁུར་ནས་རྒྱ་གར་དམའ་སར་འགྲོ་རྒྱུ་འཁེལ་ཡོང་། ང་ཚོ་ལོ་བརྒྱ་ཕྲག་སྟོང་ཕྲག་རིང་འདི་འདྲ་བྱས་ནས་བསྡད་པ་ཡིན། ད་དུང་མུ་མཐུད་འདི་འདྲ་བྱས་ནས་སྡོད་ཐུབ་རྒྱུ་རེད། འགྲིག་འགྲོ་རྒྱུ་རེད་བསམ་པའི་བསམ་བློ་དེ་མ་གཏོང་། ཁོར་ཡུག་ལ་ཧ་ཅང་འགྱུར་བ་འགྲོ་བཞིན་ཡོད། གོ་ལའི་ཚ་དྲོད་འཕེལ་བཞིན་ཡོད་པ་རེད། འཛམ་གླིང་ཚ་དྲོད་ཧ་ཅང་རྒྱས་བཞིན་འདུག གོང་དུ་ཆོས་འཕེལ་བཟོད་པས་ངོས་རང་ཟངས་དཀར་ཁུལ་འདིར་ཡང་ཡང་ཡོང་རོགས་གསུངས་པ་མ་ཟད། དུས་འཁོར་དབང་ཆེན་བྱེད་རོགས་ཟེར་བ་དེ་འདྲ་ཧ་ལམ་ཁག་པོ་རེད། དུས་འཁོར་དབང་ཆེན་སྔ་མོ་འདིར་བྱས་པ་རེད། དུས་འཁོར་དབང་ཆེན་ཞུས་ནས་རྟོགས་པ་རྙེད་པ་ག་ཚོད་ཡོད་དམ། ད་ཕལ་ཆེར་ཡང་ཡང་ཡོང་ཐུབ་རྒྱུ་ཁག་པོ་རེད། ལོ་ཡང་མཐོ་རུ་འགྲོ་བཞིན་ཡོད། གང་ལྟར་ངོས་རང་འདིར་གཟུགས་པོ་དངོས་སུ་སླེབ་རུང་མ་སླེབ་རུང་ངོས་ཀྱིས་ཁྱེད་ཚོ་དད་ལྡན་སེམས་ཅན་སུ་གཅིག་ཀྱང་ངོས་ཀྱིས་དུས་ནམ་ཡང་བརྗེད་རྒྱུ་མ་རེད། སྤྱིར་སེམས་ཅན་ཐམས་ཅད། ཡང་སྒོས་ངོས་ལ་རེ་བ་དང་ཡིད་ཆེས། དད་པ་བྱེད་མཁན་ཚོ་ངོས་ཀྱིས་ནམ་ཡང་བརྗེད་མི་ཡོང་། ཞེས་གསུངས་སོང་།
སངས་རྒྱས་དཀོན་མཆོག་གིས་དགའ་ལྡན་ཕོ་བྲང་དང་བོད་མིའི་སྒྲིག་འཛུགས་ཀྱི་དྲ་རྒྱ་ལས་བསྡུ་སྒྲིག་བྱས།


text:
ངེད་མཚོ་སྔོན་ཞིང་ཆེན་མཚོ་ལྷོ་ཁུལ་བོད་ཡིག་ཆ་འཕྲིན་ལག་རྩལ་ཞིབ་འཇུག་ལྟེ་གནས་ཀྱིས《 བོད་ཡིག་ཤེས་སྟོབས་ཅན་གྱི་འདུས་གྲུབ་སྤྲིན་རྩིས་གཞིའི་དྲ་སྟེགས་ཆེན་མོར་ཞིབ་འཇུག་དང་འཛུགས་སྐྲུན》 ཞེས་པའི་ལས་གཞི་ཆེན་པོ་ཞིག་སྒྲུབ་འགོ་བརྩམས་ཡོད། འདིས་བོད་ཡིག་ཆ་འཕྲིན་གྱི་སྟོང་ཆ་མང་པོ་ཞིག་སྐོང་འཆར་ཡོད་དེ། བྱེ་བྲག་ཏུ་བཤད་ན་བོད་ཡིག་འཚོལ་བཤེར་སྣེ་ཤན་མ་ལག་དང་། བོད་ཡིག་བསྟན་བཅོས་ཕྱི་མོ་འཚོལ་བཤེར་མ་ལག བོད་ཡིག་རིག་མཛོད་དྲི་བ་དྲིས་ལན་མ་ལག་བཅས་གཞི་གཅིག་ཏུ་འདུས་གྲུབ་བྱུང་བའི་སྤྲིན་རྩིས་གཞིའི་དྲ་སྟེགས་ཤིག་བཟོ་རྒྱུ་ཡིན།
བོད་ཡིག་འཚོལ་བཤེར་སྣེ་ཤན་མ་ལག་ལ་མཚོན་ན་རྒྱལ་ཁབ་ཕྱི་ནང་གི་ཆེད་མཁས་པ་མང་པོ་ཞིག་གིས་ལོ་ངོ་བཅུ་ཕྲག་ལྷག་ལ་ཞིབ་འཇུག་དང་ཚོད་ལྟ་བྱས་ཀྱང་། རྩིས་འཕྲུལ་ནས་བོད་ཡིག་ངོས་འཛིན་གྱི་ལག་རྩལ་མཐིལ་ཕྱིན་པ་ཞིག་རེག་མ་ཐུབ་ཕྱིར་ད་ལྟའི་བར་དུ་མཇུག་འབྲས་མ་སྨིན་པར་ལྷག་ཡོད་པ་རེད། དེ་བཞིན་དུ་བོད་ཡིག་བསྟན་བཅོས་ཀྱི་ཕྱི་མོ་མ་ལུས་རྩིས་འཕྲུལ་དུ་འཇུག་པའམ་དེ་དག་ཐམས་ཅད་གྲངས་འཛིན་ཅན་དུ་བསྒྱུར་བའི་ལས་ལ་ཞུགས་མཁན་ནམ་ཉམས་ཞིབ་བྱེད་མཁན་ཡང་གཞི་ནས་མང་པོ་ཞིག་མེད་པ་རེད། སློབ་གཉེར་པ་རྣམས་ལ་མི་ཤེས་ལན་འདེབས་དང་གང་མཁོ་དེ་སྤྲོད་ཀྱི་བོད་ཡིག་རིག་མཛོད་དྲི་བ་དྲིས་ལན་གྱི་མ་ལག་ཅིག་ཀྱང་འཐུས་ཚང་དུ་ཆགས་མེད། གོང་སྨོས་དག་ནི་བོད་ཡིག་ཆ་འཕྲིན་གྱི་སྟོང་ཆ་ཡིན་པ་མ་ཟད་འཛམ་གླིང་ཆ་འཕྲིན་གྱི་རྗེས་སུ་ལུས་པའི་མཚོན་རྟགས་ཤིག་ཀྱང་རེད། སྤྱིར་བོད་ཡིག་རང་སྟེང་ནས་དགེ་མཚན་མ་ལུས་ཚང་ཡོད་ནའང་བེད་སྤྱོད་གཏོང་མཁན་གང་ཟག་གི་རིག་སྟོབས་ཞན་པའི་གནས་སུ་ལྷུང་སྟེ་སྔོག་འདོན་ཚེགས་དཀའ་བར་གྱུར་འདུག དེར་བརྟེན། བོད་ཡིག་ཀྱང་འཛམ་གླིང་ཆ་འཕྲིན་གྱི་ཆུ་གཏེར་ཆེན་པོའི་ཀློང་དུ་རིན་ཆེན་ནོར་བུའི་གླིང་ཕྲན་ཞིག་ཏུ་བསྒྱུར་རྒྱུ་ནི་ཁ་ཚ་དགོས་གཏུགས་ཀྱི་གནས་སུ་བབས་ཡོད་དོ། །
གོང་གི་རྒྱུ་མཚན་ལ་དམིགས་ཏེ། མཚོ་ལྷོ་ཁུལ་བོད་ཀྱི་སྐད་ཡིག་ལས་དོན་གཞུང་སྒྲུབ་ཁང་གིས་མིག་རྒྱ་ཡངས་པར་ཕྱེས་ཏེ་རྒྱང་རིང་ཕུགས་ལ་གཞིགས་ཤིང་། བོད་ཡིག་ཆ་འཕྲིན་གོང་སྤེལ་གྱི་བྱ་གཞག་ཁག་པོ་རང་སྟོབས་ཀྱིས་ཐེག་ཏུ་བླངས། མ་ཟད་ཁུལ་ཨུ་དང་ཁུལ་སྲིད་གཞུང་ལ་ཡང་ཡང་སྙན་ཞུ་ཕུལ་མཐར། གོང་སྲིད་གཞུང་ནས་ཀྱང་བོད་ཡིག་ཆ་འཕྲིན་འཛུགས་སྐྲུན་དང་གོང་སྤེལ་ཐད་ལ་ངེས་ཤེས་གསལ་མོ་འདྲོངས་ཤིང་། རྒྱུ་ཤུགས་དང་མི་ཤུགས་གང་ཐད་ནས་མཐུན་རྐྱེན་གང་ལེགས་སྦྱོར་རྒྱུའི་ཁས་འཆེས། དེ་བཞིན་དུ་ངེད་མཚོ་སྔོན་པོ་ཆ་འཕྲིན་དྲ་རྒྱའི་ལྟེ་གནས་ཀྱང་དགོས་དབང་ལ་དམིགས་ནས་མཚོ་ལྷོ་ཁུལ་ཆ་འཕྲིན་ལག་རྩལ་ཞིབ་འཇུག་ལྟེ་གནས་སུ་མིང་བསྒྱུར་ཞིང་། ཁུལ་དང་ཞིང་ཆེན་རིམ་པའི་ཆོག་མཆན་ཐོབ་སྟེ། ཆེད་དུ་བོད་ཡིག་ཆ་འཕྲིན་ཅན་གྱི་འཛུགས་སྐུན་ཕྱོགས་ལ་ཞིབ་འཇུག་བྱེད་པའིསྡེ་ཁག་ཅིག་ཏུ་ཆགས་ཡོད།
《 བོད་ཡིག་ཤེས་སྟོབས་ཅན་གྱི་འདུས་གྲུབ་སྤྲིན་རྩིས་གཞིའི་དྲ་སྟེགས་ཆེན་མོར་ཞིབ་འཇུག་དང་འཛུགས་སྐྲུན》 ཞེས་པའི་ལས་གཞི་ཆེན་པོ་འདི་འགྲུབ་པ་ལ་བོད་ཡིག་ཆ་འཕྲིན་གྱི་ཆེད་ལས་མཁས་པའི་དཔུང་སྡེ་ཞིག་ནི་མེད་དུ་མི་རུང་བས་ན། ང་ཚོས་ནུབ་བྱང་མི་རིགས་སློབ་ཆེན་དང་། པེ་ཅིང་སློབ་ཆེན། ཀྲུང་གོའི་ཚན་རྩལ་སློབ་ཆེན། བོད་ལྗོངས་སློབ་ཆེན། མཚོ་སྔོན་དགེ་ཐོན་སློབ་ཆེན། ཀྲུང་གོའི་རྨང་གཞི་ཚད་ལྡན་ཅན་གྱི་ཞིབ་འཇུག་གླིང་སོགས་སློབ་ཆེན་དང་སྡེ་ཁག་གི་ཆེད་དུ་བོད་ཡིག་ཆ་འཕྲིན་གྱི་ཞིབ་འཇུག་ལ་གཞོལ་བའི་སློབ་དཔོན་ཆེན་མོ་བརྒྱད་གདན་ཞུས་ཏེ། ཁོང་རྣམས་ཀྱི་བློ་གྲོས་ཀྱི་ཉིང་བཅུད་གཞི་གཅིག་ཏུ་བསྡུས་ནས་གོང་བུ་ཆིག་སྒྲིལ་གྱིས་བོད་ཡིག་ཆ་འཕྲིན་ལག་རྩལ་ལ་ཞིབ་འཇུག་གནང་བའི་རྩ་འཛུགས་ཤིག་གམ་སྒྲིག་གཞི་ཞིག་ཐོག་མར་གྲུབ་ཡོད། ཆེད་མཁས་པ་དག་གིས་ནི་གཙོ་བོར་བོད་ཡིག་གི་མིང་ངམ་ཚིག་གི་དགར་སྟངས་དང་ཚིག་གི་ངོ་བོ་གསལ་འབྱེད་ཀྱི་ཐབས་ཤེས་གསར་གཏོད་བྱེད་པ། བོད་ཡིག་བསྟན་བཅོས་ཀྱི་ཕྱི་མོ་མ་ལུས་གྲངས་འཛིན་ཅན་དུ་བསྒྱུར་བ། དེ་མིན་འཚོལ་བཤེར་མཉེན་ཆས་དང་། བྱ་ར་མཉེན་ཆས། དཔྱད་བཤེར་མཉེན་ཆས་སོགས་ལག་རྩལ་གྱི་གཏིང་རིམ་ནས་མཉེན་ཆས་ཞིབ་འཇུག་དང་གསར་གཏོད། ཇུས་འགོད། བཀོལ་སྤྱོད་གཏོང་བའི“སྣོད”ཀྱི་བཞེངས་སྐྲུན་ཕྲག་ཏུ་བཞེས་ཡོད།
དེ་ན“སྣོད”ཆེན་པོ་དེ་ལ་བླུག་བྱ་ནི་བོད་ཀྱི་རྔམས་སུ་མཐུག་ཅིང་དཔངས་སུ་སྟུག་པའི་བོད་ཀྱི་རིག་གནས་ཡིན་ནོ། །རགས་རྩིས་བྱས་པ་ལྟར་ན། སྤྱི་ལོ་དུས་རབས་བདུན་པ་ནས་དུས་རབས་ཉི་ཤུ་པའི་ལོ་རབས་ལྔ་བཅུ་པའི་བར་དུ། བོད་ཀྱི་རིམ་བྱུང་བསྟན་བཅོས་སམ་གསུང་རབ་བམ་རྩོམ་གཞུང་རིགས་སྣ35000ལྷག་ཡོད་ཅིང་། བཀའ་འགྱུར་དང་བསྟན་འགྱུར་གཙོས་ནང་བསྟན་གྱི་རྩོམ་གཞུང་ཆེས་མང་ཤོས་ཡིན། ཡིན་ཡང་ཚད་མེད་པའི་བསྟན་བཅོས་སམ་གསུང་རབ་བམ་རྩོམ་གཞུང(གཤམ་དུ་རྩོམ་གཞུང་ཞེས་བསྡུས་རྒྱུ)འདི་དག་གི་ཉར་ཚགས་ཀྱི་གནས་ཚུལ་ལ་བསམ་ན་ཉམས་དམས་སུ་མཆིས་ཏེ། ཕལ་ཆེ་བ་དགོན་སྡེ་དང་། དཔེ་མཛོད་ཁང་། ཞིབ་འཇུག་ཁང་། ཡིག་ཚགས་ཁང་། རྟེན་མཛོད་ཁང་། མི་སྒེར་གཞིས་ཁྱིམ་སོགས་སུ་ཉར་ཡོད་པས་བོར་བརླག་ཚབས་ཆེ་བ་མ་ཟད། ས་རྡུལ་གྱི་ཀློང་ན་བག་ལ་ཉལ་ཏེ“ཉར་ཚགས་གཙོ་བོ་དང་བཀོལ་སྤྱོད་ཕལ་བའི”སྲོལ་རྒྱུན་གྱི་གོམས་གཤིས་མཐུག་པོས་བསྟིམས་པར་མཆིས་ཤིང་། བོད་ཀྱི་ལོ་རྒྱུས་དང་རིག་གནས། གསོ་རིག སྲིད་བྱུས་སོགས་ལ་ཞིབ་འཇུག་དང་རྒྱུན་འཛིན་བྱེད་པ་ལའང་བར་ཆད་དང་བཀག་རྒྱ་ཐེབས་ཀྱིན་ཡོད། དེར་བརྟེན། ཉར་ཚགས་ལེགས་པོ་དང་བཀོལ་སྤྱོད་ཧུར་པོ་གཏོང་དགོས་ན་ཐམས་ཅད་རྩིས་འཕྲུལ་གྱི“སྣོད”ཆེན་པོ་འདིར་བླུག་རྒྱུ་ནི་ང་ཚོའམ་དུས་རབས་འདིའི་འགན་འཁྲི་ཉག་ཅིག་ཡིན།
དེར་བརྟེན། ངེད་ཞིབ་འཇུག་ལྟེ་གནས་ཀྱིས་འཆར་བཀོད་ལྟར་ལོ་བཞི་ནས་ལྔའི་ནང་བཀའ་བསྟན་འགྱུར་གཙོ་བྱས་གཤམ་གསལ་ཕྱོགས་དྲུག་གི་རྩོམ་གཞུང་ཡོད་དོ་ཅོག་རྩིས་འཕྲུལ་དུ་ནང་འཇུག་བྱ་རྒྱུ་ཡིན་པས། དེ་རིང་འདིར་ཆེད་དུ་བརྡ་ཁྱབ་བཏང་སྟེ། ཡུལ་གྲུ་སོ་སོའམ་དཔེ་མཛོད་ཁང་དང་རྟེན་མཛོད་ཁང་། པར་སྐྲུན་ཁང་། དགོན་སྡེ་ཁག་སོ་སོ་ན་ལས་འདིར་སྤྲོ་བ་ཡོད་པའི་སྤུན་ཟླ་རྣམས་ཀྱི་ཕྱག་སོར་བཞུགས་པའི་གཏག་ཡིག་གི་མ་ཕྱི་མཐུན་རྐྱེན་གནང་རྒྱུ་དང་། ཡང་ན་ང་ཚོའི་དཔུང་སྡེ་ཁྲོད་དུ་ཞུགས་འདོད་པ་ཡོད་ན་ཕྱིས་སུ་ང་ཚོས་རྩོམ་གཞུང་གཏག་མཁན་གྱི་མཚན་བྱང་བྲི་རྒྱུ་མ་ཟད་གཏག་གླ་ཡང་འོས་འཚམ་གནང་རྒྱུ་ཡིན།
གཅིག བཀའ་བསྟན་འགྱུར་གྱི་ཕྱི་མོ་གྲངས་འཛིན་ཅན་དུ་བསྒྱུར་བ།
བཀའ་འགྱུར་དང་བསྟན་འགྱུར་ལ་བསྡོམས་པས་རྩོམ་གཞུང4570ལྷག་ཡོད་ཅིང་། སྡེ་སྣོད་གསུམ་དང་བརྒྱུད་སྡེ་བཞི་བཅས་ཚད་མ་རིག་པ་དང་། རྩོམ་རིག སྒྱུ་རྩལ། སྐད་བརྡ། ཤེར་རྟོགས་རིག་པ། སྐར་རྩིས་རིག་པ། གསོ་བ་རིག་པ། བཟོ་རིག་པ་སོགས་འདུས་པོ་ཅོག གཞན་བོན་པོའི་བཀའ་བསྟན་འགྱུར། དེ་ལ་རིགས་གཉིས་ཡོད་ཅིང་། བོན་པོའི་བཀའ་བསྟན་ལག་བྲིས་མར་བེམ་པོ157དང་ནག་ཆུ་པར་མའི་བོན་པོའི་བསྟན་འགྱུར་ལ་བེམ་པོ380ཡོད་པར་བཤད།
གཉིས། གྲུབ་མཐའི་ལོ་རྒྱུས་སོགས་ས་ཁམས་རིག་གནས་རྩོམ་གཞུང་གི་ཕྱི་མོ་གྲངས་འཛིན་ཅན་དུ་བསྒྱུར་བ།
དུས་རབས་བཅུ་གཅིག་པ་ནས་བཅོ་ལྔའི་བར་ནི་བོད་བརྒྱུད་ནང་བསྟན་རིག་གནས་མ་ལག་ཅན་དུ་འགྱུར་བའི་དུས་སྐབས་ཡིན་པ་དང་། རིགས་པའི་གཞུང་ལུགས་དར་ཁྱབ་ཆེ་བའི་དུས་སྐབས་ཡིན། ཆོས་འབྱུང་དང་རྣམ་ཐར། གདན་རབས་སོགས་ཕུན་སུམ་ཚོགས་པ་མཆིས། མདོར་ན་རྙིང་མ་པ། བཀའ་གདམས་པ། བཀའ་རྒྱུད་པ། ས་སྐྱ་པ། དགེ་ལུགས་པ། ཇོ་ནང་པ་། ཞི་བྱེད་པ་སོགས་རིས་སུ་མ་ལྷུང་བའི་གྲུབ་མཐའ་ཁག་གི་རྩོམ་གཞུང་ཡོད་དོ་ཅོག གཙོ་བོ་ལ་དཔེར་ན། ལྡེའུ་ཇོ་སྲས་ཀྱིས་མཛད་པའི《 ལྡེའུ་ཆོས་འབྱུང》 དང་། ཤཱཀྱ་རིན་ཆེན་སྡེས་མཛད་པའི《 ཡར་ལུང་ཇོ་བའི་ཆོས་འབྱུང》 ། བུ་སྟོན་རིན་ཆེན་གྲུབ་ཀྱིས་མཛད་པའི《 བུ་སྟོན་ཆོས་འབྱུང》 ། ཐུའུ་བཀན་བློ་བཟང་ཆོས་ཀྱི་ཉི་མས་མཛད་པའི《 ཐུའུ་བཀན་གྲུབ་མཐའ》 ། མྱང་ཉི་མ་འོད་ཟེར་གྱིས་མཛད་པའི《 མྱང་ཆོས་འབྱུང》 ། སྡེ་སྲིད་སངས་རྒྱས་རྒྱ་མཚོས་མཛད་པའི《 དགའ་ལྡན་ཆོས་འབྱུང་བཻཌཱུརྱ་སེར་པོ》 ། པཎ་ཆེན་བསོད་ནམས་གྲགས་པས་མཛད་པའི《 བཀའ་གདམས་གསར་རྙིང་གི་ཆོས་འབྱུང་ཡིད་ཀྱི་མཛེས་རྒྱན》 ། འབྲུག་པ་པདྨ་དཀར་པོས་མཛད་པའི《 འབྲུག་པ་ཆོས་འབྱུང》 ། བྲག་སྒོམ་པ་བསྟན་པ་རབ་རྒྱས་ཀྱིས་མཛད་པའི《 མདོ་སྨད་ཆོས་འབྱུང》 སོགས་ལྟ་བུའི་རྩ་ཆེན་དཀོན་པོ་དག
གསུམ། སྲིད་དོན་ལོ་རྒྱུས་རྩོམ་གཞུང་གི་ཕྱི་མོ་གྲངས་འཛིན་ཅན་དུ་བསྒྱུར་བ།
བོད་ཀྱི་རྒྱལ་རབས་རིམ་བྱུང་གི་ལོ་རྒྱུས་དང་། ས་གནས་ལོ་རྒྱུས། ཚོ་ཁག་གི་ལོ་རྒྱུས། ཁྱིམ་རྒྱུད་ལོ་རྒྱུས། མི་སྣའི་ལོ་རྒྱུས། བཀའ་ཡིག ཆབ་ཤོག བཅའ་ཡིག་དང་བཅས་པ།
བཞི། བོད་ཀྱི་བརྡ་སྤྲོད་རིག་པའི་རྩོམ་གཞུང་གི་མ་ཕྱི་གྲངས་འཛིན་ཅན་དུ་བསྒྱུར་བ།
བོད་ཡིག་བཀས་བཅད་ཐེངས་གསུམ་མཛད་དེ་གཏན་ལ་ཕབ་པའི་བསྟན་བཅོས《 སྒྲ་སྦྱོར་བམ་གཉིས》 ལ་སོགས་པ། སུམ་རྟགས་དག་གསུམ་གྱི་བརྡ་སྤྲོད་པའི་བསྟན་བཅོས་མ་ལུས། དེ་མིན་ཉེ་དེང་དུས་སུ་བརྩམས་པའི་བརྡ་སྤྲོད་རིག་པ་དང་སྐད་ཡིག་ཚད་ལྡན་ལེགས་བཅོས་སྐོར་གྱི་དཔྱད་རྩོམ་སྐོར།
ལྔ། གསོ་བ་རིག་པ་དང་བསྟན་རྩིས་རྩོམ་གཞུང་གི་ཕྱི་མོ་གྲངས་འཛིན་ཅན་དུ་བསྒྱུར་བ།
《 རྒྱུད་བཞི》 དང《 དཔའ་བོའི་སྙིང་བོ་བསྡུས་པ》 ། 《 བཻ་སྔོན》 དང《 བཻ་དཀར》 སོགས་གསོ་བ་རིག་པ་དང་རྩིས་དཀར་ནག་གི་གཞུང་མ་ལུས། དེ་མིན་དེང་དུས་དཔར་བསྐྲུན་མཛད་པའི་གསོ་རིག་དང་རྩིས་གཞུང་གི་དཔེ་ཆ་སྣ་ཚོགས། གཞན་སློབ་གྲྭ་ཆེ་འབྲིང་གི་གསོ་བ་རིག་པའི་སློབ་དེབ་སྣ་ཚོགས།
དྲུག དུས་རབས་རིམ་བྱུང་གཞུང་ཡིག་གི་ཕྱི་མོ་གྲངས་འཛིན་ཅན་དུ་བསྒྱུར་བ།
བོད་ཁུལ་དཔེ་མཛོད་ཁང་སོགས་ན་ཉར་ཡོད་པའི་ཡིག་ཚགས་གཙོ་བྱས་ཆབ་སྲིད་དང་དཔལ་འབྱོར། རིག་གནས། ཆོས་ལུགས། དམག་དོན། སྲིད་འཛིན་སྒྲིག་གཞི། སྒྲིག་ཁྲིམས་དང་བཅའ་ཁྲིམས། དེ་མིན་ཆོས་སྲིད་གང་རུང་གི་བླ་དཔོན་དང་ཁྲི་ཐོག་རིམ་བྱོན་གྱི་ལོ་རྒྱུས་ཡིག་ཚང་སོགས།
གོང་བསྟན་ཕྱོགས་དྲུག་གི་རྩོམ་གཞུང་མ་ཕྱི་ལག་སོན་ཅི་བྱུང་གཏག་ཡིག་ཏུ་ཕབ་ཟིན་པའམ་གཏག་འདུན་ཡོད་པ་རྣམས་ཀྱིས་ང་ཚོར་འབྲེལ་གཏུགས་ཀྱིས་མཐུན་རྐྱེན་གང་ལེགས་སྦྱར་ན། ང་ཚོས་ཀྱང་དེར་འཕྲོད་ཀྱི་བཀའ་དྲིན་མི་དམན་པའི་དྲིན་ལན་སློག་ངེས་ཡིན།
འབྲེལ་གཏུགས། རྡོ་རྗེ་རབ་བརྟན། ཁ་པར། 13897788327
ཡིག་ཟམ། djld71@163.com
མཚོ་ལྷོ་ཁུལ་བོད་ཡིག་ཆ་འཕྲིན་ལག་རྩལ་ཞིབ་འཇུག་ལྟེ་གནས་ཀྱིས།
2012ལོའི་ཟླ8པའི་ཚེས1ཉིན།


text:
2009-07-17
བརྩམས་སྒྲུང་འབྲི་སྟངས་ཀྱི་མྱོང་བྱང་མདོར་བསྡུས།
དོན་རྐྱེན། (conflict) སྙིང་དོན། (theme)བཅས་གྲུབ་ཆ་གཙོ་བོ་ལྔ་ཚང་བ་ཞིག་ལ་ཟེར། དེ་ལ་མི་སྣ་དང་དོན་རྐྱེན་སོགས་མང་ཉུང་གི་ཆ་ནས་བརྩམས་སྒྲུང་ཐུང་ངུ་(Short story)དང༌། བརྩམས་སྒྲུང་འབྲིང་བ།(Novella) བརྩམས་སྒྲུང་རིང་བ་ (Novel)བཅས་གསུམ་དུ་དབྱེ་བ་དང༌། དོན་དངོས་ཡིན་མིན་གྱི་ཆ་ནས། དངོས་ཡོད་དང་བཅོས་མ་གཉིས་སུ་དབྱེ། དེ་བཞིན་སྒྱུ་རྩལ་གྱི་ཆ་ནས་ཀྱང་དབྱེ་བ་ཡོད་པ་རྣམས་འདིར་བརྗོད་པར་མི་ནུས། བརྩམས་སྒྲུང་ནི་སྙན་རྩོམ་དང་ལྷུག་རྩོམ། འཁྲབ་གཞུང༌། དཔྱད་རྩོམ་སོགས་རྩོམ་ལུས་གཞན་དག་མང་པོའི་ཁྱད་ཆོས་ཀྱང་ལྡན་པ་ཞིག་ཡིན་པས། རྩོམ་རིག་གི་ཁྲོད་བརྩམས་སྒྲུང་ནི་སྒྱུ་རྩལ་དང་ཕན་ནུས་གཉིས་ཐད་ནས་ཁྱད་དུ་འཕགས་པ་ཞིག་ཏུ་བརྩི་བཞིན་ཡོད། འོན་ཀྱང་བརྩམས་སྒྲུང་སྤྱི་དང༌། ལྷག་པར་བརྩམས་སྒྲུང་འབྲིང་བ་དང་རིང་བ་འབྲི་བར་དཀའ་ཚེགས་ཆེན་པོ་ཡོད་པ་སྟེ། བརྩམས་སྒྲུང་རིང་བ་གཅིག་འབྲི་བར་ཉུང་ན་ཟླ་བ་ཁ་ཤས་དང་ མང་ན་ལོ་བཅུ་གྲངས་དཀའ་ལས་རྒྱག་དགོས་པ་ཡོང་གི་ཡོད། ངས་འདིར་རང་གི་མྱོང་བྱང་ནང་ནས་གཙོ་བོ་ལས་དང་པོ་བ་ཚོར་དམིགས་ཏེ་གནད་དོན་ཁ་ཤས་ཞུ་རྒྱུ་ཡིན། ༡་ དེ་ཡང་མི་གཞན་གྱི་བརྩམས་སྒྲུང་བཀླགས་སྐབས། ཀློག་པ་པོ་མང་པོའི་སེམས་ནང་དེ་འདྲ་ཞིག་ངས་ཀྱང་འབྲི་ཐུབ་ས་རེད་དྲན་གྱི་ཡོད་ཀྱང༌། ཤོག་བུ་དང་སྨྱུ་གུ་བླངས་ཏེ་འབྲི་འགོ་འཛུགས་སྐབས། ཡིག་ཕྲེང་ཁ་ཤས་བྲིས་འཕྲལ་ག་འབྲི་འདི་འབྲི་མེད་པར་གྱུར་གྱི་ཡོད། དེ་ནི་ལས་དང་པོ་བ་ཚོར་རྒྱུན་དུ་འཕྲད་པའི་དཀའ་ངལ་དང་པོ་དེ་རེད། དཀའ་ངལ་འདི་འཕྲད་དོན་ནི། བརྗོད་བྱ་ཡག་པོ་ཞིག་མ་རྙེད་པའི་དབང་གིས་བྱུང་བ་རེད། དེར་བརྟེན། རང་དང་རང་གི་ཉེ་ཁོར་གྱི་གནས་ཚུལ་ལ་དོ་སྣང་ཡག་པོ་བྱས་ཏེ་བརྗོད་བྱ་འཚོལ་དགོས། དེ་ཡང་མིག་གིས་བྱ་དངོས་ལ་ཞིབ་ཚགས་ཀྱིས་བལྟ་བ་དང༌། རྣ་བས་གཞན་གྱི་སྐད་ཆར་ཉན་ཏེ་མི་སོ་སོའི་སྐད་ཆ་བཤད་སྟངས་དང་མིང་ཚིག་བཀོལ་སྟངས་སོགས་ལ་དོ་སྣང་བྱ་དགོས། དེ་བཞིན་གནས་ཚུལ་ག་རེ་བྱུང་ཡང་དེར་ཕྱོགས་གཅིག་ཙམ་མ་ཡིན་ཕྱོགས་གཞན་དག་ནས་བསམ་བློ་བཏང་སྟེ་གནས་ཚུལ་ཆ་ཚང་ཤེས་པ་བྱེད་དགོས། མདོར་ན་རང་ཉིད་ཀྱིས་དོ་སྣང་བྱེད་ཤེས་ན། ཁྱེད་རང་གི་ཉེ་ཁོར་དུ་བརྩམས་སྒྲུང་གི་རྒྱུ་ཆས་ཁེངས་ཡོད། སྤྱིར་བཏང་གི་གནས་ཚུལ་ཆུང་ཆུང་དེ་ཚོར་ཡང་དོ་སྣང་གིས་བསམ་གཞིགས་བྱས་ཚེ། བརྗོད་བྱ་རྙེད་རྒྱུར་ཕན་པ་ཙམ་མ་ཟད། བརྩམས་སྒྲུང་གསོན་ཉམས་དོད་ལ་ཞིབ་ཆ་དང་ལྡན་པ་ཡོང་རྒྱུར་ཕན་ངེས་རེད། ༢་ བརྩམས་སྒྲུང་གི་བརྗོད་བྱ་ཡག་པོ་ཞིག་རྙེད་རྗེས། ཤོག་བུ་བླངས་ཏེ་འབྲི་བར་རྩོམ་སྐབས། ལས་དང་པོ་མང་ཆེ་བས་ཤོག་བུ་གཅིག་གཉིས་བྲིས་རྗེས་མཇུག་སྐྱེལ་ཐུབ་ཀྱི་མེད། སྐབས་འདིའི་དཀའ་ངལ་གཙོ་བོ་ནི། བརྩམས་སྒྲུང་གི་སྤྱི་ཁོག་ཅིག་རང་གི་སེམས་ནང་ཡོད་ཀྱང༌། དེ་ཤོག་ཐོག་ཏུ་ཕབ་སྐབས་གོང་འོག་སྦྲེལ་མི་ཐུབ་པ་དང༌། རྒྱུན་མཐུད་མི་ཐུབ་པ་དེ་རེད། དཀའ་ངལ་འདི་སེལ་ཐབས་གཅིག་རང་ཡོད་པ་ནི། རྩོམ་ཡིག་འབྲི་བར་གོམས་འདྲིས་ཐེབས་པ་བྱ་དགོས། ལས་ཀ་གང་འདྲ་ཞིག་ཡིན་ཡང་མ་གོམས་ན་དཀའ་ཚེགས་ཆེ་ཡང་གོམས་ན་ལས་སླ་བར་གྱུར་འགྲོ། ལྷག་པར་དུ་བརྩམས་སྒྲུང་ལ་ཆ་བཞག་ན། ལས་དང་པོ་བ་ཚོས་ཉིན་ལྟར་རང་གི་མཐོང་ཐོས་དང་འབྲེལ་བའི་གནས་ཚུལ་མགོ་མཇུག་ཚང་བ་ངག་ཐོག་ནས་བརྗོད་ཐུབ་ཀྱི་ཡོད་ཀྱང༌། ཡིག་ཐོག་ཏུ་འབྲི་མི་ཐུབ་པ་དེའི་ཐོག་ནས། བཤད་གོམས་སོང་བ་ལས་འབྲི་གོམས་བྱུང་མེད་པ་གསལ་བར་མཚོན་པས། རྒྱུན་དུ་ཉིན་ཐོ་དང་རྩོམ་ཐུང་བྲིས་ཏེ། འབྲི་གོམས་ཐེབས་པ་བྱེད་དགོས། ༣་ ལས་དང་པོ་བ་ཚོས་ཧ་ཅང་གཟབ་ནན་གྱིས་རང་གི་བརྩམས་སྒྲུང་དང་པོ་དེ་ཕུལ་དུ་བྱུང་བ་ཞིག་དང༌། གྲ་རྒྱས་པོ་ཞིག་ཡོང་ཐབས་བྱེད་ཀྱི་ཡོད། འོན་ཀྱང་དེ་ལྟར་བྱེད་སྐབས། མང་ཆེ་བས་རྩོམ་མཇུག་མ་འཁྱོལ་བར་ལུས་ཀྱི་ཡོད། དེར་བརྟེན་ཐོག་མར་བརྩམས་སྒྲུང་ཐུང་ཐུང་ཞིག་བྲིས་ན་ལེགས་ཤིང༌། དེ་ཡང་སྤྱི་ཁོག་ཙམ་ཆ་ཚང་བར་བྲིས་ཟིན་རྗེས། ཞིབ་འབྲི་བྱས་ན་ལེགས་ལ། ང་རང་གི་ཉམས་མྱོང་ལྟར་ན། སྤྱི་ཁོག་ཆ་ཚང་ཞིག་བྲིས་མ་ཚར་བར་གཞན་ལ་མ་བསྟན་ན་ལེགས་པ་ཡོང་གི་འདུག ༤་ དེ་མིན་ལས་དང་པོ་བ་མང་པོས། བརྩམས་སྒྲུང་འབྲི་སྐབས། ཚིག་སྙན་པོ་ཞེས་པའི་ཐད་གོ་ནོར་ཐེབས་ཏེ། བརྩམས་སྒྲུང་ནང་དཔེ་རྒྱན་དང་གཟུགས་རྒྱན་སོགས་སྙན་སྙན་རྫིག་རྫིག་ཐམས་ཅད་བཀོལ་ཐབས་བྱེད་ཅིང༌། དེའི་འབྲས་བུར་བརྩམས་སྒྲུང་དེ་ཚིག་རོས་ཁེངས་པའི་ཡིག་ཚོགས་ཙམ་ལས། གཞན་གྱི་ཡིད་འཕྲོག་པ་ཞིག་འབྱུང་ཐུབ་ཀྱི་མེད། ང་རང་གི་ལྟ་ཚུལ་ལྟར་ན། ཚིག་སྙན་པོ་ཞེས་པ་ནི། བརྡ་སྤྲོད་ཀྱི་གཞུང་དང་མི་འགལ་ཞིང་དོན་དེ་སྟོན་བྱེད་ཀྱི་ཚིག་འོས་ཤོས་དེ་བཀོལ་ཐུབ་ན། དེ་ལ་སྙན་པ་ཟེར་བ་རེད་སྙམ། དེ་ནི་གོས་ལྟ་བུ་ཞིག་ཡིན་པས། ཡོངས་གྲགས་ཀྱི་གོས་བཟང་བཟང་རྫིག་རྫིག་རྣམས་མི་ཀུན་ལ་རན་ཞིང་འཚམ་པར་མི་འགྱུར་བ་དང་ཆ་རེད། ༥་ བརྩམས་སྒྲུང་ནི་དོན་གྱི་བྱུང་བ་བརྗོད་པའི་རྩོམ་རིག་ཅིག་རེད། དོན་གྱི་བྱུང་བ་ཞིག་ལ་མཚོན་ན། དེ་ཐོག་མར་བྱུང་བ་༼ཀ༽ནས་བར་དུ་འཕེལ་ཏེ་རྩེ་མོར་སོན་པ་༼ཁ༽དང༌། མཐའ་མ་མཇུག་བསྒྲིལ་བའི་༼ག༽གོ་རིམ་ཞིག་ཡོད་པ་རེད། དེར་བརྟེན་རྩོམ་གྱི་འགོ་དེ། གནས་ཚུལ་གྱི་འཕེལ་རིམ་གཞི་བཟུང་འཇུག་པའི་རིམ་འཇུག་༼ཀ་ཁ་ག༽དང༌། ཡང་ན་གོ་རིམ་ལྡོག་སྟེ་འཇུག་པའི་ལྡོག་འཇུག་༼ཁ་ཀ་ག༽འབྲི་ཐག་གཅོད་ཡག་པོ་བྱེད་དགོས། སྒྲུང་ཞིག་ཡིན་པའི་ཆ་ནས། དེ་ལ་ཤོད་མཁན་ཞིག་དགོས་ཤིང༌། ཤོད་མཁན་དེ་གང་ཟག་དང་པོ་༼ང་༽དང༌། གང་ཟག་གཉིས་པ།༼ཁྱེད་༽ གང་ཟག་གསུམ་པ་༼ཁོང་༽བཅས་གང་ཞིག་སྤྱད་དེ་འབྲི་མིན་ཡང་ཐག་གཅོད་ཡག་པོ་བྱེད་དགོས། རྩོམ་འགོ་དེ་ངེས་པར་དུ་ཀློག་པ་པོའི་ཡིད་དབང་འཕྲོག་རྒྱུར་ཕན་ཐོགས་ཡོད་ས་ཞིག་དང༌། བརྩམས་སྒྲུང་གི་བརྗོད་དོན་ཡོངས་རྫོགས་ཀྱི་གཙོ་གནད་དང་འབྲེལ་བ་ཡོད་པ་ཞིག་ཡིན་དགོས། དཔེ་མཚོན་ཞིག་བཞག་ན། རྒྱལ་པོ་གྲོངས་ལ་བཙུན་མོ་ཡང་གྲོངས་པ་རེད་ལྟ་བུ་ནི་བྱུང་བ་ཞིག་ཡིན་ཡང་བརྩམས་སྒྲུང་ནང་བཤད་སྟངས་དེ་རིགས་ལ་རིན་ཐང་ལྡན་པར་བརྩི་ཡི་མ་རེད། དེའི་ཚབ་ཏུ། རྒྱལ་པོ་གྲོངས་སྟབས་བཙུན་མོ་མྱ་ངན་གྱིས་གྲོངས་བཞེས་བཤད་ན་ལེགས་པར་བརྩི་ཞིང༌། བཙུན་མོ་མྱ་ངན་དྲག་པོས་གཟིར་ཏེ་ཟས་བཅུད་གཉིད་བྲལ་དུ་གྱུར་མཐར་གྲོངས་ཤིང༌། ཁོང་ལ་དེ་ལྟ་བུའི་མྱ་ངན་དྲག་པོ་བྱུང་རྐྱེན་ནི་རང་གི་བརྩེ་བའི་གཏན་གྲོགས་ཏེ་ཡུལ་གསལ་ལྡན་གྱི་རྒྱལ་པོ་མཆོག་ཟླ་ཤས་གོང་གཞན་གྱིས་དུག་ཕུལ་ཏེ་གྲོངས་པས་རེད་ལྟ་བུ་དེ་བས་ཀྱང་ལེགས་པར་བརྩི། ༦་ བརྩམས་སྒྲུང་ནང་མི་སྣ་མང་ཉུང་དང་གཙོ་ཕལ་གྱི་དབྱེ་བ་ཐག་གཅོད་ཡག་པོ་བྱེད་དགོས། སྤྱིར་བཏང་བརྩམས་སྒྲུང་ཐུང་གྲས་ནང་དོན་རྐྱེན་གཅིག་དང་མི་སྣ་གསུམ་བཞི་ལས་མེད་ན་ལེགས་ཤིང༌། བརྩམས་སྒྲུང་ནང་གི་དོན་རྐྱེན་འགོ་ཚུགས་པ་ནས་མཇུག་རྫོགས་པའི་བར་གྱི་དུས་ཡུན་ཡང་ཉིན་གཅིག་དང་ཆུ་ཚོད་ཁ་ཤས་ལྟ་བུའི་ཐུང་ཐུང་ཡིན་ན་ལེགས། བརྩམས་སྒྲུང་གི་མི་སྣར་གཙོ་ཕལ་གྱི་དབྱེ་བ་དགོས་པར་མ་ཟད། མི་སྣ་དེ་དག་གི་གཙོ་ཕལ་གྱི་དབྱེ་བ་གཞི་བཟུང༌། གཟུགས་དབྱིབས་དང༌། གཤིས་ཀ། སྐད་ཆ། གྱོན་གོས། གནས་སྟངས་སོགས་ཞིབ་འབྲི་དང་བསྡུས་འབྲི་གང་འོས་བྱ་དགོས། ༧་ བརྩམས་སྒྲུང་ནང་གི་མི་སྣ་དེ་དག་རྟོགས་བཟོ་བྱས་པ་ཞིག་ལས་དངོས་གནས་མིན། འོན་ཀྱང་ཕུལ་བྱུང་གི་བརྩམས་སྒྲུང་ནང་གི་མི་སྣ་དེ་དག་ཀློག་པ་པོའི་ཡིད་ངོར་གཏན་དུ་གནས་ཀྱི་ཡོད། དེར་བརྟེན་དེ་ནི་གཏན་དུ་ཉམས་པ་མེད་པའི་མི་གསར་བསྐྲུན་བྱས་པ་ལྟ་བུའི་རླབས་ཆེན་གྱི་བྱ་བ་ཞིག་ཡིན་པས། དཀའ་ཚེགས་ཆེ་ཡང་དཀའ་ལས་བརྒྱབ་རིན་ཡོད་པ་ཞིག་ཡིན། བརྩམས་སྒྲུང་འབྲི་མཁན་ཚོའི་ཁྲོད་དུ་༼ཀློག་པ་པོར་སྒྲུང་བསྟན་དགོས་ཀྱི་བཤད་མི་རུང་༽ཞེས་པའི་བཤད་རྒྱུན་ཞིག་ཡོད། དེའི་གོ་དོན་ནི་ཞིབ་འབྲི་བྱས་ཏེ་ཀློག་པ་པོའི་ཡིད་ཀྱི་མིག་གིས་མཐོང་ཐུབ་པ་ཞིག་བཟོ་དགོས་པ་རེད། དེ་ཡང་ཞིབ་འབྲི་བྱེད་ཐབས་ལ། ༡༽ བྱ་བ་ཞིབ་འབྲི་དང༌། ༢༽ གཟུགས་དབྱིབས་ཞིབ་འབྲི། ༣༽ སེམས་ཁམས་ཞིབ་འབྲི། ༤༽ ཡུལ་ལྗོངས་ཞིབ་འབྲི་སོགས་ཡོད་པ་འདིར་ཡིག་ཚོགས་ལ་འཇིགས་ཏེ་མ་བྲིས་ཤིང༌། རྒྱས་པ་གཞན་ནས་ཤེས་པར་བྱ། ༨་ བྱུང་རིམ་དང་མི་སྣ། ཁོར་ཡུག་སོགས་གང་བྲིས་པ་རྣམས་ཀྱི་དགོས་དོན་གཙོ་བོ་ནི། བརྗོད་དོན་གཙོ་བོ་ལེགས་པར་མཚོན་རྒྱུ་དེ་ཡིན་ཞིང༌། བརྩམས་སྒྲུང་ལེགས་ཉེས་ཀྱི་གཞི་འཛིན་ས་ཡང་བརྗོད་དོན་གཙོ་བོའི་གནས་ཚད་མཐོ་དམའ་དང༌། དེ་ཉིད་མཚོན་སྟངས་ལེགས་ཞན་ཀྱི་རྗེས་སུ་འགྲོ་ལྡོག་བྱེད་པ་ཡིན། ཅེས་གཡར་ཁྲལ་ཙམ་དུ་ཕྲན་ཆུང་ཚེ་རིང་པས། བྲེལ་སྟབས་སུ་བྲིས།
7 comments:
ངས་ད་ཕན་བརྩམས་སྒྲུང་རིང་ཐུང་མང་པོ་ཀློག་མྱོང༌། འོན་ཀྱང་ཁྱེད་རང་གིས་བརྩམས་པའི་ཁྱི་སྐྱག་གི་སྒྲུང་དེ་སྙན་ཤོས་བྱུང༌། ད་ཡང་ཁྱེད་རང་གི་ལེགས་བཤད་མང་པོ་ལྟ་རྒྱུ་རག་ས་རེད། ང་ཧ་ཅང་དགའ་པོ་བྱུང༌།ReplyDelete
http://chungtse.blogspot.com/་ ཞེས་པ་དེ། www.chungtse.com ཞེས་པར་བསྒྱུར་ན། ལོ་གཅིག་ལ་ཌོ་ལ་བཅུ་རེད་འདུག །རང་གི་གསང་ཨང་དེ་ཚོ་རང་འཇག་སྡོད་ཀྱི་འདུག །ཕལ་ཆེར་དེ་ལ་ཡང་གཅིག་མཚུངས་ཡིན་རྒྱུ་རེད
བྱོན་པ་ལེགས། ཕྲན་གྱིས་སྒྲུང་མ་བྲིས་པར་ཡུན་རིང་སོང། དེང་སྐབས་གཞིས་བཞུགས་མཁྱེན་ལྡན་བཀྲ་ཤིས་ཚེ་རིང་གི་མི་ཚེའི་ལོ་རྒྱུས་ལས་ཞོར་དུ་བསྒྱུར་ཏེ་པར་རྩ་བཟོ་བཞིན་པའི་སྒང་ཡིན། སྒྲུང་གི་ས་བོན་འདྲ་བོ་མང་པོ་ཡོད་ཀྱང་དུས་ཚོད་རག་གི་མི་འདུགReplyDelete
རང་བདག་གི་དྲ་ཚིགས་འདི་དྲྭ་རྒྱ་རང་ལ་རྒྱ་གར་ནས་སྒྱུར་སྟངས་གང་འདྲ་ཡིན་མིན་ཤེས་མ་སོང་། ད་ལྟའི་འདི་ལ་བཀག་རྒྱ་ཆེན་པོ་འདུག དམིགས་བསལ་འདྲ་པར་རྩོམ་གྱི་དཀྱིལ་ལ་བཀོད་དགོས་ས་དང་རྩོམ་སོ་སོར་ཞབས་མཆན་དགོད་ཕྱོགས་དེ་ཚོ་ཡག་པོ་ཡོང་གི་མི་འདུག
སྐུ་ཉིད་འདིར་ཕེབས་པར་ཐུགས་རྗེ་ཆེ་ཞུ་རྒྱུ་དང་ད་དུང་ཡང་ཡང་ཕེབས་རོགས་ཞེས་ཞུའོ།།
བཀྲ་ཤིས་ཚེ་རིང་ལགས་དྲུག་ཅུ་རེ་གྲངས་འདི་ག་ཨ་རིའི་སེ་ཨ་རོལ་ས་གནས་སུ་ཕེབས་ནས་ལོ་འགར་བཞུགས་པ་འདྲ། དེ་དུས་ས་སྐྱའི་མཁས་པ་ཆེན་པོ་སྡེ་གཞུང་རིན་པོ་ཆེའི་གསུང་སྒྱུར་ཡང་གནང་ཡོད་འདུག་ལ། སྐབས་ཤིག་གི་རིང་ས་སྐྱའི་རྗེ་བཙུན་མ་ཚེ་སྦྱིན་བཟང་མོ་དང་ཁོང་གཉིས་དགའ་རོགས་ཆགས་ནས་བུ་ཞིག་ཀྱང་སྐྱེས་འདུགReplyDelete
ཁོང་གི་ལོ་རྒྱུས་དེབ་དེ་བོད་ཡིག་ཏུ་པར་སྐྱན་གནང་རྗེས་གཅིག་ཐོབ་ཐབས་གནང་རོགས། ཀླུ་་སྨྱོན་ནས།ReplyDelete
ཐོག་མར་སྐུ་ཉིད་སྐུ་ཁམས་བཟང་ཞིང་མཛད་འཕྲིན་རྒྱས་པའི་སྨོན་འདུན་ཡོད། བཀྲ་ཤིས་ཚེ་རིང་ལགས་དྲུག་ཅུ་རེ་གྲངས་ནང་ཨ་རིར་ཕེབས་ནས་སློབ་སྦྱོང་གནང་བ་དངོས་ཡོད་རེད། ཨ་རི་ནས་སྤྱི་ཚོགས་རིང་ལུགས་ཀྱི་ལམ་ལུགས་ལ་སློབ་སྦྱོང་བྱས་ཤིང། དེས་ཡིད་འཕྲོག་སྟེ་བོད་ལ་ལོག་པ་རེད། ས་སྐྱ་ཚེ་སྦྱིན་བཟང་མོ་འམ་ཚེ་སྦྱིན་དབང་མོ་དང་གཉེན་སྒྲིག་བྱས་པའང་དངོས་ཡོད་རེད། འོན་ཀྱང་བཀྲ་ཤིས་ཚེ་རིང་ལགས་ཀྱིས་གསུངས་པ་ལྟར་ན། ཚེ་སྦྱིན་དབང་མོ་དང་གྲྭ་ལོག་ཅིག་དབར་ལུས་འབྲེལ་བྱུང་ནས་མངལ་ཆགས་ཤིང། གྲྭ་ལོག་དེས་ཚེ་སྦྱིན་དབང་མོ་བསྐྱུར་སྟབས་མོ་རང་ལྕེབས་རྩིས་བྱས་འདུག བཀྲ་ཤིས་ཚེ་རིང་གིས་མ་བུ་གཉིས་སྐྱོབས་ཆེད་གཉེན་སྒྲིག་བྱས་སྐོར་གསལ་འདུགReplyDelete
དེབ་དེ་ཟླ་བ་གཅིག་ཙམ་ནང་ཐོན་ངེས་རེད། བོད་ཀྱི་དཔེ་མཛོད་ཁང་གིས་པར་སྐྲུན་བྱེད་བཞིན་པ་ཡིན། སྐུ་ཉིད་ཀྱི་ཞལ་བྱང་ཞིག་ཕྲན་ལ་གནང་རོགས། ཡིག་ཟམ་བརྒྱུད་འབུལ་ཐབས་ཞུས་ཆོག ཆུང་ཚེས་ཕུལ།
- AnonymousMay 10, 2010 at 11:04 AM
གྲ་ལོག་དེ་རག་ར་རིན་པོ་ཆེ་རེད་ཟེར་བའི་གཏམ་འཆལ་ཞིག་འདུག དེ་ཨེ་བདེན་ནམ།ReplyDelete
དགེ་འོས་ཀྱི་འདྲ་པར་ནང་གི་མི་སྣའི་སྐོར་གསུང་གི་ཡོད་ཚེ། དེའི་ཁོངས་སུ་རཀ་ར་རིན་པོ་ཆེ་ཡོད་རེད།ReplyDelete


text:
སོ་ནག་དགོན་དགེ་ལྡན་བཀྲ་ཤིས་ཆོས་གླིང་།
སྤེལ་དུས 2018-10-09
ཡོང་ཁུངས། དགེ་ལུགས་པའི་དྲ་བ།
རྩོམ་པ་པོ། མི་གསལ།
སྤྱི་ལོ༡༦༦༠ལོར་གཡུ་རྔོག་བསམ་གཏན་རྒྱ་མཚོས་སོ་ནག་འབྲོག་ཏུ་ཟླ་བརྒྱད་པའི་ནང་མ་ཎིའི་ཆོས་ཐོག་བཙུགས་ཤིང་། ཐུགས་རྗེ་ཆེན་པོའི་བྲིས་ཐང་བྱིན་ཅན་ཞིག་གནང་ནས་མཆོད་ཡོན་དུ་འབྲེལ།
དེ་ནས་བཟུང་གུར་ལ་བརྟེན་པའི་མཚམས་པ་འགའ་འདུས་སྡོད་བྱུང། སྤྱི་ལོ ༡༧༤༠ ལོར་མཁན་ཆེན་དགེ་འདུན་རྒྱ་མཚོས་སྔར་ཡོད་ཀྱི་རྨང་གཞིའི་སྟེང་མཚམས་པ་འགའ་ལ་རབ་བྱུང་དགེ་ཚུལ་དང་། བསྙེན་རྫོགས་ཀྱི་སྡོམ་པ་གནང་སྟེ་སོ་ནག་གུར་སྒར་ཕྱག་འདེབས་མཛད། གྲུབ་མཐའ་དགེ་ལུགས་པ་ཡིན། མཁན་ཆེན་སྐུ་ཕྲེང་ལྔ་བ་བློ་བཟང་དཔལ་ལྡན་རྒྱ་མཚོས་ཡར་ནང་བདེ་ཆེན་དགོན་པའི་ཕྱག་ལེན་ལྟར་ཀུན་རིག་སྒྲུབ་མཆོད་དང་། རྗེ་གསེར་ཁང་བའི་སེམས་བསྐྱེད་མཆོད་པའི་འདོན་སྒྲིག་ལྟར་མཆོད་པའི་ཆོས་ཐོག་བཙུགས། དུས་སྐབས་དེར་གུར་སྒར་དེ་དུས་བཞིའི་འགྲོས་དང་འགྲོགས་ཏེ་གནས་སྤོར་བྱེད་དགོས་པ་ལས་ངེས་གཏན་གྱི་སྒར་གནས་ཞིག་མེད། སྤྱི་ལོ་ ༡༩༣༣ ལོར་མཁན་ཆེན་སྐུ་ཕྲེང་དྲུག་པ་བློ་བཟང་ལུང་རྟོགས་ཆོས་ཀྱི་རྒྱ་མཚོས་སྤྱི་སྒེར་གྱི་མ་ཎི་བཙུགས་ཏེ། གུར་སྒར་ཙང་ལུང་དུ་སྤོས། ལོ་དེའི་ཟླ་དྲུག་པའི་ཚེས་གསུམ་ཉིན་ནང་ཆེན་གྱི་གུར་སེར་གསར་ཕུབ་ཀྱི་དགའ་སྟོན་མཛད་སྐབས། ཚོགས་སྤིས་ཆེ་བ་ལྔ་ཕུབ་ནས་སྒར་མིང་ལ་དགའ་ལྡན་བཀྲ་ཤིས་ཆོས་གླིང་ཞེས་པའི་མཚན་གསོལ། སྤྱི་ལོ་ ༡༩༥༢ ལོར་བྱང་རྩེ་མཁན་པོ་སྐུ་ཕྲེང་བཞི་བ་མཁན་ཆེན་ཚང་རྒྱལ་ཚབ་ཏུ་བཞུགས་ནས་ཆོས་སྲིད་གཉིས་ཀའི་སྟེང་ནས་བདག་སྐྱོང་གནང་བ་མ་ཟད། ཁོང་གི་ཐུགས་བཀོད་ལྟར་རིམ་བཞིན་འདུ་ཁང་སོགས་རྟེན་བརྟེན་པ་གསར་བཞེངས་མཛད། སྤྱི་ལོ་ ༡༩༥༨ ལོའི་ཡར་སྔོན་དུ་དགོན་པ་འདིར་འདུ་ཁང་གཅིག་དང་། མགོན་ཁང་། ནང་ཆེན་གཉིས། གྲྭ་ཤག་བརྒྱད་ཅུ་ཙམ། རྒྱུན་བཞུགས་ཀྱི་བླ་མ་གཉིས་དང་དགེ་འདུན་པ་བརྒྱད་ཅུ་ལྷག་བཞུགས། ཟིང་འཁྲུག་དང་རིག་གསར་སྐབས་མེད་བརླགས་སུ་བཏང་བ་དང་དགོན་ཤུལ་སོ་ནག་སྡེ་བའི་ཕྱུགས་འཚོ་སར་བསྒྱུར།
སྤྱི་ལོ ༡༩༨༠ ལོར་པཎ་ཆེན་སྐུ་ཕྲེང་བཅུ་བ་མཆོག་རྩེ་ཁོག་གི་ཡུལ་དབུས་སུ་བྱ་དར་སྐྱིད་པོ་རིར་ཞབས་ཟུང་ཉེ་བར་བཀོད་དེ། རྩེ་ཁོག་རྫོང་ཁོངས་ཀྱི་བླ་དཔོན་སེར་སྐྱ་མང་ཚོགས་ཁྲི་ཕྲག་ལ་ཆོས་ཀྱི་ཁྲི་ལས་སྲད་རྒྱུད་བླ་མའི་རྣལ་འབྱོར་དང་། སྐྱབས་འགྲོ་སོགས་ལུང་དང་། ཆོས་སྲིད་གཉིས་འབྲེལ་གྱི་སྒོ་ནས་ཞལ་གདམས་བསླབ་བྱ་མང་དུ་བསྩལ། སོ་ནག་དགོན་པར་ཚེ་དཔག་མེད་ཀྱི་སྨན་སྐུ་བྱིན་ཅན་དང་། པཎ་ཆེན་སྐུ་ཕྲེང་རིམ་བྱོན་གྱི་ན་བཟའ་ཆ་ཚང་། ཁོང་གི་སྐུ་པར་བཅས་གནང་ནས།ད་ནས་བཟུང་སོ་ནག་དགོན་པའི་ཆོས་སྒོ་ཕྱེས་པ་ཡིན་ཞེས་གསུངས་ནས་ཆོས་སྒོ་གསར་དུ་ཕྱེས། དེ་ནས་བཟུང་རྫོང་ཆུང་སྐུ་ཕྲེང་དྲུག་པ་འཇིགས་མེད་མཁས་བཙུན་ལུང་རིགས་རྒྱ་མཚོ་དང་། ཁྲི་རྒན་སྐུ་ཕྲེང་ལྔ་བ། བཤེས་གཉེན་ཆེན་མོ་ལྷ་སྡེ་ཨ་ཁུང་ཚང་སོགས་བླ་མ་དགེ་བའི་བཤེས་གཉེན་རྣམས་དང་། མཁན་ཆེན་སྐུ་ཕྲེང་བདུན་པ་བློ་བཟང་ཡོན་ཏན་རྒྱ་མཚོ་མཆོག་གི་བཀའ་དྲིན། སོ་ནག་སྒར་གྲོང་གི་སྟོབས་ཤུགས་བཅས་ལ་བརྟེན་ནས་འདུ་ཁང་དང་མགོན་ཁང་སོགས་རྟེན་གསུམ་གྱི་སྐོར་མང་པོ་བསྐྱར་བཞེངས་དང་། སྔར་སྲོལ་ལྟར་ཚོགས་ཆོས་ཐོག་གསར་འཛུགས་གནང་།
ད་ལྟ་དགོན་པ་འདིར་འདུ་ཁང་ཆེན་མོ་དང་། འདུ་ཁང་ཆུང་བའམ་རྗེ་ལྷ་ཁང་། མགོན་ཁང་། ཤར་སྐྱབས་མགོན་མཆོག་གི་གཟིམ་ཁང་། མཁན་ཆེན་ནང་ཆེན། གྲྭ་ཤག་བརྒྱད་ཅུ་ལྷག་དང་རྒྱུན་བཞུགས་ཀྱི་བླ་སྤྲུལ་རེ་ཟུང་དང་དགེ་འདུན་པ་བརྒྱ་དང་སུམ་བཅུ་ལྷག་བཞུགས་སོ།།